දීර්ඝ කාලයක් තිස්සේ පෘතුගීසි, ලන්දේසි, සහ ඉංග්රීසි යන ජාතීන් යටතේ පාලනය වූ ලංකාව, 1948 වසරේ දී බ්රිතාන්ය කිරීටයෙන් නිදහස ලබාගැනීමෙන් අනතුරුව නිදහස් රටක් බවට පත් විය. ඔවුන් සහ ඔවුන් යටතේ අප රට පාලනය වූ කාල සිමාව පිළිබඳව විවිධ මතවාදයන් ද තිබේ. රටක් ලෙස අපට මුහුණ දීමට සිදුවූ බොහෝ අවාසනාවන්ත සිදුවීම්, ඛේදවාචකයන්, සහ අසාධාරණකම් සඳහා මේ විදෙස් ජාතීන් හේතුව වූවත්, රට දියුණු වීමට අවශ්ය ඇතැම් යටිතල පහසුකම්, නීති පද්ධති, ආණ්ඩුක්රම ආදිය ඔවුන්ගෙන් අපට ලැබී තිබේ.
යටත්විජිත පාලකයින් අප රට තුළ ඉදිකළ සුවිසල් ගොඩනැගිලි, දුම්රිය මාර්ග, මහා මාර්ග, රාජකීය උද්යාන රැසක් වර්තමානය වන විටත් මෙරට දක්නට ලැබේ. එමෙන්ම නිදහස ලබා වසර 73ක් ගත වන වර්තමානය වන විට ද, අප විදේශිකයින් යටතේ පාලනය වූ රටක් බව සිහිගන්වන ස්මාරක ද රට පුරා තැනින් තැන දක්නට ලැබේ. මෙම ලිපිය හරහා ඔබට පවසන්නට යන්නේ ද, කොළඹ නගරයේ පිහිටි එවැනි සුවිශේෂී ස්මාරකයක් පිළිබඳව යි.
කොළඹ හතේ වික්ටෝරියා ස්මාරකය
කොළඹ 7, ලයනල් වෙන්ට් රඟහල අසල මාර්ගය දෙපස චිත්ර අලෙවි කිරීම සඳහා තබා ඇති අයුරු ඔබ බොහෝදෙනා අනිවාර්යෙන්ම දැක ඇත. මේ ලිපියේ කියැවෙන ස්මාරකය පිහිටුවා තිබෙන්නේ එම ස්ථානයට යාබදව යි. ක්රි.ව. 1819 දී උපත ලබා, හිරු නොබසින අධිරාජ්යය ලෙස විරුදාවලි ලත් මහා බ්රිතාන්යය සහ ඊට යටත්ව පැවැති සියලුම රටවල රාජ්ය නායිකාව ලෙස 1837 සිට 1901 වසරේ සිදුවූ සිය මරණය දක්වා කටයුතු කළ වික්ටෝරියා මහා රැජිනගේ ප්රතිමාවක් වන මෙය ක්රි. ව. 1893 දී නිර්මාණය කර තිබෙන බව මූලාශ්රවල සඳහන් වෙනවා.
වික්ටෝරියා රැජින අභිෂේක ලබා වසර 60ක් ගතවීම, එනම් ඇය ඔටුණු පැළඳීමේ දියමන්ති ජුබිලිය 1897 වසරට යෙදී තිබුණු අතර, එය සැමරීම පිණිස මෙම ප්රතිමාව නිර්මාණය කර ඇත්තේ බ්රිතාන්ය රාජකීයයන්ගේ සහ දේශපාලනඥයින්ගේ ප්රතිමා නිර්මාණය කිරීම සඳහා ප්රසිද්ධියක් ඉසිලූ ජෝර්ජ් එඩ්වඩ් වේඩ් (1853- 1933). මෙම ප්රතිමාව මුලින්ම පිහිටුවා ඇත්තේ එවකට බ්රිතාන්ය ආණ්ඩුකාරයාගේ නිල නිවාස ලෙස භාවිත කළ (වර්තමාන ජනාධිපති මන්දිරය) අසල වන අතර, එය වර්තමානයේ පිහිටුවා ඇති ස්ථානයේ ස්ථාපිත කරන තුරු වෙනත් ස්ථානයන් කිහිපයකම තැන්පත් කර තිබෙනවා.
වික්ටෝරියා පිළිමය තැනින් තැනට ගෙනයයි
මුල දී ජනපති මැදුර අසලා පිහිටුවා තිබුණ ද, මෙම ප්රතිමාවෙන් යම් යම් අහිතකර බලපෑම් පැමිණිය හැකි බවට පසුකාලීනව පැතිරුණු විශ්වාසයක් නිසා එය ජනාධිපති මන්දිරය ආසන්නයෙන් ඉවත්කර කොළඹ ජාතික පුස්තකාලය අසල පිහිටි භූමි ප්රදේශයක, මහජනයාට ප්රදර්ශනය නොවන පරිදි ස්ථාපිත කළා. කෙසේ නමුත් 2013 වසරේදී ශ්රී ලංකාවේ පැවැත්වීමට යෙදුනු පොදු රාජ්ය මණ්ඩලීය නායක සමුළුවට, වික්ටෝරියා රැජිණගේ මීමුණුපුරෙකු වූ, මහා බ්රිතාන්යයේ කිරුළ හිමි චාර්ල්ස් කුමරු ප්රධාන අමුත්තා ලෙස සහභාගී වූ නිසා මෙම ප්රතිමාව නැවැතත් වඩා සුදුසු ස්ථානයක ස්ථාපිත කිරීමට බලධාරීන්ගේ අවධානය යොමු උනා.
ඒ අනුව ගනු ලැබූ තීරණයක් මත වික්ටෝරියා රැජිනගේ ප්රතිමාව කලක් "වික්ටෝරියා උද්යානය" ලෙස හැඳින්වූ, අද කොළඹ විහාරමහාදේවි උද්යානය ආසන්නයේ පිහිටි, වර්තමානයේ එය දැකිය හැකි ස්ථානයේ ස්ථාපිත කෙරුනා. වික්ටෝරියා රැජින සිය සිංහාසනයේ අසුන්ගෙන සිටින අයුරු මෙම ප්රතිමාවෙන් නිරුපනය කෙරෙන අතර අද වන විට එය අවස්ථා ගණනාවක දී ප්රතිසංස්කරණය කර තිබෙනවා.
වික්ටෝරියා රැජිණ කවුද?
1837 වසරේ සිට 1901 ජනවාරි 22 දක්වා මහා බ්රිතාන්යය, අයර්ලන්තය, සහ හිරු නොබසින අධිරාජ්යය යටතේ පැවැති, ලංකාව ද ඇතුළු සියලුම රටවල රාජ්ය නායිකාව ලෙස කටයුතු කළ වික්ටෝරියා රැජිනගේ පාලන කාලය "වික්ටෝරියානු යුගය" ලෙස හැඳින්වෙනවා. එම යුගය කාර්මික, දේශපාලන, විද්යාත්මක, සහ යුධමය වශයෙන් විශාල පුනරුදයක් ඇති වූ කාල සීමාවක් වුණා. 1876 වසරේ දී බ්රිතාන්ය පාර්ලිමේන්තුව විසින් ඇයට "ඉන්දියාවේ අධිරාජ්යයා" යන අතිරේක පදවි නාමය ලබා දුන්නා.
වික්ටෝරියා රැජිනගේ දෙමව්පියන් වූයේ කෙන්ට් සහ ස්ට්රැතර්න්හි ආදිපාදවරයා ද තුන්වන ජෝර්ජ් රජුගේ සිව්වන පුත්රයා ද වූ එඩ්වඩ් කුමරු සහ සැක්සිකෝබර්ග්-සාල්ෆෙල්ඩ්හි වික්ටෝරියා කුමරිය යි. 1820 වන විට ආදිපාදවරයා සහ ඔහුගේ පියා ද මියගොස් තිබූ අතර, වික්ටෝරියා කුමරිය ඇයගේ මව සහ ඇගේ මවගේ මූල්ය පාලනාධිකාරී ජෝන් කොන්රෝයිගේ දැඩි අධීක්ෂණය යටතේ හැදී වැඩුනා. වයස අවුරුදු 18 දී ඇයට සිංහාසනය උරුම වුණා. වසර 64කට ආසන්න කාලයක් කිරුළ දැරූ ඇය දීර්ඝතම කාලයක් මහා බ්රිතාන්යයේ කිරුල දැරූ තැනැත්තා ලෙස ඉතිහාසයට එක් වූ නමුත්, ඇයගේ මිනිපිරියක සහ බ්රිතාන්ය කිරීටය වර්තමානයේ හොබවන දෙවැනි එලිසබෙත් රැජින එම වාර්තාව බිඳහෙලුවා.
වික්ටෝරියා රැජිණ සිය ඥාති සොහොයුරෙකු වූ ඇල්බට් කුමරු සමග 1840 දී විවාහ වුණා. ඔවුන්ගේ දරුවන් යුරෝපය පුරා රටවල් රැසක රාජකීය පවුල් සහ වෙනත් ප්රභූ පවුල් සමග විවාහ වූ නිසා, වික්ටෝරිය රැජින 'යුරෝපයේ මිත්තනිය' ලෙස හැඳින්වෙනවා. 1861 වසරේ දී සිදුවූ ඇල්බට් කුමරුන්ගේ අභාවයෙන් පසුව දැඩි කනස්සල්ලෙන් පසු වූ වික්ටෝරියා රැජින ප්රසිද්ධියේ පෙනී සිටීමෙන් වැළකුණු නමුත් ඇයගේ පාලන කාලයේ අවසන් සමයේ දී නැවත ජනයා ඉදිරියේ පෙනී සිටීමෙන් පෙර තිබූ ජනප්රියත්වය නැවතත් ළඟා කරගැනීමට ඇයට හැකිව තිබෙනවා.
මෙරට පැරණිතම උද්යානවලින් එකක් ලෙස සැලකෙන, කොළඹ නගරයේ පිහිටි විහාරමහාදේවි උද්යානය ද ඉදිකර තිබෙන්නේ ඇයගේ පාලන කාලයේ යි. ඒ හේතුවෙන් එය මුලින්ම හඳුන්වා ඇත්තේ "වික්ටෝරියා උද්යානය" යනුවෙනුයි. කෙසේ වෙතත් පසුකාලීනව, වර්ෂ 1958 දී පමණ, එය විහාරමහාදේවි උද්යානය ලෙස නැවත නම්කොට තිබෙනවා.


මේ වසර රටේ ආර්ථිකයේ හැරවුම් ලක්ෂයක්-ජනපති
February 11, 2019 05:09 pm
මැතිවරණ වර්ෂයක් වන මෙම වසරේ දේශපාලනඥයන් තම තම මැතිවරණ සටන්වල නිරතව සිටින අතරතුර, රටක් ලෙස අප මෙම වසරේ ඉටු කරගත යුතුම අරමුණක් වන මෙරට ආර්ථීක වර්ධන වේගය ඉහළ නංවා ගැනීමේ අභියෝගයට මුහුණ දෙමින් මෙම වර්ෂය මෙරට ආර්ථීකයේ හැරවුම් ලක්ෂයක් බවට පත් කර ගැනීමට එකට එක්වන ලෙස ජනාධිපතිවරයා සමස්ත රාජ්ය සේවයට ආරාධනා කරයි.
එසේ නොවුණහොත් රටක් ලෙස ආර්ථීක වශයෙන් අපට මුහුණ දීමට සිදුවන්නේ ඉතා කණගාටුදායක තත්ත්වයකට බව පෙන්වා දුන් ජනාධිපතිවරයා මැතිවරණ ව්යාපාර හේතුවෙන් කිසි විටෙකත් සංවර්ධනය සහ මහජන සේවාවන් අඩ පණ නොවිය යුතු බව ද අවධාරණය කළේය.
එමෙන්ම රට මුහුණ දී ඇති ව්යසනයන්ගෙන් ජනතාව ගලවා ගනිමින් යහපත් සමාජයක් සහ නීතිගරුක රටක් ගොඩනැඟීමට ක්රියාත්මක වැඩපිළිවෙළ ද කිසිසේත් පසුබෑමකට ලක් නොකළ යුතු බව ජනාධිපතිවරයා කියා සිටියේ ය.
අද (11) පෙරවරුවේ කොළඹ බණ්ඩාරනායක ජාත්යන්තර සම්මන්ත්රණ ශාලාවේ පැවති විශේෂ හමුවක් අමතමින් ජනපතිවරයා මේ බව පැවසීය.
දිළිඳුකම පිටුදැකීම සඳහා ජනාධිපතිවරයාගේ මඟ පෙන්වීමෙන් ක්රියාත්මක කර ඇති ග්රාමශක්ති ජාතික වැඩසටහන සහ ඒ ආශ්රිතව පොදු ජනතා සුබසිද්ධිය උදෙසා ජනාධිපති කාර්යාලය මඟින් ක්රියාවට නංවා ඇති විශේෂ ව්යාපෘතිවලට අදාළ 2019 ඉලක්ක පිළිබඳ දේශපාලන අධිකාරිය සහ රාජ්ය නිලධාරින් දැනුවත් කිරීම සඳහා ජනාධිපතිතුමා විසින් මෙම හමුව කැඳවා තිබිණි.
පාර්ලිමේන්තුව නියෝජනය කරන මැති ඇමතිවරුන් රැසක් සහ ආණ්ඩුකාරවරුන් මෙන්ම දැනට ක්රියාත්මකවන පළාත් සභාවල ප්රධාන අමාත්යවරු, සියලූ රේඛීය අමාත්යාංශ ලේකම්වරු, පළාත් ප්රධාන ලේකම්වරු, දිස්ත්රික් ලේකම්වරු, ප්රාදේශීය ලේකම්වරු සහ අදාළ ක්ෂේත්ර නියෝජනය කරන රාජ්ය නිලධාරිහු මෙම හමුවට එක්ව සිටියහ.
ග්රාමීය දරිද්රතාවය පිටුදැකීමේ ප්රමුඛ ව්යාපෘතියක් ලෙස ග්රාමශක්ති ජනතා ව්යාපාරය අද සාර්ථකව දීප ව්යාප්තව ක්රියාවට නංවා තිබේ.
නිෂ්පාදන ක්රියාවලිය තුළින් දුගීබව තුරන් කර ස්වශක්තියෙන් නැගී සිටින පුද්ගලයෙකු නිර්මාණය කිරීම මෙම වැඩසටහනේ විශේෂත්වය වන අතර මේ වසරේදී එය තවදුරටත් පුළුල් කිරීම ජනාධිපතිවරයාගේ අපේක්ෂාවයි.
එම අරමුණ පෙරදැරිව මෙම පෙබරවාරි 18 වනදා සිට 24 වනදා දක්වා සතිය ග්රාමශක්ති ජාතික සතිය ලෙස ද ප්රකාශයට පත් කොට තිබේ.


මාර්වල් දෙවන අදියරේ අවසන් සිනමාපටය වන්නේ Avenger Age Of Ulton වුවත් එයට පෙරම තෙවන අදියරේ ආරම්භය සිදුවූවා. ඒ වෙන කිසිවකින් නොව Agents of S.H.I.E.L.D. හි Season 02 හි පළමු අදියරේ අවසන් කොටස් කිහිපය සමඟින්ය. එහිදී 2018 පැමිණෙන Inhumans සිනමාපටයේ ආරම්භය සනිටුහන් කරනු ලැබුවා. ඒ 2018 පැමිණෙතැයි අප සිතා සිටි ඔවුන් දැනටම පැමිණ ඇති නිසාය.
කටකතා වල තිබූ ලෙසින්ම ස්කයි යනු මාර්වල් Daisy Johnson හෙවත් a.k.a. Quake බව දැන් පැහැදිලිය. නමුත් කොමික් පොත්වල පරිදි ඇය තම පියා නිසා ජාන වෙනස් වීමකට ලක්වූවෙක් නොව ඉන්හියුමන් කෙනෙකු බවට කතා මාලාවෙන් පත්කර ඇත. ඒ අනුව තිරයට පැමිණි පළමු ඉන්හියුමන් වන්නේ ස්කයි ය. එමෙන්ම අගේ පියා වෙන කව්රුත් නොව මාර්වල් සුපිරි දුෂ්ඨයෙකු වන Calvin Zabo/Mister Hyde බව දැන් පැහැදිලිය.
බොහෝ දෙනා පුදුමයට පත් වූවා දෙවන අදියර අවසන් වීමට වසරකත් පෙර මෙලෙස තෙවන අදියර දියත් කිරීම පිළිඹඳව. නමුත් එම තීරණය සාර්ථක බව පසක් කරමින් ශීල්ඩ්හි S02E10 කතාංගය ඇති සාර්ථකත්වයට පත් විය. එමෙන්ම අතිශය ජනප්රිය නොවූ ඉන්හියුමන් වැනි චරිත මෙලෙස ක්රම ක්රමයෙන් හඳුන්වාදීම තුල එම සිනමාපටය සාර්ථක කරගැනීමේ වැඩි ඉඩක් මේ හරහා විවර වන බව පැවසේ.
විශේෂයෙන්ම මාර්වල් ස්ටුඩියෝව ඉන්හියුමන්ලා සිනමාවට ගෙන ඒමට තීරණය කරේ තවමත් ඔවුන්ගේ ග්රහණයෙන් පිට සිටින X-Men චරිත වලට ආදේශකයක් ලෙසටයි. මේ නිසා ඉන්හියුමන් චරිත වලට X-Men චරිත වලට සාපේක්ෂ සාර්ථකත්වයක් ලබා දීම අනිවාර්ය කරුණක් වේ. මේ නිසා මෙලෙස එම චරිත ශීල්ඩ් කතා මාලාවට හඳුන්වා දී ක්රමයෙන් එම සිනමාපටයට සාර්ථක ආරම්භයක් ලබා දීමට මග විවර කරගෙන ඇත.
මෙතන පහළින් තියන සබැඳුම් වලිනුත් ඔබට මාව හමුවෙන්න පුළුවන්.


වෛද්ය මහේෂ් රාජසූරිය
ඔහු දැනට කොළඹ විශ්වවිද්යාලයේ වෛද්ය පීඨයේ මනෝ වෛද්ය අධ්යනාංශයේ ජ්යේෂ්ඨ කථිකාචාර්යවරයෙකුසේද කොළඹ, ශ්රී ලංකා ජාතික රෝහලේ 59 වාට්ටුවේ විශ්ව විද්යාලයීය මනෝ වෛද්ය ඒකකයේ විශේෂඥ වෛද්යවරයෙකුසේද රාජකාරි කරයි.
ප්රශ්ණය:
අප මෑතකදී ක්ලමථය ගැන කතා කළා. ඒ කතාව අප නැවැත්වූයේ ක්ලමථයේ ලකුණු ගැන කතා නොකර. අප අද එතැනින් පටන් ගමු නේද?
පිළිතුර:
හොඳමයි. ක්ලමථය වැඩි විට අපට වඩාත්ම බහුලව දැනෙන භාවය තමයි කාංසාව හෙවත් ඉංගිරිසියෙන් කියනවනම් ඇන්ක්සයටි (anxiety). විෂාදය (depression) කියන්නේ තවත් ඒ වගේ මනෝ භාවයක්. මෙතැනදී අදහස් කරන්නේ විෂාදය කියන රෝගය (depressive disorder) නෙවෙයි; කෙටි කාලීන මනෝ භාවයක් පමණයි. හැබැයි ක්ලමථය නිසා තවත් කෙනෙකු තුළ මානසික රෝගයක ලකුණු පහළ වීමටත් ඉඩ තියෙනවා. හැබැයි ඒ එම පුද්ගලයා තුළ එම රෝග තත්වය ඇති වීමට අවශ්ය අනෙකුත් දේ සැපිරී ඇත්නම් පමණයි. ක්ලමථය නිසා පමණක් මානසික රෝග ඇති වන්නේ ඉතාම කලාතුරකින්.
ප්රශ්ණය:
එතකොට ක්ලමථයේ ලකුණු කියන්නේ කාංසාව, විෂාදය හා මානසික රෝග කිවුවොත් හරිද?
පිළිතුර:
කාංසාව, විෂාදය හා මානසික රෝග කියන්නේ ක්ලමථය ඇති විට මතු විය හැකි තත්ව. සමහර විට එකකට වඩා මතු විය හැකියි. ඒ කියන්නේ කාංසාව හා විෂාදය දෙකම මතු විය හැකියි. බහුලවම ඉඩ තියෙන්නේ කාංසාව මතු වීමටයි කිවුවොත් මං හිතන්නේ වරදක් නැහැ.
ඉතින් කාංසාව මතු වුවහොත් ඔහුට හෝ ඇයට තියෙන්නේ කාංසාවේ ලකුණු. විෂාදය මතු වුවහොත් තියෙන්නේ විෂාදයේ ලකුණු. මානසික රෝගයක් මතු වුවහොත් තියෙන්නේ එහි රෝග ලකුණු. තත්වයන් දෙකක් මතු වුවහොත් තියෙන්නේ ඒ දෙකේම ලකුණු වල එකතුවක්.
ප්රශ්ණය:
දැන් පැහැදිලියි. වෙන වචනවලින් කිවුවොත් ක්ලමථයේ ලකුණු කියා වෙනම ලකුණු ලැයිස්තුවක් නැහැ.
පිළිතුර:
ඔබ හරි. නමුත් සමහර විශේෂඥයින් කාංසාවේ හා විෂාදයේ ලකුණු එකතු කොට එහෙම ලැයිස්තු හදනවා. ඔබ මෙම එක එක තත්වවල ලකුණු ඉගෙන ගත්තා නම් ඔය ගැටළුව ඇති වෙන්නේ නැහැ.
ප්රශ්ණය:
මං හිතන්නේ එහෙම නම් ඔබ බලාපොරොත්තු වන්නේ එකිනෙක මේ තත්ව හා එහි ලකුණු කතා කිරීමට විය යුතුයි. මං හරිද? හරිනම් අප පටන් ගන්නේ කාංසාවෙන්ද?
පිළිතුර:
හරියටම හරි. හැබැයි කාංසාව කියන එක ක්ලමථයට වඩා ටිකක් තේරුම් ගන්න අමාරුයි. මොකද මේක භාවමය තත්වයක් නිසා. අපි පොඩි කතන්දරයක් ගමු කාංසාව පැහැදිලි කර ගැනුමට.
හිතන්න කුමුදුනී කියලා තරුණියක් ගැන. ඇය රැකියා සම්මුඛ පරීක්ෂණයකට ලැහැස්තිවෙමිනුයි ඉන්නේ. මේ රැකියාව බොහොම අපූරු එකක්. හැබැයි ඒ වගේම තේරෙන්නත් ලෙහෙසි නැහැ. ලොකු තරඟයක් දෙන්න වෙනවා. සම්මුඛ පරීක්ෂණය ගැන හිතන හැම විටම කුමුදුනීට බයක් දැනෙනවා.
දැන් ඔන්න ඇය පරීක්ෂණය පටන් ගන්න තෙක් එළියේ කාමරයකට වී බලන් ඉන්නවා. දැන් දැන් ඇයට තම හදවත වේගයෙන් ගැහෙනවා දැනෙනවා. සම්මුඛ පරීක්ෂණයට පෙරහුරු ලෙස ලැහැස්ති වුණු කිසිවක් ඇයට දැන් මතක් වෙන්නේ නැහැ. මෙන්න මේ මනෝ සොබාවයට තමයි කාංසාව කියා කියන්නේ.
ප්රශ්ණය:
එතකොට අපට කාංසාව දැනෙන්නේ සම්මුඛ පරීක්ෂණයකට කලින් වගේ අවස්ථාවල පමණද?
පිළිතුර:
නෑ, එහෙම නෙමෙයි. කුමුදුනී සම්මුඛ පරීක්ෂණය ගැන සිතන විටත් ඇයට කාංසාව දැනුණා. මේ තරම්ම නොවුණට. කාංසාව හැම කෙනාටම නිතරම ඇතිවන ලෝක ධර්මතාවයක්. අපට දස්කම් පෙන්වීමට සිදු වන ඕනෑම විටක අපට කාංසාව දැනෙන්න පුළුවන්. ඒ කියන්නේ විබාග, සම්මුඛ පරීක්ෂණ, ක්රීඩා ඉසවු වැනි ඔනෑම දෙයක්. ඒ විතරක් නොවෙයි, සාදයකදී හෝ රෑ කෑමකදී අන් අය හා සතුටු සාමීචියේ යෙදීමත් සමහරවිට කාංසාව ගෙන දෙන දේ වෙන්න පුළුවනි.
අනියතබව දැනුණු සැණින් අපට කාංසාව දැනෙනවා. වෙසෙසින්ම අපට අදරැති කෙනෙකු හෝ වැදගත් දෙයක් හෝ අපට අහිමි වෙයිදෝ යන අවදානම සමග අපට එන්නේ කාංසාව. හොඳ උදාහරණයක් තමයි අපගේ දරුවකු අසනීප වීම.
ප්රශ්ණය:
මං හිතන්නේ කාංසාව ගැන මූලික අදහසක් අපට එනවා දැන් දැන්. අප බලමුද මේ කාංසාවේ ලකුණු මොනවාද කියා?
පිළිතුර:
හරි. අප දැනටම දන්නවා වේගයෙන් පපුව ගැහීම, බියක් දැනීම, මොකුත් මතක නැහැ වගේ දැනීම නැතිනම් පැහැදිලිව හිතන්න බැහැ වගේ දැනීම කියන මේ ලකුණු කාංසාවේ ලකුණු කියා. මේ මම ඔබට දෙන වගුවේ තවත් ලකුණු ලැයිස්තුගත කර තිබෙනවා.
———————————————————————————————————————-
කාංසාවේ සමහර ලකුණු
ඔබ කාංසාවෙන් පෙළෙන බොහෝ විට මේ දක්වා ඇති ලකුණු සමහරක් දැනෙන්නට පුළුවනි. බාගවිට කාංසාව හැර වෙනත් තත්වයක් නිසාත් මේ සමහර ලකුණු මතු වීමට පුළුවනි.
- වේගයෙන් ගැහෙන හදවත/ පපුව ඩිග් ඩිග් ගෑම.
- යමක් ගැන බිය වීම හෝ වද වීම.
- හොඳින් දැන සිටි දේ සිහි කර ගන්න බැරි වීම.
- සාමාන්යයෙන් සිතන ලෙස පැහැදිලි ලෙස සිතීමට බැරි වීම.
- ඉක්මණින් හා බාගෙට හුස්ම ගැනීම. මෙය හතිය හෝ හුස්ම හිරවීම ලෙස ඔබට දැනිය හැක.
- ඔළුව කැක්කුම හෝ ඔළුව කරකැවීම/ තෝන්තු ගතිය.
- සිරුරේ වෙනත් නොයෙකුත් වාත, කැක්කුම්, වේදනා.
- හදිසියේම නොසිතූ ලෙස වැසිකිළි යාමේ වුවමනාව පහළ වීම.
- අවධානය විසිරීම නිසා මතකය දුබල වීම.
- අයුතු ලෙස දහඩිය දැමීම.
- සිරුර, වෙසෙසින්ම මුහුණ, රත් වීගියා සේ දැනීම. ඔබ පැහැපත් කෙනෙකු නම් මුහුණ රතු (ඇත්තටම රෝස පැහැ) වී යා හැක.
- බඩ තුළ අපහසුවක් දැනීම හෝ උගුරේ යමක් හිර වූවා සේ දැනීම.
- සාමාන්යයෙන් නැති කළබලයක් නිසා ඔබේ කය, වචනය අමුතු වීම: ගොත ගැසීම, අත පය දරදඬු ලෙස ක්රියාත්මක වීම, ජංගම දුරකතනය සමග හේතුවක් නැතිව ඔට්ටු වීම.
———————————————————————————————————————-
ප්රශ්ණය:
මේ වගුව නම් මගේ ලඟ තබා ගෙන නැවත නැවත බලන්න ඕන කියලා හිතෙනවා. එතකොට මේ ආතතිය හෙවත් tension කියන්නෙත් මේ වගේ ලකුණු වලට නේද?
පිළිතුර:
බොහෝ දුරට. ලිහිල්ව ගත්තොත් ආතතිය කියන්නේ කාංසාවම තමයි. තව ටිකක් මේ ලිහිල් පදය පැහැදිලි තේරුමක් ඇති වදනක් බවට හැරෙවුවොත් අපට මෙයට මේ තේරුම දෙන්න පුළුවන්. ඉහත වගුවේ අවසන් ලකුණ දෙස බලන්න. එහිදී අප සිරුරේ සිදුවන වෙනස්කම තමයි අපගේ මාංශ පේෂී වල තානය වැඩි වීම. එවිට අත පය මදක් දරදඬු වෙනවා. ටිකක් වෙවුලන්නත් පුළුවන්. මේ තත්වය පමණක් අපට කැමති නම් ආතතියය කියන වදනින් හඟවන්න පුළුවන්. එවිට ආතතිය කියන්නේ කාංසාවේ ලකුණක්; නැතිනම් ලකුණු කිහිපයක් එකතුවක්.
ප්රශ්ණය:
ඒකත් දැන් පැහැදිලියි. එතකොට කාංසාව හා ආතතිය කියන්නේ අපේ ජීවිතයට වදයක් නේද?
පිළිතුර:
නැහැ. හැමවිටම නෙමෙයි. දැන් බලන්න කාංසාව ඇත්තෙම නැතිනම් වෙන දෙය. අපි එතකොට විබාගයකට ලෑස්තිවීම අතහැර දමයි; වෙනත් ජීවිතයේ එවැනි ගොඩක් දේ නොකර ඉඳියි. ඇත්තටම කාංසාව කියන්නේ ජීවිතයේ වැදගත් ගාමක බලවේගයක්.
නමුත් විටක එය අපට කරදරයක්. දැන් බලන්න කුමුදුනීගේ සම්මුඛ පරීක්ෂණය දෙස. ඇය ඇත්තටම මෙයින් අසමත් වෙන්න පුළුවනි කාංසාව නිසා. ඒ කියන්නේ සමහර ප්රශ්ණවලට ඇයට හරියට පිළිතුරු දීමට බැරි වෙනවා – ඇගේ අදක්සකම නිසා නොවේ – කාංසාව නිසා. පරීක්ෂණය අවසන් වූ පසු ඇයට හිතෙනවා අපරාදේ මට ඒ ප්රශ්ණ ඔක්කොටම උත්තර දෙන්න තිබුණානේ මීට වැඩිය ගොඩක් හොඳට කියලා.
දැන් මම ඔබට දෙන මේ වගුවේ උදාහරණ එක්ක තියෙනවා කොහොමද කාංසාව අපට කරදරයක් වෙන්නේ කියලා.
———————————————————————————————————————-
කාංසාව අපට කරදරයක් වන හැටි
- මහත් වූ කාංසාව/ පාලනය කරගත නොහැකි කාංසාව
සම්මුඛ පරීක්ෂණයකදී හෝ විබාගයකදී ඇතිවන අධික කාංසාව සමග දස්කම් හරිහැටි පෙන්වීමට බැරි වීම.
- අනිසි තැන හෝ අනිසි කල ඇතිවන කාංසාව
කැරපොත්තෙකු, පණුවෙකු, මකුළුවෙකු, ලේ, පිහියක් හෝ විශේෂයෙන් හානිදායක නැති යමක් දැක්ක විට ඇතිවන අනියත කාංසාව.
- අනිසි තැන/ කල ඇතිවන මහත් වූ කාංසාව
හදිසියේම හිතාගත නොහැකි හේතුවක් නිසා ඇතිවන අධික කාංසාව. සමහරවිට කෙනෙකු බසයේ ගමන් කරමින් සිටින විට ඇතිවන අධික කාංසාව.
- සමාජය ඉදිරියේ ඇතිවන මහත් වූ කාංසාව
පිරිසක්/ කෙනෙකු ඉදිරියේ යමක් කිරීමට සිදු වූ විට, එනම් කතාවක් පැවැත්වීම, අමුත්තෙකු/ අමුත්තියක සමග සුහද කතාව, බැංකුවකට යාම වැනි අවස්ථාවලදී ඇතිවන මහත් වූ කාංසාව.
- හදිසි කායික රෝග තත්වයක් සේ මතුවන කාංසාව
මහත් වූ කායික රෝග ලකුණු සමග එන අධි තීව්ර කාංසාව හෙවත් පැනික් ඇටැක් (panic attack). මෙහිදී එම පුද්ගලයාට තමාට හෘදයාබාධයක් ඇතිවුණු/ ඇති වීමට යන බව, හුස්ම හිරවීමට යන බව හෝ තමා මියයාමට ආසන්න බව දැනෙන්නට හැක.
- යම් කාල සීමාවක් තිස්සේ ඇති කායික රෝගයක් සේ මතුවන කාංසාව
නිතර නොයෙක් වෛද්යවරුන් හමු වීමට සිදුවන, දිනපතා වැඩවලට පාඩුවන, නොයෙක් ආකාරයේ වාත, කැක්කුම්, වේදනා. මේ සමග යම් විශේෂ රෝග ගැන බියක් තිබීමටත් පුළුවන.
- හැමවිට පවතින කාංසාව හෙවත් නොනිමි කාංසාව
දවස පුරා පවතින අධික කාංසාව; හැම පොඩි දෙය ගැනම වද වෙමින් නිතර කාංසාවෙන් පෙළෙයි.
———————————————————————————————————————-
ප්රශ්ණය:
ඉතින් කාංසාව මේ ලෙස අපට වද දෙන්න ගත්තොත් අප මොකද කරන්නේ?
පිළිතුර:
බාගවිට කාංසාව නිකම්ම මග හැරිලා යනවා. නමුත් එහෙම නැතිව උදවු වුවමනා යැයි ඔබට හිතෙන තත්වයක් ඇති වුණොත් ඔබ මුලින්ම කළ යුතු දෙය තමයි රෝග විනිශ්චය කර ගැනීම. මේ සඳහා වෛද්යවරයෙකු මුණ ගැසී ඔබගේ රෝග ලකුණු පරික්ෂා කරගැනීම අවශ්යයයි. ඔබට ඔබේ පවුලේ වෛද්යවරයා හෝ රජයේ රෝහලක බාහිර රෝගී අංශය (OPD) වෙත යාමෙන් මෙය කරගත හැකියි. බොහෝ විට වැඩිදුර විශේෂඥ උපදෙස් සඳහා මනෝ වෛද්යවරයකු වෙත ඔබව යොමු කරාවි.
ප්රශ්ණය:
එසේ යොමු කළ විට මොනවාද අපට බලාපොරොත්තු විය හැකි ප්රතිකාර? එනම් කාංසාවට තියෙන ප්රතිකාර මොනවාද?
පිළිතුර:
මනෝ වෛද්යරයා මුලින්ම තීරණය කළ යුතුයි ප්රතිකාර අවශ්යයද නැතිද කියා. අවශ්යය යැයි තීරණය කළොත් මේ සඳහා ප්රතිකාර රැසක් අද ලෝකයේ තියෙනවා. මේ වගුවේ තියෙන්නේ එම ප්රතිකාර සමහරක්. ඉන් එකක් හෝ කිහිපයක් ඔබටත් ඔබේ වෛද්යවරයාටත් එකතුව තෝරාගත හැකියි.
———————————————————————————————————————-
කාංසාවට ප්රතිකාර කළ හැකි ක්රම කිහිපයක්
- මනෝ සෞඛ්ය දැනමුතුකම්
- කාංසාව ගැන හොඳින් දැන ඉගෙනීම කාංසාව අඩු කරගත හැකි විදියකි. මේ බ්ලොග් සටහන කියවීමද එවැනි දැනමුතුකමක් ගැනීමකි.
- ඖෂධ
- කාංසාව අඩු කළ හැකි, සුව කළ හැකි ඖෂධ රාශියකි. නමුත් ඖෂධ අවශ්යය වුණොත් අනිවාර්යයෙන්ම ඔබ වෛද්ය උපදෙස් අනුව පමණක් එසේ ඖෂධ ගත යුතුය.
- චර්යා ප්රතිකාර
- කාංසාවට මුහුණ දීම: මෙය ඉතා සාර්ථක – ඔබේ කාංසාව රෝගයක් නම් – බොහෝ විට එය නිට්ටාවටම සුව කරන ක්රමයකි. මෙහිදී ඔබ කාංසාව ඇති කරන අවස්ථාවට – ඉන් පැන නොයා – දිගින් දිගටම මුහුණ දෙයි.
- ශ්වසන ව්යායාම: ආශ්වාසයේදී (හුස්ම ගැනීමේදී) කාංසාවේ ලකුණු උත්සන්න වන බවත් ප්රාශ්වාසයේදී (හුස්ම හෙළීමේදී) එම ලකුණු තුනී වී යන බවත් වෛද්ය විද්යාවේ උගැන්වෙයි. මෙම කරුණ පදනම් කරගෙන ප්රාශ්වාසය දිගු කොට ආශ්වාසය කෙටි කොට යම් යම් ශ්වසන ව්යායාම නිපදවා ඇත. විබාගයක් සම්මුඛ පරීක්ෂණයක් වැනි අවස්ථාවක මෙය ඉතා වැදගත් විය හැක.
- සැහැල්ලුකරණ ව්යායාම: ඉහත පරිදිම තවත් කාංසාවේ ලකුණු අඩු කළ හැකි විදියකි මාංශ පේෂී සැහැල්ලු කිරීම. මේ අනුව සිරුරේ පේෂී කණ්ඩායම් වශයෙන් ගෙන සැහැල්ලු කිරීමේ ව්යායාමයකි මෙය.
- කාංසාව සඳහා ප්රජානන චර්යා ප්රතිකාර (සී බී ටී/ CBT/ Cognitive behaviour therapy for anxiety)
- කාංසාව සුව කළ හැකි ඵලදායක මනෝ ප්රතිකාර ක්රමයකි මෙය. නමුත් මෙම ප්රතිකාර ක්රමය ඔබට ලබා ගත හැක්කේ ලංකාවේ සමහර මධ්යස්ථානවලදී පමණි.
———————————————————————————————————————-
ප්රශ්ණය:
එහෙනම් ඔබට බොහොම ස්තූතියි. කාංසාව ගැන අප කළ මූලික හැඳින්වීම මෙතෙකින් අවසන් වනවා. මීලඟට අපට කතා කරන්න තියෙන්නේ මොනවා ගැනද වෛද්යතුමනි?
පිළිතුර:
ක්ලමථයට දක්වන තවත් ප්රතිචාරයක් වන විෂාදය ගැන අප කතා කරමු මින් පසුව.


මෙම ලිපිය අප්රේල් පලවනදා ඉංග්රීසි බසින් පලවිය
මහා අවපාතය මධ්යයේ, හතරවන ජාත්යන්තරයේ පදනම් ලේඛනය වන සංක්රමන ක්රියාමාර්ගය තුල ලියොන් ට්රොට්ස්කි, 1936-37 දී එක්සත් ජනපදයේ පුපුරා ගිය වාඩි ලා ගැනීමේ වැඩ වර්ජන විස්තර කලේ, “ඉතිහාසය විසින් මුනගස්වා ඇති කර්තව්යයන්ගේ මට්ටමට නැඟගැනීමට ඇමරිකානු කම්කරුවන් සහජයෙන්ම ගන්නා උත්සාහය” පිලිබඳ ප්රකාශනයක් ලෙස යි.
අන්තර්ජාතික සමාජවාදය පිලිබඳ විසිවන සියවසේ ශ්රේෂ්ඨ මූලෝපායඥයාගේ මෙම තීක්ෂ්න බුද්ධිය, ඉන්ස්ටකාර්ට්, ඇමසොන්,හා හෝල් ෆුඩ්ස් කම්කරුවන්ගේ හදිසි වැඩවර්ජන හා විරෝධතා පැනනැඟීම පිලිබඳ වැදගත්කම වටහා ගැනීම සඳහා, ඓතිහාසිකව මුල්බැසගත් මූලාකෘතියක් සපයයි. මැසචුසෙට්ස් ප්රාන්තයේ ජෙනරල් ඉලෙක්ට්රිකල්, කෙන්ටකි ප්රාන්තයේ පර්ඩියු කම්කරුවන් ද සැන් ෆ්රැන්සිස්කෝ හි හෙදියන්ගේ විරෝධතා ද පිලිබඳ වාර්තා තිබේ. මෙම සියලු ක්රියා සිදුවී ඇත්තේ, සංගත ලාභ වෙනුවෙන් කම්කරුවන්ගේ ආරක්ෂාව සාපරාධී ලෙස යටත් කිරීමට ප්රතිචාර වශයෙනි.
සෑම මහා අර්බුදයකම ලක්ෂනය වන්නේ, දශක ගනනාවක් තිස්සේ රාශිභූත වී ඇති හා යටපත් කෙරී ඇති ප්රතිවිරෝධතා හෙලිදරව් කිරීම යි. ආර්ථික සංවිධානය, සමාජ ව්යූහය, දේශපාලන නායකත්වය සහ පවත්නා සමාජයේ අධිපති දෘෂ්ටිවාදය තුල පවතින පසුගාමී, කාලවිරෝධී, දූෂිත හා වඩාත් ගැඹුරු වෛෂයික අර්ථයෙන් විකාර සහ අතාර්කික පවා වන සියල්ල නිර්දය හා පුලුල් ලෙස හෙලිදරව් කෙරී ඇත.
උත්කර්ෂයට නැංවූ දේ හදිසියේ ම නීච කොට සැලකේ. ඔවුන්ගේ ජය්ර_හන පැසසුමට ලක් කෙරුනු වීරයෝ විශ්වීය අවමානයේ ප්රස්තූතයෝ බවට පත් වෙති. පාලක සංස්ථාපිතය වෙනුවෙන් හෝ එහි ක්ෂමාලාපකයින් ලෙස පෙනී සිටින අය දැකීම, ජනතාව අතර වෛරයේ, කෝපයේ හා පිලිකුලේ හැඟීමක් ඇති කරයි.
වසංගතය එවැනි අර්බුදයකි. එවිසින් යන්තම් සති කිහිපයක දී, පවත්නා සමාජ, දේශපාලන හා ආර්ථික පර්යාය මිලියන ගනනකගේ දෑස් හමුවේ අපකීර්තියට පත්කරනු ලැබ ඇත. විශාල ම බැංකු හා සංගත ද, වැඩිම සංඛ්යාවක් බිලියනපතියන්ගේ නිවහන මෙන්ම මේ තාක් දුරට ලොව පොහොසත් ම රටවන එක්සත් ජනපදය ඔප්පු කර ඇත්තේ, වසංගතයට ඵලදායී ප්රතිචාරයකට සමාන වන කිසිවක් සංවිධානය කිරීමට එය අපොහොසත් බව යි.
කොවිඩ් - 19 වෛරසය පැතිරීම අඩපන කිරීමට හා නැවැත්වීමට කිසිදු සැලසුමක් නො තිබුනි. මාරාන්තික වසංගතයක අන්තරාය පසුගිය දශක දෙකක කාලය තුල වෛද්ය අධ්යයන සහ ආන්ඩුවේ වාර්තා රාශියක විෂය වී තිබුනි. මෙම අනතුරු ඇඟවීම් අවතක්සේරු කර නො සලකා හරින ලදි. පරපෝෂිත කතිපයාධිකාරයක් පොහොසත් කිරීම මූලික අරමුන කරගත් ආර්ථික හා දේශපාලන පද්ධතියක් තුල, වැඩි ලාභයක් නොලබන පර්යේෂන හා නිෂ්පාදන ක්ෂේත්රයන් වෙත මූල්ය සම්පත් හරවා යැවීම කාලය හා මුදල් නාස්තියක් ලෙස දක්නා ලදී.
නිව් යෝක්, බොස්ටන්, ඩෙට්රොයිට්, චිකාගෝ, නිව් ඕර්ලියන්ස් සහ ලොස් ඇන්ජලීස් හරහා වසංගතය පැතිර යද්දී, ප්රතිගාමී සමාජ ප්රතිපත්තිවල ප්රතිඵලය, පුලුල් වන මරනයේ වාතාවරනය තුල දැන් දැකගත හැකිය. කිසිදු ප්රාන්තයකට හෝ ප්රධාන නගරයකට බේරෙනු හැකි යයි අපේක්ෂා කල නො හැකි ය. වසංගතයෙන් ගැල වී යා නො හැකි වනු ඇති ග්රාමීය ප්රදේශවල බොහෝ අවස්ථාවන් හි දී, මහා ආසාදනවලට මුහුන දීම සඳහා අවශ්ය අති මූලික පහසුකම් පවා නොමැත.
ලෝකයේ එක් හෝ තවත් ප්රදේශයක නිමක් නැති යුද්ධ වෙනුවෙන් අති නවීන ආයුධ පද්ධති සඳහා බිලියන සිය ගනනක් වැය කරන එක්සත් ජනපදයට, රටේ රෝහල්වලට ශ්වසනාධාර හෝ සෞඛ්ය සේවකයින්ට මුහුනු ආවරන සහ වෙනත් ආරක්ෂක ආම්පන්න ලබා දිය නො හැකිවී ඇත. වෛරසය හඳුනාගැනීමට හා ඊට විරුද්ධව ක්රියාකිරීමට අවශ්ය පරීක්ෂන සිදු නොවේ. කොරෝනා වෛරසයට සම්බන්ධ රෝග ලක්ෂන ගැන පැමිනිලි කරන දහස් ගනනකට තමන් ආසාදනයට ලක් වී ඇත් දැ යි නිශ්චිතව ම දැනගත නො හැක.
වෛද්යවරුන්, හෙදියන් සහ රෝගීන්ට අත්යවශ්ය ප්රතිකාර ලබා දෙන සියලු දෙනා, දිනකට පැය 15 සිට 18 දක්වා වෙහෙස මහන්සි වී වැඩ කරන අතර රෝගය වැලඳීමේ නිරන්තර අවදානමට ලක්ව සිටිති. දැඩි ලෙස ප්රතිකාර අවශ්ය රෝගීන් සඳහා අවශ්ය රෝහල් ඇඳන් නො පවතී. මිනී කාමර පිරී ඇත. මියගිය අයට පවා ඔවුන්ට හිමි ගෞරවය ලැබෙන්නේ නැත.
මෙම අර්බුදය ඇමරිකානු සමාජය තුලට කා වැදුනු, නො විසඳිය හැකි, පරස්පර විරෝධී, උත්සුකයන් හෙලිදරව් කර තිබේ. “අපි (එනම් ධනපතියන් සහ කම්කරුවන්) සියල්ල මෙහි දී එකට සිටිමු” යන්නට වඩා විශාල බොරුවක් තවත් නැත. නැත, “අපි” නිසැකවම ඔබත් සමඟ නැත! පාලක සංගත-මූල්ය ප්රභූව හා කම්කරු පන්තිය මෙම ගැඹුරු අර්බුදය වෙනස් ආකාරවලින් අත්විඳින අතර, ඔවුන්ගේ උත්සුක හා ප්රමුඛතා අහසට පොලව මෙන් එකිනෙකින් වෙනස් ය.
ආරම්භයේ සිටම, සංගත-මූල්ය ප්රභූව හා ඩිමොක්රටික් හා රිපබ්ලිකන් පක්ෂවල එහි දේශපාලන ආවතේවකරුවන්ගේ ප්රධාන උත්සුකය වී ඇත්තේ, වසංගතයේ ආර්ථික ප්රහාරයෙන්, තම ධනය හා එය මුල්බැසගත්තා වූ ධනවාදී ලාභ පද්ධතිය රැක ගැනීම යි. ට්රම්ප් පරිපාලනයේ හා කොන්ග්රසයේ ක්රියාකාරිත්වය දැල්වූයේ, ආසාදන අනුපාතය හා ඉහල යන මරන සංඛ්යාව නො ව, වෝල් වීදියේ කොටස් වටිනාකම් හදිසියේ හා දැවැන්ත ලෙස පහත වැටීම යි.
2008 දී මෙන්, නමුත් දැන් ඊටත් වඩා විශාල පරිමානයකින්, පාලක පන්තිය ඉල්ලා සිටියේ ඩොලර් ට්රිලියන ගනනක් මූල්ය වෙලඳපොලට හා සංගත පෙට්ටගම්වලට වහා ම පොම්ප කරන ලෙස යි.
කම්කරුවන්ගේ වැටුප් වැඩිවීම ප්රතික්ෂේප කිරීමට සහ අත්යවශ්ය සමාජ සේවා සඳහා දැවැන්ත වියදම් කප්පාදුවක් යුක්තිසහගත කිරීමට සැමවිටම භාවිතා වන “මුදල් නැත” යන වචන කොන්ග්රස් ශාලාවල දී ඇසෙන්නේ නැත. අරමුදල් පරිහරනය සම්බන්ධයෙන් සැලකිය යුතු සීමාවන් හෝ අධීක්ෂනයක් නො මැතිව බැංකු හා සංස්ථා සේප්පුවලට අසීමිත මුදල් ප්රමානයක් පොම්ප කිරීම පිනිස ඔවුහු ඡන්දය ප්රකාශ කලහ. සියල්ලටත් වඩා වැදගත් දෙය නම්, ඩොලර් ට්රිලියන හයක ඇපදීම - දශකයක් පමන කාලයක් තුල එවැනි දෙවන ගලවා ගැනීමේ මෙහෙයුම - ක්රියාත්මක කෙරුනේ, ධනේශ්වර දේපල හා ධනය සොච්චමක් හෝ අත්පත් කර නොගෙනය. ජනගහනයෙන් අතිමහත් බහුතරය සම්බන්ධයෙන් ගත් කල, එහි අවශ්යතා සඳහා කැප කල මුදල් ප්රමානය, කොංග්රස් මන්ඩල ගලවා ගැනීමේ පැකේජයේ සලු කොටසක් විය.
පාලක පන්තිය සැනසුම් සුසුමක් හෙලී ය. ඇපදීම සඳහා ඡන්දය ප්රකාශ කිරීමෙන් පසු වෝල් වීදියේ සූදුව නැවත ක්රියාත්මක වූ අතර, කොටස් වටිනාකම් දින කිහිපයක් ඇතුලත, සියයට 20 කින් ඉහල ගියේය. එහෙත් මූල්යකරනය හා සම්බන්ධවූ දශක ගනනාවක් තිස්සේ ඇදී ගිය ධනපති පරපුටුකම, එනම් සැබෑ නිෂ්පාදන ක්රියාවලියෙන් නිර්මිත මුදල් උදුරා ගැනීමේ ක්රියාවලිය, පෙර නො වූ පරිදි යටින් පවතින ආර්ථික අර්බුදය, විය යුතු පරිදිම, සෙනෙට් සභික බර්නි සෑන්ඩර්ස් ද සහභාගී වූ එක්සත්කම පිලිබඳ සංදර්ශනයක් වූ, ද්වීපාක්ෂික කොන්ග්රසය විසින් මුදාහරින ලද ඩොලර් ට්රිලියන ගනන මඟින් තීව්ර කරනු ලැබින. කෙසේ වෙතත් ධනේශ්වර ආර්ථික විද්යාඥයන් මාක්ස්වාදී ශ්රම වටිනාකම පිලිබඳ න්යාය තරයේ ප්රතික්ෂේප කල ද, කම්කරු පන්තියේ ශ්රම ශක්තියේ වියදමින් හැර කිසිදු ධනවාදී ආර්ථිකයකට නො නැසී පැවතිය නො හැකිය. මාක්ස් සංක්ෂිප්තව සඳහන් කල පරිදි, “වැඩ නතර කල ජාතියක්,වසරකදී කෙසේ වෙතත්, සති කිහිපයකින් වුවද විනාශ වනු ඇති බව ඕනෑම ලදරුවෙක් පවා දනී.”
ඒ නිසා, වැඩි කල් යන්නට මත්තෙන්ම, ඉක්මනින් රැකියාවට නැවත පැමිනිය යුතුය යන ඉල්ලීම ඉදිරියට ගෙන තිබේ. දැන් පවතින නව වාක්ය ඛන්ඩය වූයේ: “වසංගතයට කරන ප්රතිකාරය රෝගයට වඩා දරුනු විය නො හැක” යන්න යි. වසංගතය පිලිබඳ විශේෂඥයින්ගේ පැහැදිලි අනතුරු ඇඟවීම් නො සලකා හරිමින් ට්රම්ප් ප්රකාශ කලේ, සති දෙකක් ඇතුලත කම්කරුවන් නැවත සේවයට පැමිනිය යුතු බව යි. මෙම නොසැලකිලිමත් තීරනය ක්රියාත්මක වුවහොත්, ලක්ෂ ගනනකගේ ජීවිත අහිමි වනු ඇත යන්න, ට්රම්ප්ට නම් වැදගත් කාරනයක් නොවේ.
එහෙත් ධනේශ්වර පන්තියේ සහ කම්කරු පන්තියේ අභිලාෂයන් සහ අරමුනු අතර ගැඹුරු හා සමහන් කල නොහැකි ගැටුම විවෘත ව පුපුරා ගොස් ඇත්තේ හරියටම මෙම ප්රශ්නය මත ය.
මාධ්යයේ සැලකිය යුතු කොටස් විසින් අනුමත කර ඇති, නැවත වැඩ ආරම්භ කිරීමක් සඳහා වන ධනපතීන්ගේ තදියම් හා භයානක ඉල්ලීම, අනවශ්ය නිෂ්පාදනය නැවැත්වීමෙන් හා තමන්ගේ හා තමන් පෙනී සිටින මහජනතාවගේ අවශ්යතා ඉටුකිරීමට අත්යාවශ්ය ශ්රමය සපයන කම්කරුවන්ගේ ආරක්ෂක කටයුතු දැඩි ලෙස නිරීක්ෂනය කිරීමෙන් වසංගතය මැඩපවත්වන ලෙස කම්කරු පන්තිය විසින් කරනු ලබන අවධාරනයට මුලුමනින්ම විරුද්ධ ය. ආසාදන අනුපාතය ඝාතීය ලෙසත්, මරන සංඛ්යාව වේගයෙන් ඉහල යාමත් හමුවේ, ට්රම්ප් පරිපාලනය දැන් ඉක්මනින් රැකියාවට නැවත පැමිනීම සඳහා වූ ඉල්ලීමෙන් පසුබැස ඇතත්, සංගත අවශ්යතාවන් තවමත්, අත්යාවශ්ය සේවා සපයන කම්කරුවන්ගේ ජීවිත රඳා පවතින ආරක්ෂිත තත්වයන් ඔවුන්ට අහිමිකරමින් සිටියි.
ඉන්ස්ටාකාර්ට්, ඇමසොන් හා හෝල් ෆුඩ්ස් කම්කරුවන් හා කම්කරු පන්තියේ අනෙකුත් කොටස් වැඩ වර්ජනයේ යෙදීම හා විරෝධතාවල නිරතවීම මගින් හෙලි වන්නේ, සමාජයේ පන්තිමය ධ්රැවීකරනය පමනක් නො වේ. ඒවා මෙම අර්බුදයට ප්රගතිශීලී විසඳුමක් ලබා දීම සඳහා කම්කරු පන්තියේ වැඩෙන ප්රයත්නයන්හි ආරම්භක ප්රකාශනයකි. එය සමස්ත මානව වර්ගයාගේ වෛෂයික අවශ්යතාවයන්ගෙන් පටන්ගෙන ඉදිරියට යන විසඳුමකි.
ඉන්ස්ටාකාර්ට්, ඇමසොන් සහ හෝල් ෆුඩ්ස් කම්කරු ක්රියාවන්ට කම්කරු පන්තියේ විශාල පිරිසකගේ සහාය ලැබෙන බවට කිසිදු සැකයක් නැත. මෙම සහයෝගය බලමුලු ගැන්වීම හා සංවිධානය කිරීම සඳහා අප කම්කරුවන්ගෙන් ඉල්ලා සිටින්නේ, තම අරගල සම්බන්ධීකරනය කිරීමට හා කම්කරු පන්තියේ සියලු කොටස් අතර හැකි උපරිම එකමුතුව ගොඩනැගීම සඳහා සාමාජිකයින්ගේ ක්රියාකාරී කමිටු ගොඩනගන ලෙස යි.
කාර්මික ක්රියාමාර්ගයට නව දේශපාලන දිශානතියක් අවශ්ය වේ. ධනේශ්වර පන්තියට මුලුමනින්ම නය ගැති, ධනේශ්වර රිපබ්ලිකානු-ඩිමොක්රටික ද්වි-පක්ෂ ක්රමයෙන් බිඳී වෙන්වීම අත්යාවශ්ය ය. ලාභයට වඩා ජීවිතයේ පරම ප්රමුඛතාවය අවධාරනය කරන මෙම ව්යාපාරය, දේශපාලනික වශයෙන් සවිඥානික, සමාජවාදී මඟ පෙන්වීමක් ලබා ගැනීම අත්යාවශ්ය වේ. වසංගතයට එරෙහි අරගලය ධනවාදයට එරෙහි කම්කරු පන්තියේ අරගලය සමඟ වෙන් කල නො හැකි ලෙස බැඳී ඇත.
මේ සඳහා සමාජවාදී සමානතා පක්ෂය පහත සඳහන් ඉල්ලීම් ඉදිරිපත් කරයි:
· සංගත-වෝල් වීදියේ ඇපදීම අවලංගු කර, වෛරසයෙන් පහර වැදුනු අයට හා සමස්ත සමාජයටම සුරක්ෂිත පරිසරයක වසංගතයට එරෙහිව සටන් කිරීමට හා සේවය කිරීමට සියලු සෞඛ්ය රැකවරන, සේවා හා කාර්මික කම්කරුවන්ට අත්යාවශ්ය උපකරන ලබා දීමට මූල්ය හා කාර්මික සම්පත් වහාම වෙන් කරනු.
· වෛද්ය සේවාවන්ගෙන් ලාභ ඉපැයීම වහාම නතර කරනු. විශාල කොටස් හිමියන්ට හා විධායකයින්ට වන්දි ගෙවීමකින් තොරව සමස්ත සෞඛ්ය සේවා හා ඖෂධ කර්මාන්තය ජනසතු කර, ඒවා කම්කරුවන්, විද්යාඥයින් හා පර්යේෂකයන්ගේ ප්රජාතන්ත්රවාදී පාලනය යටතට පත් කරනු.
· ඇමසොන් හා අනෙකුත් වැදගත් සේවා කර්මාන්ත ජනසතු කරනු
· වසංගත කාලසීමාවේ සේවයෙන් ඉවත් කරන ලද හෝ වැඩ පැය ගනන අඩු කෙරුනු කම්කරුවන්ට වැටුප් අඩු කිරීමක් හෝ වැටුප් කපාහැරීමක් සිදු නො කරනු.
· වසංගතයට එරෙහි ලෝක ව්යාප්ත සටනක් තුල විද්යාඥයින් හා පර්යේෂකයන්ගේ ගෝලීය සහයෝගීතාව ගොඩනඟනු. යුද වියදම් අහෝසි කර රෝග වසංගත, ගෝලීය උෂ්නත්වය ඉහල යාම හා මෙම පෘථිවියේ ජීවයට ඇති වෙනත් තර්ජනවලට එරෙහිව ට්රිලියන ගනන් ආයෝජනය කරනු.
සමාජයේ සියලු ප්රගතිශීලී බලවේගයන්ගේ සහාය ඇතිව මෙම ක්රියාමාර්ගය ඉදිරියට ගෙන යාමේ දී, එය සාක්ෂාත් කර ගැනීම , දේශපාලන බලය කම්කරු පන්තියට මාරු කිරීම හා බැඳී ඇති බව අපි විවෘතව ප්රකාශ කරමු.
මෙම ප්රකාශය එක්සත් ජනපදයේ වර්ධනයන් කෙරෙහි අවධානය යොමු කර ඇත. නමුත් වසංගතය ගෝලීය අර්බුදයක් වන අතර සෑම රටකම එකම සමාජ හා දේශපාලන ප්රශ්න මතු වේ. එක්සත් ජනපදයේ තිබෙන බොහොමයක් සම්පත්වලින් සොච්චමක් සහිත රටවල් හා සියලු රටවල්, මෙම වසංගතයේ ඛේදවාචකය අත්විඳිමින් සිටිති. වසංගතයට එරෙහි සටනට ලෝක පරිමානයෙන් කම්කරු පන්තියේ එක්සත්කම අවශ්ය වන්නේ එබැවිනි. මෙම අරගලය තුල ජාතික ස්වෝත්තමවාදයට හා මහා බලවතුන්ගේ දේශපාලනයට තැනක් නොමැත.
ශතවර්ෂයකට පෙර, පලමුවන ලෝක සංග්රාමය ආසන්නයේ දී විප්ලවවාදී සමාජවාදිනියක වූ රෝසා ලක්සම්බර්ග් කියා සිටියේ, සමාජවාදයද? නැතිනම් ම්ලේච්ඡත්වයද? යන විකල්ප දෙකින් එකකට මානව වර්ගයා මුහුන දී සිටින බව යි.
අද වන විට ධනේශ්වර ලාභ පද්ධතිය හා මරනයද? නැතිනම් සමාජවාදය හා ජීවිතයද? යන දෙකින් එකක් විකල්පය ලෙස පවතියි.
කම්කරු බලය හා සමාජවාදය සඳහා වන අරගලයේ අවශ්යතාවය හඳුනා ගන්නා සියලු දෙනාගෙන් අපි ඉල්ලා සිටින්නේ, සමාජවාදී සමානතා පක්ෂයට බැඳෙන ලෙස යි.


කාන්තාවො පමණක් නෙමෙයි දැන් දැන් පිරිමිත් හරිම සෝබන කරන්න පටන් අරන් තියෙන බවක් පේන්න තියෙනව..හින්දි ෆිල්ම් එකක යන ෆැෂන් එකක් කොළඹටත් කලින් ලුනුගම්වෙහෙර,කහටගස්දිගිලිය,සියඹලාන්ඩුව අරගන්නව අදකාලෙ..ඉතින් ඔය ඉන්න එහෙමත් කෙනෙක් ඉඳල හිටල සල්ලිය බාගෙ පහලවෙල කොළඹ එනව..ඇවිත් ඉන්ටනෙට් එකෙන් හරි ෆිල්ම් වලින් හරි ටෙලි නාට්ටි වලින් හරි බලල කොළඹවත් නැති කොළඹ ෆැෂන් එකකට සෙට් වෙනව..එහෙ මෙහෙ ඉඳන් කොළඹ ආපු අය රැස්වෙන තැනකයි කොළඹම ඉපදුන අය රැස්වෙන තැනකයි ලොකු වෙනසක් දකින්න පුලුවනි..මෙතනදි අලුතින් එන අයට අපහාස කරනව නෙමෙයි මේ කියන්නෙ මහා ලොකුවට අපි මොඩර්න් වෙන්න දඟලන එකේ තියෙන නිසරුකම අවබෝධ කරගන්න එක තමා වෙන්න ඕනි..මේ තියෙන්නෙ ඉස්සර කාලෙ එක බිසොවක් තව පොඩියෙන් කට වරදා ගැනීම නිසා කරගන්ට ගියෙ මහා විපත්තියක් ගැන කතාවක්..
බරණැස් නුවර බ්රහ්මදත්ත නම් රජතුමා රාජ්ය කරන කාලෙ මේ රජතුමාගෙ මාලිගේ ඉදිරිපිටින් යනව දෙබර කියන කන ගෙඩි ජාතිය විකුනන දෙන්නෙක්..එක්කෙනෙක් ලස්සන ගෑනු කෙනෙක් අනික් එක්කෙනා ඒ ගෑනු ලමයගෙ තාත්ත..මේ තාත්තතයි දුවය් දෙන්නම දුක්බර විදිහට දෙබර පැස වල් හිස මත තියන් දෙබර විකුනමින් යනව..සී මැදුරු කවුලුවෙන් අවට බලන බරනැස් රජට මේ දෙබර විකුනන පියා සහ දුව පේනව..රජමාලිගෙ තට්ටු කීපෙකට තිබුන නිසා සඳලුතලේ ඉඳන් බැලුවම බෝම දුර පේනව..ඉතින් බැලු බැල්මට මේ යන ගෑනු ලමය නම් හරිම ලස්සනයි..තවදුරටත් විමසන්න කියල රජතුමා රාජපුරුෂයො යොදවනව පරීක්ෂා කරල බලන්න..දෙබර ගැන බලන්න නෙමෙයි..මේ ලක්ෂන යුවතිය පිළිබඳ සොයන්න..සොයා බැලීමෙන් අනතුරුව කිසිදු විවාහ ගිවිසගැනීමක් හෝ වෙනත් කිසි අවුලක් නැති කෙනෙක් නිසා..එවෙලෙම රජතුමා අතපැන් වත්කරල මේ දෙබර විකුනමින් ගිය යුවතිය අගබිසව කරගන්නව..සාමාන්යයෙන් රජතුමාට ඉහලින් නීතියක් නෑ රටක ඒ නිසා එවෙලෙම බොහොම හදිසි නීතියකින් මේ දෙන්න විවාපත් වෙනව...නුවනැති කාන්තාවක් උන මේ යුවතිය බිසොවුන් නාන්සෙ කෙනෙක් විදියට තමුන්ගෙ වැඩ කරගෙන රජතුමා සමඟ සාමයෙන් කෙලිදෙලෙන් කාලය ගතකරමින් සිටිය..
දවසක් මේ හොඳින් ඉදුනු රතුපාට දෙබර ගෙඩි රජතුමා රන්තලියක බහා එකින් එක ගෙන සෙල්ලම් කරමින් මෙන් කමින් ඉන්නව..මේ තැනට අපි අර කලින් කියපු බිසොවුන් නාන්සෙ එනව..ඇවිත් රජ දෙස බලා අහනව “මහරජ මේ රන්තලියේ බහා අනුභව කරමින් සිටින්නේ කිනම් ගෙඩි වර්ගයක්ද??”රජතුමා ගෙ තිබුන හිනාමුසු මූන ටිකක් විතර වෙනස් වුනා රජට අතීතය මතක් වුනා..රජතුමා කිසිදු ප්රතිචාරයක් නැතිව කරබාගෙනම දෙබර කමින් හිටිය..
යලිත් ස්වල්ප ඇසිල්ලෙකින් රජ අසල වෙලෙමින් බිසොව..”කියන්න අනේ මේ මොනාද මේ රන්තලියෙ තියන් එකින් එක කන්නෙ”
රජතුමාගෙ රතුකට්ට පැන්න වහා බිසොව ඉවතට තල්ලු කරල..ඈ බොල සැතිරිය තෝත් තොපේ මහ එකාත් හිස මත තිබාගෙන දෙබර....දෙබර.. කියල කෑ ගහ ගහ විකුන විකුන ගිය ඒව දැන් මතක නෑ..මහ වාසලට ගන්නවත් බැරිතරම් පාංකඩ වුන රෙදි කෑලි ඇඳන් වැල් පෙට්ටියක දෙබර දාගන පාරක් පාරක් ගානෙ මේව විකුනපු උඹල, මේ තැන්වල තියපු මගෙන් උඹ අහනව මේ මොනාද ගෙඩි කියල..ඇයි උඹට මේ රන්තලියෙ තිබ්බහම මේව වෙන මොකක් හරි වාගෙ පේනවද??කියල ඒවන විටත් හඬමින් සිටි බිසොවට පහර කීපයකුත් ගහන්න හිතුවත් ආයෙම හිතල වහාමතමන් පාලනය කරගෙන වහාම එවෙලෙම මාලිගයෙන් පිටවෙලා යන්න කියල අණ කරනව..බිසවට..
මේ අතර මේ සම්පූරණ කතාවම නැතත් කීපයක් අහගෙන හිටපු පුරෝහිත තුමාට කතාව මීටර් වෙනව..එතුමා ගොඩක් ඇසූපිරු තැන් ඇති කෙනෙක්..ගිහින් රජතුමා ළඟට ගිහින් වෙන කතාවක් දාන ගමන් කියනව “මහරජ ස්ත්රින් වනාහි ලාමක සිත් ඇත්තියෝය..ඔවුන් විවිධ කාරනා හේතුයෙන් විවිධ රංගනයන්ගෙන් සිය බොළඳ ගති කෙලිලොල් ගති විදහා දැක්වීමට ආසා කෙරෙති..විටෙක අප හට ඒ ඉතා අණුවන කමක් මෝහ සහගත දෙයැක් ලෙස පෙනුනත් ස්ත්රී නුවණ ඔබ වහන්සේ වැනි උත්තමයෙකුගේ තරම් නොවැඩී ඇත..ඔබ වහන්සේ යම් සමාවක් දෙතොත් මේ බිසෝ තෙමේ ඉවසා වදාරා මින්පසු මෙවන් පසු කල් විස්තර මතක තබාගනු ඇතැයි මා සිතමි..එක් සුලු වරදටත් මෙතෙක් කල් ඔබ සමඟ යෙහෙන් සිටි බිසොවුන් නාන්සේ මාලිගයෙන් එලවීම සුදුසු නොවේ “ කියල කතාව ෂේප් කරල බිසොවුන් නාන්සෙ යලි මාලිගයේ වසන්ට කියල රාජ අණ නිකුත් කරගන්නව..
මෙතන පුරෝහිත නම් මහා බෝසතානන් වහන්සේය..
මහරජ හා බිසොව නම් කොසොල් රජ සහ මල්ලිකා බිසොවුන් නාන්සේය..
උදෑසන ලොව බලන බුදුන් වහන්සේට කොසොල් රජකිසියම් අමනාපයකින් සිටින බවත් ඒ නම් මල්ලිකා බිසොව සමඟ ඇතිකරගත් අමනාපයක් බවත් පේනව...ඒකරුන නිසාම කොසොල් රජට පිහිටවීමේ මහා කරුනාවෙන් බුදුන් වහන්සේ පන්සියයක් භික්ෂුන් සමඟ දනට වඩිනව කොසොල් රාජ මාලිගයට..වැඩිය බුදුන් වහන්සේ දන් දී හමාර වීත් නොපෙනෙන්නට සිටි මල්ලිකා බිසොව ගැන විමසනව..ඇයි ස්වාමිනි කිසියම් මදිපාඩුවෙක් හෝ යමෙක් අවැසිනම් පවසන්න බිසොවුන් නැතුවාට මේ අනේක් අයෙක් ලවුවා මා ඔබ වහන්සේට ඒ සලසන්නම් යැයි කොසොල් රජ ශේ ප් උත්තරයක් දුන්නා..නමුත් බුදුන් වහන්නේ යලිත් ඇයවම අසා දෙදෙනාම හිඳුවා භේද නම් පෙර ජාතියෙහි ත් ඔවුන් දෙදෙනා අතර පැවති බවත් ඒවාටද බෝසතානන් වහන්සේ ලෙස තමන් වහන්සේ මැදිහත් වූබවත් ස්වල්පයක් ප්රකාශ කොට නැවැත්වුවත් පසුව කොසොල් රජ හා බිසොවගේ ආරාධනයෙන් මුලු පුවතම පවසා අනතුරුව චතුරාර්ය සත්ය සම්බන්ධ දේශනා පවත්වා මේ දෙදෙනා සමඟි කිරිමත් බෝ අයට දෙලෝ සැප ඇතිකිරීමත් යන කාරනා දෙකම මනා සේ ඉටුකොට යලි විහාරයට වැඩි සේක..
අද පමණක් නොව එදාත් මෙසේ වු බැව් අපිට මේ කතාවෙන් දැනගන්න පුලුවනි..මේක පන්සිය පනස් ජාතක පොතේ තියෙන කතාවක්..ඒක ලියපු හිමිවරු දැන් ජීවතුන් අතර නැතිනිසාද ඒ පරම්පරාවේද කිසිවෙකු නැති නිසාද පන්සිය පනස් ජාතකය එක් කතුවරයෙකු විසින්ම ලියා ඇතිද වෙනත් අය සම්බන්ධ නම් ඒ කවුද කියන ප්රස්නය මේ දවස වන විටත් පවතින නිසාද..කිසිවෙකුගේ අවසරයකින් තොරව නැවත ලියන ලදී...


සාරාංශය
1950, 60 සහ70 දශකයන් හි විශාල වාණිජ යතාර්ථයක් බවට ලෝක රොක් සංගීතය[ii] තුල අධිනිශ්චය වු බිට්ල්ස් ගායක කණ්ඩායම විදහා දැක් වූ සංගීතමය නිපුණතාවය හා සමාජ තේමාවක් ආශ්රය කර ගනිමින් බිට්ල්ස් (Beatles) සම්බන්ධයෙන් ගොඩ නැඟී ඇති මිත්යාමය (වාණිජ) සමාජ අවකාශය විසින් බහිස්කරණය වී ඇති සැබෑ රොක් සංගීත ප්රවණතාවය ශාස්ත්රීය ආකාරයකට නැවත සන්දර්භගතකරණය කිරීම මෙම ලේඛනයේ අරමුණයි. බිට්ල්ස් විසින් උපයා ගන්නා ලද ජනප්රියවාදී සංකේත ප්රාග්ධනය හේතුකොට ගෙන එම කණ්ඩායමේ සාමාජිකයන් හතරදෙනා[iii], තරුණ වීරයින් (teen idols) බවට පත්වීමත් එම නිසාම ලොව කිසිම සංගීත කණ්ඩායමකට නොදෙවෙනි ආකාරයේ වාණිජ සාර්ථකත්වයක් සහ සමාජ අවකාශයක් අදටත් ඔවුන් සතු කර ගැනීම නිසා සැබෑ රොක් සංගීත වීරයින් වීමට අවකාශය හා හැකියාව තිබූ අනිකුත් සමකාලීන සංගීතකරුවන් මෙම ප්රධාන ධාරාවේ වාණිජ යතාර්ථය තුල බහිස්කරණය වීම නිසා අවම වශයෙන් 50 අග හා 60 දශකය ආරම්භය පමණ වන තුරු සැබෑ රොක් සංගීතයෙහි ව්යක්ත විප්ලවීයත්වය ලොව බොහෝ දෙනාට අහිමි වූ ආකාරයත් මෙම ලිපියෙන් සාකච්ඡා කෙරේ. දක්ෂතාවය, රොක් තේමාවන්ට අනුගතවීම හා එම යුගයේ දේශපාලන සමාජ යතාර්ථයන් ප්රතිබිම්භනය කිරීම වෙනුවට වාණිජ ප්රාග්ධන අවකාශය විසින් බිට්ල්ස් මධ්යම පංතික නිද්රාකාරකයක්[iv] (tranqilizer)ලෙස ඌණනය කිරීම නිසා අදාල සමාජ යතාර්ථයන් පුපුරායාමට හා ඒ මඟින් වඩා රැඩිකල් නැඹුරුවක් තිබූ යුරෝපීය සමාජ දේශපාලන අවකාශයේ සමාජ විප්ලවීයත්වය ත්රීව්ර කිරීමේ සමකාලීන වගකීම ඉටු කිරිම පසෙක තබා තමා ගොඩ නැංවූ ව්යාජ වාණිජ යතාර්ථයේම සිරකරුවන් බවට පත්වීමත් එම නිසාම තම ජීවිත කාලයෙන් විශාල ප්රමාණයක් ‘ලමා-වැඩිහිටියන්’ ලෙස බිට්ල්ස් ට ගත කිරීමට සිදු වූ අලකලංචියත් මෙහි දී සාකච්ඡාවට බඳුන් වේ. ලිපිය අවසානයේ ඔවුන් දේශපාලනික අර්ථයෙන් රොක් සංගීත ලොවට සත්ය ලෙසම අයිති ද යන්නත්, පදමාලා සංසන්දනය කරමින් බිට්ල්ස් අව්යාජ අර්ථයකින් ස්වකීය භාවිතාව තුල විප්ලවීය ද යන්නත් සාකච්ඡා කරමු.
කේන්ද්රිය වචන: ප්රති-සන්ධර්භගතකරණය, වාණිජ ව්යාජ සංඥා, රොක් සංගීතය, බහිස්කරණය.
සම්පූර්ණ ලිපිය කියවන්න පහත සබැදියාට යන්න
http://lankathesis.blogspot.com/2013/03/blog-post_3071.html


ආණ්ඩුව විසින් කළු සල්ලි සුදු කරවන පණතක් ගෙන ඒමේ සූදානමක් සම්බන්ධයෙන් ජනතා විමුක්ති පෙරමුණ අනාවරණය කරයි.
ඒ අනුව පසුගිය වසරේ මාර්තු 31ට පෙර හෙළිදරව් නොකළ බදු ගෙවීම සඳහා සහනයක් ලබාදීමට යැයි සඳහන් කරමින් ගෙනඑනු ලබන බදු සංශෝධන පනත් කෙටුම්පතට එරෙහිව අධිකරණය හමුවට යන බව ජනතා විමුක්ති පෙරමුණේ දේශපාලන මණ්ඩල සභික හිටලු කෝප් කමිටු සභාපති සුනිල් හඳුන්නෙත්ති සඳහන් කරයි.
“ස්වේච්චාවෙන් හෙළිදව් කිරීම මත බද්ද පැනවීම” සහ “ඇතැම් නීති යටතේ හිඟ බදු මුදල් කපා හැරීම සඳහා විධිවිධාන” යන දෙයාකාරයෙන් බදු සහන ලබාදීමට ආණ්ඩුව විසින් මෙම පනත් කෙටුම්පත මගින් යෝජනා කර ඇත.
ඔහු මේ බව සඳහන් කර සිටියේ මේ වනවිට බත්තරමුල්ල පැලවත්ත හි පිහිටි ජනතා විමුක්ති පෙරමුණේ ප්රධාන කාර්යාලයේ පැවත්වෙන මාධ්ය හමුවක් අමතමිණි.
එහිදී ඔහු වැඩිදුරටත් දැක්වූ අදහස්…
“මේ වනවිට පාර්ලිමේන්තුවට නව මුදල් පනතක් ඉදිරිපත් කර තිබෙනවා. නීතිවලින් මේ වනවිට හෙළිදරව් නොකළ වත්කම් සහ ආදායම් පිළිබඳව ස්වේච්ඡාවෙන් ඉදිරිපත් වෙලා හෙළිදරව් කරන තැනැත්තන්ට දණ්ඩනයක් නියම නොකර සහන ලබාදීමට මේ පනත ඉදිරිපත් කර තිබෙනවා. මෙයින් යෝජනා කරන්නේ බිඳ වැටිලා තියෙන සංචාරක කර්මාන්තය, නැත්නම් වෙනත් කර්මාන්ත නැත්නම් කොවිඩ් වසංගතය නිසා අසරණ වෙලා ඉන්න සාමාන්ය ව්යවසායකයින් වෙනුවෙන් නෙවෙයි. බැංකු ණය, ලීසිං, ගෙවා ගන්න බැරිව විශාල අර්බුදයකට ලක්වූ පිරිසකගේ ව්යාපාර වැසී යමින් තිබෙනවා. ආණ්ඩුවක් විදිහට යම් සහන ලබාදිය යුත්තේ මේ සුළු සහ මධ්ය පරිමාණ ව්යාපාරිකයන්ට. නමුත් ආණ්ඩුව මේ පනත ගෙනත් තිබෙන්නේ ඒකට නෙවෙයි. රටේ පවතින නීතිය අනුව හෙළිදරව් නොකළ, ජනතාවගේ බදු මුදල් වංචා කළ බදු හොරුන්ට, නීතියෙන් කට්ටි පැනල තියෙන හොර නඩයකට පහසුකම් සලසා දෙන්න මේ හදන්නේ. මේක කළු සල්ලි සුදු කරන පනතක්.
ආණ්ඩුව සිදුකරමින් ඉන්නේ තමන්ගේ යාළු මිත්රයින්ට සහන සලසා දෙන්න. කොවිඩ් බොරදියේ මාළු බාන්න ආණ්ඩුව උත්සාහ කරන්නේ ඒ හොර නඩයට සහන දෙන්න. බැසිල් රාජපක්ෂ මුදල් ඇමතිවරයා පත්වීමෙන් පස්සේ විශාල සහන දෙන බව ලංසා වැනි ඇමතිවරුන් කීවා. තෙල් මිල අඩුකර සහන ලබාදී ජීවන බර අඩුකරන බව කීවා. හැබැයි බැසිල් රාජපක්ෂ මුදල් ඇමතිවරයා ගේන පළවෙනි පනත කළු සල්ලි සුදු කරන්න. දෙසැම්බර් 31කට කලින් මේ සල්ලි පාවිච්චි කරලා කොටස් වෙළඳපොළේ ආයෝජනය කරන්න පුළුවන්. ඒවගේම ශ්රී ලංකා රජය වෙනුවෙන් මහබැංකුව නිකුත් කරන භාණ්ඩාගාර බිල්පත් සහ බැඳුම්කර මිලදී ගන්න පුළුවන්. මේ වංචනික මුදල්වලින් ලංකාව තුළ දේපළ මිලදී ගන්නත් පුළුවන්. එහෙම නැත්නම් දෙසැම්බර් 31ට කලින් බැංකු ගිණුම්වල තැන්පත් කරන්නත් පුළුවන්. මේ සිද්ධ කරන්න යන්නේ 1%ක බද්දක් ආණ්ඩුවට ගෙවලා හොරකම් කළ, වංචා කළ, මුදල් නීත්යානුකූල කිරීමයි. භාණ්ඩාගාරයේ පතුළ හිස්වෙලා තියෙන බව ඇත්ත. ඒකට මුවා වෙලා අද සිද්ධ කරන්න යන්නේ තමන්ගේ ගජ මිත්රයන් අයථා මාර්ගවලින් හොයන ලද මුදල්වලට සුජාතභාවයක් ලබා දෙන්න. දැන් පාර්ලිමේන්තුවට කෙටුම්පතක් හැටියට ඉදිරිපත් කරලා ඉදිරි කාලයේදී සම්මත කරගන්න යන්නේ එවැනි බරපතල පනතක්.
හොරකම් කළ සල්ලිවලින් ආණ්ඩුවට ගෙවන්න ඕනෑ 1%යි. මෙකේ තියෙන බරපතල තත්වය දැනට අයකරගෙන තිබෙන වැට් බදු නොගෙවා පැහැර හැර තියෙන අයට ලැබෙන විශාල වරදානයයි. ආණ්ඩුවට ලැබෙන්න ඕනෑ වැට් බද්ද හැටියට 8%ක් සහ දඩ මුදල් හැටියට අවම වශයෙන් 2%ක් අහිමිවෙනවා. ඒ කියන්නේ 10%ක් ආණ්ඩුවට ලැබෙන්න ඕන මුදලින් ලැබෙන්නේ 1%යි. ආදායම් මත, තමන් අත්පත් කරගත්ත දේපළ මත නීතිය හමුවට ගෙනගොස් දඬුවම් ලබන්න ඕනෑ අය ආණ්ඩුවට 1%ක පගාවක් දීලා බේරෙන්න නීතියක් මේ ගෙනත් තියෙන්නේ. මේකට අපූරු නාමයක් හදනවා. “ස්වේච්ඡාවෙන් හෙළිදරව් කිරීම මත බද්ද” කියලා. ඇත්තටම මේක ආණ්ඩුවට දෙන පගා බද්දක්. මේකේ තියෙන බරපතළ තත්වය පැහැදිළි වෙන්නේ අර්ථ නිරූපනයන් තුළින්. වත්කම් හැටියට අර්ථ නිරූපනවල දක්වා තිබෙන්නේ “ශ්රී ලංකාව තුළින් යම් චංචල, නිශ්චල දේපළක්” කියලා. මේ මුදල් යොදවලා අර්ථකතනය කර තිබෙන දේපළක් මිලදී ගන්න අවසර තියෙනවා. අනික් පැත්තෙන් නිශ්චල දේපළ යන්න අර්ථ නිරූපනය කර තියෙන්නේ “ඉදි කරන ලද හෝ ඉදිකරමින් පවතින ශ්රී ලංකාවේ හෝ විදේශයක ඇති යම් ගොඩනැගිල්ලක් වේ” කියලා. චංචල දේපළ ගැන තියෙන්නේ “රත්තරං ඇතුලුව ශ්රී ලංකාවේ හෝ විදේශයක පවතින සියලුම ආකාරවල චංචල දේපළ ඇතුළත් වේ නමුත් මුදල් ඇතුළත් නොවේ.” කියලා. මුදල් යනුවෙන් ශ්රී ලංකාව තුළ හෝ විදේශයන්ගේ භාවිතා වන මුදල් නම්කර තිබෙනවා.
මේ රටේ සුළු ව්යාපාරිකයන්ට විදේශවල නිශ්චල හෝ චංචල වත්කම් තියෙනවාද? මේ කාවද නිදහස් කරන්න හදන්නේ? අපේ රටේ වත්කම් එළියට ගෙනියලා පිටරටවල්වල පුරවැසිකම් ගත්, ඒ රටවල ගොඩනැගිලි ඇතුළු වත්කම් තියෙන අයගේ දේවල් ලංකාවට ගෙනල්ලා ආයෝජන හැටියට යොදවන්න සුජාතභාවය ලබා දෙනවා. කළු සල්ලි සුදු කර ගන්න ගෙනත් තියෙන පනත මේ ආකාරයට විවිධ උපක්රමවලින් හංගලා තියෙන්නේ. පවතින නීතිය යටතේ හෙළිදරව් කළ යුතු දේවල් පාර්ලිමේන්තු මේ පනත් මගින් වහනවා නම් ඩේසි ආච්චිගේ මැණික් මල්ල වගේ වටේ යන්න ඕනෑ නැහැ. ඩේසි ආච්චිටම පුළුවන්, මැණික් මල්ල දීලා ආණ්ඩුවට 1%ක් පගාව දීමෙන් නිදහස් වෙන්න. ඇලෝෂියස්ලාටත් මහ බැංකුවෙන් වංචා කළ මුදල් පෙන්වලා 1%ක් පගාව දීලා ගැලවෙන්න පුළුවන්. අර්ජුන් මහේන්ද්රන්ටත් එහෙම බේරෙන්න පුළුවන්. ආණ්ඩුවේ සෞභාග්යයේ ක්රමය මේක. මේ විදිහට ආයෝජන දිරිමත් වෙන්නේ නැහැ. රටේ ජනතාවගේ ආර්ථිකයක් හැදෙන්නේ නැහැ. කළු සල්ලි සුදු කිරීම විතරයි වෙන්නේ. අර්ථ නිරූපනවලදී ශ්රී ලංකාවේ යම් චංචල හෝ නිශ්චල දේපළක් අත්පත් කරගන්න කියලා නැවත විදේශවල තිබෙන චංචල හෝ නිශ්චල දේපළක් අයිති බව සඳහන් කරනවා.
මේකේ බරපතළ තත්වය වෙන්නේ රජයට නොගෙවා පැහැර හැර තිබෙන සියලුම් වත්කම් සහ ආදායම් බදු අඩු තරමින් තොරතුරු දැන ගැනීමේ පනත යටතේවත් නිරාවණය කරගන්න බැහැ. මේකෙන් දිරි ගන්වන්නේ හොරකම. මේ හරහා අයථා මාර්ගවලින් මුදල් ඉපයීම දිරි ගන්වන්නේ. මේකෙන් කරන්නේ ආර්ථිකය ශක්තිමත් කිරීම නෙවෙයි. රාජපක්ෂ සමාගමේ ආර්ථික උපායමාර්ගය වෙලා තියෙන්නේ අයථා මුදල් ඉපයීම් දිරි ගන්වන එක. එක කැබිනට් මණ්ඩලයේ එකම පවුලේ ඉන්න වැඩිම පිරිසක් හැටියට ලෝකයෙන්ම මුල් තැනට ඇවිත් තිබෙනවා. මේ තත්වය තුළ ගෙනත් තිබෙන මුදල් කෙටුම්පත ඉතාම බරපතළ බව කාටත් පැහැදිලියි. ජාතික ආර්ථිකය ශක්තිමත් කරන්න කිසිම තැනක යොදවයි කියලා අපි හිතන්නේ නැහැ. කොටස් වෙළඳපොළට සහ බැඳුම්කර මිලදී ගැනීම්වලට වගේ තැන්වලට යන්නේ ක්ෂණික ලාභ ලබාගන්න. මේ හොර සල්ලිවලට ආණ්ඩුවට ණයවීමේ හැකියාව දක්වා බලයක් හැදෙනවා. බැංකු ණයවත් ගෙවාගන්න බැරිව ඉන්න ව්යාපාරිකයින් ගැන ආණ්ඩුව කථා කරන්නේ නැහැ. ආණ්ඩුවට ණය දෙන්න ඒ අයට හැකියාවක් නැහැ. අලුතින් දේපළ අත්පත් කරගන්නත් ඔවුන්ට හැකියාවක් නැහැ. නීතිය ඉදිරියේ දඬුවම් ලබන්න නියමිතව ඉන්න අය මේ පනතෙන් ආරක්ෂා කරන්න උත්සාහ කරනවා.
ජනතාවගේ ජන ජීවිත පවත්වාගෙන යන්න කොරෝනා තත්වය නිසා නොහැකි අවස්ථාවක් මේක. ආණ්ඩුව කල්පනා කරන්නේ ජනතාවට හෙණ ගැහුවත් තමන්ගේ සහ ගජ මිතුරන්ගේ වැඩේ කරගන්න එක ගැනයි. පක්ෂයක් හැටියට අපි මේ සම්බන්ධයෙන් වැඩි අවධානයක් යොමු කරනවා. ජනතාවගේ බදු මුදල් වංචා කළ අය සම්බන්ධයෙන් සම්පූර්ණ විස්තර දැනගන්න අයිතියක් ජනතාවට තියෙනවා. මේ නිසා අපි මේ පනත් කෙටුම්පතට විරුද්ධව අධිකරණයට යන්න බලාපොරොත්තු වෙනවා. මේ රටේ ජනතාවට සාධාරණය ඒ තුළින් ඉෂ්ඨ කරන්න ඉදිරියේදී බලාපොරොත්තු වෙනවා. සෙලෙන්දිවා වැනි ආණ්ඩුවම සකස් කරන වෙනත් නීති-රීතිවලින් නිදහස් කරන මහජනතාවගේ දේපළ කොල්ල කන්න මේ මුදල් යොදවන්නත් අවස්ථාව ජාවාරම්කරුවන්ට ලබා දෙනවා. ඒ නිසා මේ වෑයම පරාජය කරන්න අපි නීත්යානුකූලව කටයුතු කරනවා.”


ඔබ මොන තරාතිරමක කෙනෙක් වුවත්, ඔබගේ ආරක්ෂාව උදෙසා ඔබ මොනතරම් උනන්දු වෙනවාද? අපිට මගතොට ගමන් කරන සමහරවිටක පෙනෙනවා වේගයෙන් ධාවනය වන අධිවේගී වාහන. සන්නද්ධ භටයන්, නවීන අවිආයුධ… මේසා විශාල ආරක්ෂක ක්රම උපයෝගී කරගෙන ආරක්ෂාව සොයන ස්වභාවය.
තම ආරක්ෂාව උදෙසා, දරුපවුලේ, ව්යාපාරයේ, තනතුරේ ආරක්ෂාව උදෙසා මනුෂ්යයා දෙවියන් සරණ යනවා. ග්රහ තාරකා, ජෝතිෂ්යය, මිථ්යාදෘෂ්ටික දේශකයන් සරණයනවා. යමකින් පිහිටක් ලැබෙයි කියලා විශ්වාසයක් තිබෙනවා නම් මහා කලුගල් පර්වතයක් යටින් කෝටු කැබැල්ලක් ගහල හරි පිහිට බලාපොරොත්තු වෙනවා. මේ අංශයෙන් ඉතාමත් ප්රාථමික ඇදහිලි විශ්වාසයන් ඇතිව සමාජයේ සමහරු ක්රියාකරනවා. මේ ආරණ්යයේ පිහිටි කඳුගැටය මුදුනේ සිට ඈත පරිසරය දෙස රාත්රියේ බලනවිට සිය ගණනාවක් විදුලි ආලෝක ඇසට පෙනෙනවා. ඈත කඳුගැට සිසාරා දැල්වෙන මේ සෑම ආලෝකයක්ම දැල්වූ මිනිසුන් සොයන්නේ ආරක්ෂාවයි. සත්වයා කාමයට ඇති කැමැත්ත නිසා එය අත්විඳීමට ජීවත්වීම සඳහායි ආරක්ෂාව සොයන්නේ. වැඩි කලක් ජීවත්වෙන්න, වැඩිපුර ඇසට, කනට, නාසයට, දිවට, මනසට, කයට ආහාර- ආශ්වාදය අයිති කරදෙන්න.
මේ සැවොම ආරක්ෂා වෙන්නේ ‘මම’ පෝෂණය කිරීම සඳහාය. අනිත්යභාවයට පත්වෙන දෙයක් ආරක්ෂා කිරීමට අපි ගන්නා වූ වෙහෙස නිසා කවදාහරි දිනක අප දුකට පත්වන්නේය. අප පාරක තොටක ගමන් කිරීමේදී පේනවා පිංවත් ඔබ යන වේගය. මේ වේගයේ තරමටම තමන්ගේ ජීවිතය තුළ බලපවත්වන තෘෂ්ණාව ද වේගවත්. ඇසට, කනට, නාසයට, දිවට, කයට, මනසට ආශ්වාදය අයිති කරගැනීමේ ස්වභාවය මනින මිනුම් දණ්ඩ තමයි මේ වේගය. ඒ නිසා ඔබ වේගවත් නම් ඔබට බොරු කරන්න බැහැ. ඔබ ගොඩාක් දේවල් රැකගන්න, ලබාගන්න, අයිති කරගන්න යන කෙනෙක්මයි. මේ වේගය පිංවත් ඔබට පුදුම ආශ්වාදයක් දනවනවා. ‘අනික් අයට වඩා මම ඉහළින් ‘ කියලා දැනෙනවා. මේ සැප තව තව විඳින්න, තව තව ඉහළට යන්න, තව තව ආරක්ෂා වෙන්න අවශ්යයි කියලා දැනෙනවා. මෙවැනි අදහස්වලින් ඔබ මත්වෙලයි ඉන්නේ. ආශ්වාදයේ සතුට මිස කාමයේ ආදීනවයන් හිතන්න ඔබලාට විවේකයක් නැහැ. මෙය මනුෂ්ය ස්වභාවයයි. මෙම මනුෂ්ය ස්වභාවය තුන් කාලයටම පොදුයි. ඒ නිසා ඉහත ස්වභාවයන් වෙනස් කරන්න සමතෙක් නැහැ. ඔබ නායකයෙක්, පාලකයෙක්, විධායකයෙක් වෙන්නේ, පෙර සංසාරිකව රැස්කළ පිං නිසාමයි. ඔබ පින නිසා ඔය තැනට පත්වුවත්, පිනෙන් ලැබූ ජීවිතය, එහි සශ්රිකභාවය ඔබව විනාශය කරා රැගෙන යන්න පුළුවන්. ඉන් මිදෙන්න නම් ධර්මානුකූල ජීවිතයකට ඔබ යොමුවෙන්න වෙනවා.
ධර්මානුකූල ජීවිතයක් සඳහා පිංවත් ඔබ වගකීම්, ව්යාපාර, තනතුරු, අතහැරිය යුතු නැහැ. තමාට පැවරෙන වගකීම් නිවැරදිව ඉටුකරමින් තමා මෙලොව පරලොව දෙකෙහිදීම ආරක්ෂා වෙන්නේ කෙසේද කියලා සිතීම වැදගත් වෙනවා. එයට ඉතා ප්රත්යක්ෂ මාර්ගය ලොව්තුරා බුදුසමිඳුන් දේශනා කර තිබෙනවා. යමෙක් තෙරුවන් කෙරෙහි අචල ශ්රද්ධාව, ශීලය, දන්දීම, මෛත්රිය තම ජීවිතය තුළින් වැඩුවහොත් එයට වඩා ආරක්ෂාවක් මෙලොව, පරලොව වශයෙන් නැහැය කියලා. ඔබ නිරතුරුවම පළවෙනියා වීමට අයුතු ආකාරයෙන් උත්සහ නොගන්න. නිරතුරුවම ජයග්රාහකයෙක් වීමට උත්සහ ගන්න. එවිට ඔබ අතින් වන අකුසල් අඩුවෙනවා. ඔබ ධර්මය විශ්වාසකොට අවිචාරයෙන් පළවෙනියා වීමට උත්සහ නොකොට, ජයග්රාහකයෙක් පමණක් වීමට උත්සහ කළොත් කවදාහරි දවසක ධර්මය විසින් ඔබව පළවෙනි තැනට ඔසවා තබනවාමය. ඔබට ඒ තැන හිමි නම්, මේ ආකාරයෙන් ඔබ හික්මීමට නම්, අර්ථවත් ලෙස තෙරුවන් කෙරෙහි ශ්රද්ධාවෙන් යුක්ත විය යුතුය. ශීලය, දන්දීම, මෛත්රිය ඔබ ජීවිතය තුළින් වැඩිය යුතුය. එවිට ඔබට එම ධර්මතාවයන් ඔබේ ආරක්ෂාව පිණිස හොඳම සහකරුවා කරගැනීමට ඔබ දක්ෂවනු ඇත.
ඔබ කවුරුන් වුවද, යම් තැනකදී ඔබ ආරක්ෂා වූවා නම්, අනතුරකින් බේරුණා නම්, ඒ ඔබ ආරක්ෂා වූයේ ඔබ වැඩූ තෙරුවන් කෙරෙහි ශ්රද්ධාව, දාන, ශීල, මෛත්රියේ ශක්තිය නිසාමය. නමුත් ඔබ සිතන්නේ ඔබ ආරක්ෂා වූයේ, අනතුරින් බේරුණේ තමාට යොදා සිටින ආරක්ෂක විධිවිධාන, එසේත් නැතිනම් වෙනත් බාහිර හේතුවක් නිසාය කියලා, එය සත්යයක් නොවේ. ඔබ දැකලා තිබෙනවා, අහලා තිබෙනවා විශාල ආරක්ෂක වළලු දමාගෙන සිටියත් එක මොහොතකින් බෝම්බකරුවෙක් මේ සියල්ල විනාශ කරගෙන තමනුත් විනාශ වෙනවා. ඒ කියන්නේ මොන තරම් ආරක්ෂක පවුරු තිබුණද ප්රහාරකයා උපක්රමශීලී නම්, මරාගෙන මැරෙන අයෙක් නම් ආරක්ෂක උපක්රම අසාර්ථක බවයි.
කෝටි ගණන් මුදල් වියදම් කර කරන ආරක්ෂක ක්රම අසාර්ථක නම් අපි බලමු ලොව සාර්ථකම ආරක්ෂාව ලබන්නේ කොහොමද කියලා. ඒ සඳහා ඔබ ඔබ තුළින් අවංකවම තෙරුවන් කෙරෙහි විශ්වාසය තබමින් දානය, ශීලය, මෛත්රිය ජීවිතයට පුරුදු කරගන්න වෙනවා. ඔබ නිරතුරුවම දන්දෙන කෙනෙක් නම්, ශීලයක පිහිටා එම ශීලය ආරක්ෂා කරන අයෙක් නම් සත්ත්වය කෙරෙහි මෙත් වඩන අයෙක් නම් ඔබේ ආරක්ෂාව ගැන ඔබ බිය වෙන්න අවශ්ය නැහැ. හැබැයි ඉතින් සංසාරිකව යම් අකුසල කර්මයක් විපාක දෙන්න තිබෙනවා නම් ඔබ එයට මුහුණදෙන්න වෙනවා. ඔබ දක්ෂ නම් එතැනදීත් ඔබට විපාකයන්ගේ ස්වභාවය හීන කිරීමට සමහරවිට ඔබට අවස්ථාව තිබෙනවා.
දැන් අපි බලමු දන්දීම, ශීලය, මෛත්රිය වඩන කෙනා ඒ තුළින් ආරක්ෂාව ලබන්නේ කොහොමද කියලා. ඔබ එය මේ විදිහට ගලපාගන්න අවශ්යයි. ඔබ දන්දෙනවා නම්, ශීලයක් ආරක්ෂා කරගන්නවා නම්, මෛත්රිය වඩනවා නම් නිරතුරුවම ඔබ කරන මේ පිංකම් දෙස සම්යදෘෂ්ඨික දෙවියන්, සම්යදෘෂ්ඨික යක්ෂයන් බලාගෙන සිටිනවා. ඒ අය ඔබ කරන පිංකම් දැකලා සතුටුවෙනවා. එම පිං අනුමෝදන් වෙනවා. දිනපතා නැවත නැවත මෙය සිදුවනකොට ඉහත දිව්ය බලවේග, විශේෂයෙන්ම සම්යදෘෂ්ඨික යක්ෂ බලවේග පිං අනුමෝදන්ව තම ශක්තිය ද වර්ධනය කරගන්නවා. සම්යදෘෂ්ඨික යක්ෂ බලවේග යනු පෙර ජීවිතවල රට ජාතිය ආගම උපාදානය කරගෙන මියගොස්, රට ජාතිය ආගම රැකීමට උපකාරීවන මනෝභාවයන් දරාගත් බලවේගයක් බඳු කොට්ඨාසයකි. මේ අය පෙර ජීවිතවලදී රට, ජාතිය, ආගම උදෙසා දිවි දෙවැනිකොට කැපවුණ, සටන් කළ ගිහි පැවිදි මනුෂ්යයන්ය. මේ අයද ඔබට ප්රිය වෙති. ඔවුන් ඔබට ප්රියවන්නේ ඔබ තෙරුවන් සරණ ගිය, දාන ශීල භාවනා මාර්ගය වඩන අයෙකු නිසාය. ඔබට නොපෙනුනාට දැන් මේ බලවේග නිරතුරුවම ඔබ පසුපසින් ගමන් කරයි. ඔබ නිවසේ සිටියද, කාර්යාලයේ සිටියද, වාහනයක ගමන් කළද, යුදබිමක සිටියද මේ බලවේග ඔබ වටා ඔබට නොපෙනෙන්නට සිටියි. ඔබත් සමග ගමන් කරයි. අවදානම් අවස්ථාවකදී මැදිහත්ව ඔබව අනතුරුවලින් ගලවාගනියි. මේ බලවේග, ඔබ වාහනයක ගමන් කරද්දී එම වාහනය තුළ ගමන් කරයි. බෝම්බකරුවෙක් වාහනයට පැන්නහොත් ඔහුගේ ඉලක්කය වරද්දයි. ඉලක්කය වරදවන පරිදි ඔහුව ඉක්මන් කරවයි. එක්කෝ ප්රමාද කරවයි. ඔබ නොදන්නවාට මෙම බලවේග සතුරා ඉලක්කය වැරැද්දීමට ඔබගේ වාහනයේ ඇක්සලේටරයට බරදී වේගය වැඩිකරවයි. අනතුරින් ඔබ ගැලවෙයි. එහෙත් ආරක්ෂාවට සිටි අය, එසේත් නැතිනම් මහමග සිටි අය අනතුරට පත්වේ. සම්යදෘෂ්ඨික දිව්ය යක්ෂ බලවේග මෙලෙස ඔබව ආරක්ෂා කරයි. මේ ආරක්ෂාව ඔබට ලැබුණේ ඔබ තෙරුවන් සරණගිය, දාන ශීල භාවනා මාර්ගය වඩන අයකු නිසාය. ඔබව ආරක්ෂා කළේ පිනට කැමති, පිං කරන අයට කැමැති රට, ජාතිය, ආගම උපාදානය කරගත් සම්යදෘෂ්ඨික දිව්ය යක්ෂ බලවේගය. ඒ නිසා ඔබත් රට, ජාතිය, ආගම උදෙසා ජීවිතය කැපකරන කෙනෙක් නම්, ලෝකයේ ඇති සැබෑම ආරක්ෂක ක්රමයෙන් ආරක්ෂා වෙන්න දක්ෂ වෙන්න. මේ ආරක්ෂක ක්රමයේ ඇති සුවිශේෂී ලක්ෂණය වන්නේ මින් ආරක්ෂාවන්නේ ඔබගේ මෙලොව ජීවිතය පමණක් නොව පරලොව ජීවිතය ද ඉන් ආරක්ෂා වන නිසාය. මරණින් මතුව සතර අපාය නමැති අණක් ගුණක් නොමැති ත්රස්තවාදයෙන් ද ඔබව ආරක්ෂා කරගැනීමට ඉහත ප්රතිපදාව හේතුවනු ඇත.
ඒ නිසා රට ජාතිය ආගම නාමයෙන් ඇසට, කනට, නාසයට, දිවට, කයට, මනසට ආහාර හොයන පිංවත් ඔබ රට ජාතියේ නාමයෙන් සැබෑ ලෙසම ධර්මයේ හික්මෙන්න. ධර්මය ඔබේ සැබෑ ආරක්ෂකයා බව හොඳින් සිහියේ තබාගන්න. සැබැවින්ම ඔබ තෙරුවන් සරණ ගිය අයෙක් නම්, රට ජාතිය සුරකින අයෙක් නම් මෙලොව සේම පරලොව ද ජයගැනීම ඔබගේ අරමුණ විය යුතුය.


කාලය නැවතිලා තිබෙන්නේ. ඉර, හඳ, තාරකා දුවන පස්සේ, මනුෂ්යයා අතීත, අනාගත, වර්තමාන වශයෙන් බෙදාගෙන දුවනවා. නමුත් රහතන්වහන්සේ නැවතිලයි සිටින්නේ. ඒ නිසා උන්වහන්සේට මේ වේගය හොඳින් දැනෙනවා. දුවන ලෝකය තුළ නොදුවන චරිතයක් බවට රහතන්වහන්සේ පත්වෙන්නේ එහෙමයි.
රූපය කෙරෙහි ඇති තෘෂ්ණාවයි අපිව මේ දිවීමේ තරගයට ඇද දමන්නේ. අවිද්යාව කියන ජවය, හඹායැමේ ශක්තිය අපට ලබාදෙනවා. දැන් ඉතින් දුවන්නයි තිබෙන්නේ. මේ දිවීමේදී ජය සහ පරාජය කියන කාරණාවන් දෙකම ලැබෙනවා. මේ ජය පරාජය කියන කාරණා දෙකත් රූපය අයිතිකොට ගැනීමේ තරගයේදී අපිම අයිතිකොටගන්නා සම්මුතීන් දෙකක්. අයිතිකරගත් තැනදී ‘ජය’ කියලා යොදනවා. අයිති නොකරගත් තැනදී ‘පරාජය’ කියලා යොදනවා. රහතන්වහන්සේ රූපය අයිතිකරගැනීමේ තරගයෙන් මිදිලයි සිටින්නේ. ඒ නිසා උන්වහන්සේ ජය පරාජයෙන් මිදිලයි සිටින්නේ. ජය පරාජයෙන් මිදුන තැන උන්වහන්සේලා විසින් මතුකොටගන්නේ සංසාර බිය නුවනින් මෙනෙහි කිරීම තුළින්මයි. ඒ නිසා බුදුරජාණන්වහන්සේ දේශනා කරනවා දස දහස් ගණනින් වියදම්කර, මාසයක් ගානේ අවුරුදු සියයක් යාග සිදුකරත්, සිත දමනය කරගත් රහතන්වහන්සේ එක මොහොතකට කරන පූජාව අවුරුදු සියයකට වැඩිය සිදුකළ යාගයන්ට වඩා ශේ්රෂ්ඨයි කියලා.
ආමිස දානයයි, ධර්ම දානයයි කියලා දෙකක් තිබෙනවා. මේ දෙක අතරින් ධර්මදානයයි අග්රවෙන්නේ.
කෙනෙක් තවත් කෙනෙකුට කරන අනුග්රහයන් දෙකක් තිබෙනවා. එකක් තමයි ආමිසයෙන් කරන අනුග්රහය. අනෙක තමයි ධර්මයෙන් කෙරෙන අනුග්රහය. මේ අනුග්රහයන් දෙකෙන්, ධර්මයෙන් කරන අනුග්රහයයි අග්රවෙන්නේ. ආමිසයෙන් කෙරෙන උපකාරයයි, ධර්මයෙන් කරන උපකාරයයි අතරින් ධර්මයෙන් කරන උපකාරයයි අග්රවෙන්නේ කියලා බුදුරජාණන්වහන්සේ දේශනා කරනවා.
ඊයේ සවස් කාලයේ භික්ෂුව මුණගැහෙන්න තරුණ ස්වාමීන්වහන්සේනමක් පැමිණියා. උන්වහන්සේ බොහෝම වීර්යවන්ත ස්වාමීන්වහන්සේ නමක්. නමුත් උන්වහන්සේ ඒ බවක් හැඟවූයේ නැහැ. මේ වෙලාවේ උන්වහන්සේව සිහිපත්වෙනකොට, බුදුරජාණන්වහන්සේ උතුම් පැවිද්ද ගැන කියා තිබෙන දේශනාවක් මතකයට පැමිණියා.
දෙවියන් අතර තුන් ආකාරයක කථාබහක් ඇතිවෙනවා. යමෙක් ගිහිගෙදරින් නික්මී, පැවිදි ජීවිතයකට පත්වීමට සිතනවානම්, ඒ වෙලාවේ දෙවියන් අතර දිව්ය කථාබහක් ඇතිවෙනවා. මේ පුද්ගලයා මාරයා සමග යුද්ධ කරන්න සිතනවාය කියලා. මෙහෙම වෙලා, පැවිදිවුණාට පස්සේ දෙවියන් අතර කථා බහක් ඇතිවෙනවාලු මේ භික්ෂුව මාරයා සමග යුද්ධ කරනවාය කියලා. තුන්වැනිව එම භික්ෂුව ප්රඥා විමුක්තිය සාක්ෂාත් කරගන්න වෙලාවේ දෙවියන් අතර දිව්ය කථාබහක් ඇතිවෙනවාලු මේ භික්ෂුව මාර යුද්ධයෙන් දිනුවාය කියලා. උත්තරීතර නිවන් මාර්ගය තරණය කරන අවංක භික්ෂුවට දෙවියන් නමස්කාර කරනවාය කියලා බුදුරජාණන්වහන්සේ දේශනා කරනවා. පැවිද්දට සහ පැවිද්දේ උතුම් අර්ථයන්ට දෙවියන් නිරතුරවම වන්දනාකරනවා කියලා දේශනා කරනවා.
තමා තුළ ඇති උතුම් ශක්තිය මතුකොටගන්න අපි දක්ෂ වෙන්න ඕනේ.
භික්ෂුවක් උතුම් සමාධියෙන් පසුවෙනකොට සවස 2 ට පමණ ආකාශය තුළ තමාට මීටර 150 ක් පමණ උසින් තමා දෙස බලා සිටින බ්රහ්මයෙක් දර්ශනය වෙලා තිබෙනවා. ආකාශය මත පලසක් එලාගෙන එම පලස මත තමයි ඒ බ්රහ්මයා වැඩසිටියේ. පළස මත සිටගෙන සිටින ස්වභාවයෙන් බොහොම තැන්පත්ව භික්ෂුව දෙස බලාගෙන සිට තිබෙනවා. ඉනෙන් පහළට බොහොම ප්රභාශ්වර සුදු පැහැති වේට්ටියක්, උඩු කයට ප්රභාශ්වර සුදු පැහැති උතුරු සළුවක් පැළඳගෙන සිටියේ බොහොම තැන්පත් ආකාරයෙන්. වැඩුණු සුදු හිසකෙස්වලින් යුක්ත වුනා. ආකාශයේ සිටගෙනම විනාඩි දෙකකට පමණ පසු උතුම් සමාධියෙන් දර්ශනය වූ මේ බ්රහ්මයා නොපෙනීගොස් තිබෙනවා. මේ බ්රහ්මයාගේ ස්වරූපය මනුෂ්ය ස්වරූපයක්මයි. මේ බ්රහ්මයාට රූපාවචර, අරූපාවචර බ්රහ්මතලයක බ්රහ්මයකුගේ ලක්ෂණ නෙමෙයි තිබිලා තියෙන්නේ. භික්ෂුව මේ බ්රහ්මයා තුළින් දැක ඇත්තේ මාර්ගඵල ලාභී බ්රහ්මයකුගේ ස්වභාවයයි. එම භික්ෂුව උතුම් සමාධිය තුළින් මේ බ්රහ්මයාව දකිනකොට, එම දැක්කාවූ බ්රහ්ම රූපය දැක්කාය කියන තැනින් නතරකොට දැමීමයි සිදුකර තිබෙන්නේ. ඒ බ්රහ්ම රූපයත් ඒ මොහොතේම අට්ඨක සංඥාවෙන් දකින්න එම භික්ෂුව කටයුතුකොට තිබෙනවා. බ්රහ්මයාගේ රූපය තුළිනුත් ධර්මයමයි දැක්කේ.
ඊයේ සවස් කාලයේ භික්ෂුව මුණගැසීමට පැමිණි තරුණ ස්වාමීන්වහන්සේනමක් භික්ෂුවගෙන් ප්රශ්නයක් විමසුවා. තමා තුළින් හොඳින් සමාධිය වැඩෙනවා. නමුත් විදර්ශනාව දෙසට හිත යොමුවෙන්නේ නැහැ කියලා. එම නිසා විදර්ශනාව ඇතිකොටගන්න හැටි පහදලා දෙන්න කියලා. දැන් බලන්න පෙර සඳහන් කළ බ්රහ්මයාගේ රූපය, භික්ෂුවක් විසින් උතුම් සමාධියෙන් දකිනකොට එම භික්ෂුව සමාධිය තුළයි සිටියේ. නමුත් සමාධිය තුළින් බ්රහ්මයාගේ රූපය දකින මොහොතේම එම බ්රහ්මයාගේ රූපය දැක්කාය කියන තැනින් නතරකරගැනීමට දක්ෂවුණා. එම බ්රහ්මයාගේ රූපය ඒ මොහොතේම අට්ඨක සංඥාවෙන් දකින්න දක්ෂ වුණා. විදර්ශනාත්මක සිතක් කියලා දෙයක් නැහැ. විදර්ශනාත්මක සිතක් සකස්වෙන්නේ අවම වශයෙන් සෝවාන් ඵලයට පත්වීමෙන් අනතුරුවයි. එතෙක් අපි සිත විදර්ශනාවට යොමුකර ගත යුතුයි. පංච උපදානස්කන්ධය සකස්වෙන්නෙත් තමා තුළින්මයි. එම පංච උපාදානස්කන්ධය අනිත්ය වශයෙන් දැකිය යුත්තෙත් තමාමයි. ඒ කියන්නේ තමා තුළ තිබෙන දෙයක් තමයි අපි ලෝකය තුළ සොයන්නේ. බ්රහ්මයා කියන රූපය තුළින් විදර්ශනා නුවන ඇතිකරගත්තේ තමාමයි. එහෙම නම් විදර්ශනා නුවන ඇතිකරගැනීමේ ශක්තිය තමා තුළයි තිබෙන්නේ. ඒ නිසා ලෝකය තුළ සොයලා වැඩක් නැහැ.


අපේ රටේ ආණ්ඩුක්රම ව්යවස්ථාවේ 12 (2) වගන්තිය අනුව ආගම, භාෂාව, කුලය, ස්ත්රී පුරුෂ භේදය, දේශපාලන මතය හෝ උපන් ස්ථානය පදනම් කර ගෙන කිසිම කෙනෙක් වඩා උස් හෝ පහත් වෙන්නේ නැහැ. හැම කෙනෙකුටම තමන්ට ඇවැසි විදිහට ජීවත් වෙන්න නිදහස තිබෙනවා. ව්යවස්ථාවේ එහෙම සඳහන් වුනත් අද බොහෝ කාන්තාවන් කියන්නේ සමාජයේදී ඔවුන්ට පිරිමින්ගෙන් බෙහෙවින් ලිංගික හිරිහැර සිදු වෙන බවයි. යම් කාන්තාවකට ඔවුන් කියන අන්දමින් සාමාන්ය ජන සමාජයේ නිදහසේ හැසිරීමට අවසර නැත්නම් එය මානව හිමිකම් කඩවීමක්. ඒ විතරක් නොවෙයි, වර්ෂ 1995 අංක 22 දරන දණ්ඩ නීති සංග්රහ සංශෝධන පනතේ 345 වගන්තිය අනුව ලිංගික හිංසනය යනු දඬුවම් ලැබිය හැකි සාපරාධී වරදකි.
ලිංගික හිරිහැර කියන්නේ මොනවාද….?
පහත සඳහන් සිදුවීම් ලිංගික හිරිහැර යන විෂය කෙෂත්රයේ තිබුනත් අපිවත් ඒ ගැන තවම හරියට දන්නේ නැහැ. ඒ වගේම ජීවිතයේ එක් දවසක හෝ මේ අන්දමේ හිරිහැරවලට ඔබ වගේම ඔබේ දියණිය, සහෝදරිය සමහර විට මව වුනත් මුහුණ දී ඇති.
ශ්රි ලංකා ආණ්ඩුක්රම ව්යවස්ථාවේ 12 (2) වගන්තිය අනුව කිසිම පුරවැසියෙක් වර්ගය, ආගම, භාෂාව, කුලය, ස්ත්රී පුරුෂ භේදය, දේශපාලන මතය හෝ උපන් ස්ථානය යන හේතු මත හෝ ඉන් කවර වූ හේතුවක් මත හෝ වෙනස්කමකට හෝ විශේෂයකට හෝ භාජනය නොවිය යුතුය.
- පුරුෂයන් අනවශ්ය ලෙස සිය සිරුරට බරවීම වීම
- ලිංගික අවයව ප්රදර්ශනය කිරීම
- කකුල පෑගීම
- අතින් ඇල්ලීම
- අනවශ්ය ලෙස සිරුරු දෙස බලා සිටීම
- අසභ්ය වදන් පැවසීම
- දුරකථන අංකය ඉල්ලා කරදර කිරීම
- ජංගම දුරකථනයේ ඇති අසැබි දසුන් පෙන්වීමට උත්සහ කිරීම
ඉහත සිදුවීම් ඉතාම සාමාන්යයි. ඉහත දැක්වෙන හැසිරීම් වගේම ලිංගික ස්වරූපයේ පහරදීම්, සාපරාධී බලය යෙදවීම්, වචනයෙන් හෝ ක්රියාවෙන් ලිංගික හිංසනයට ලක් කිරීමත් දඬුවම් ලැබිය හැකි වරදක් ලෙස 12 (2) වගන්තියේ සඳහන් වේ.
පොදු ප්රවාහනයේ නම් යන්නම බැහැ…
මුලින් සඳහන් කළ අන්දමේ හිරිහැරවලට අපේ රටේ කාන්තාවන්ගෙන් 90% ක්ම ගොදුරු වෙන බව එක්සත් ජාතීන්ගේ ජනගහන අරමුදල (UNFPA) විසින් 2017 වසරේ නිකුත් කරන ලද වාර්තාවක සඳහන් වේ. එයිනුත් වැඩිමනත් පිරිස රැකියාවන්හි නිතර වෙන සහ අධ්යාපනය ලබන කාන්තාවන් බවත් මේ වාර්තාව දක්වා තිබුණා. අපේ රටේ ජනගහනයෙන් 52%ක් කාන්තාවන් වන අතර, ඔවුන්ගෙන් 34%ක් රැකියාවල නිරත වෙනවා. කාන්තාවන් අතුරෙන් 50% ක් රැකියා සඳහා යන විටත්, 28% ක් අධ්යාපන කටයුතු සඳහා යාමේදීත් 20% ක් වෙනත් පෞද්ගලික අවශ්යතා සඳහා යන අතර වාරයේදීත් පොදු ප්රවාහන සේවා වලදී ලිංගික හිංසනයට ලක් වෙනවා.ඒ වගේම 82% ක් තමන් සමග යන එන කාන්තාවන් ලිංගික හිංසනයන්ට පත් වෙන අන්දම දැක තිබෙනවා.
ඇත්තටම රැකියාවන්හි නිරත සහ අධ්යාපනය ලබන පිරිස් ගමන් ගන්නේ එකම වේලාවක. මේ කාලයේ මාර්ග තදබදය වගේම වාහනයේ සෙනගත් වැඩියි. ඒ නිසා මේ ලිංගික හිරිහැර සාමාන්ය දෙයක් කියන තරමටම ඔවුන් පත් කරනවා. තමන්ගේ අපහසුතාවයට යමක් කිව්වොත් ඔවුන් කියන්නේ එහෙම නම් වාහනයක් ගන්න… වගේ අපහාසාත්මක චෝදනාවන්. පොලිස් ළමා සහ කාන්තා කාර්යාංශයේ දත්ත අනුව මේ විදිහට හිරිහැර විඳින කාන්තාවන්ගෙන් පිහිටක් ඉල්ලා සිටින්නේ 4 % ක් තරම් සුලු පිරිසක්.
සමීක්ෂණ වාර්තාවේ කරුණු මෙහෙමයි…
මෙම සමීක්ෂණය සඳහා සෑම පළාතක්ම නියෝජනය වන පරිදි වයස අවුරුදු 15 – 35 අතර කාන්තාවන් 2500ක් සම්බන්ධ කර ගත්තා. මේ අයගෙන් 90% ක්ම බස් රථ හෝ දුම්රියේ විවිධ අන්දමින් ලිංගික හිංසනයට පත් වී සිටියා. ඒ අතර. හිංසනයන්ට මුහුණ දුන් කාන්තාවන්ගෙන් 74%ක් පැවසුවේ තමන්ගේ සිරුරෙහි කොටස් සිතාමතා ස්පර්ශ කිරීමට පුරුෂයන් යොමු වෙන බවයි. ඉන් 52%ක් පැවසුවේ විවිධ පුද්ගලයන් ලිංගික අවයවය තම සිරුරේ ස්පර්ශ කළ බවයි. අසෝබන ලෙස අසුන් ගන්නා පුරුෂයන් නින්දේ පසුවන බව අඟවා සිරුර ස්පර්ශ වන සේ හැසිරෙන බව කාන්තාවන් 52.25% සඳහන් කළා.
ඉවසාගෙන සිටිනවා මිස මොනවා කරන්නද….?
ගැහැණු වුනොත් ඉතින් ඉවසීම පුරුදු කරන්න එපායැ. අම්මා කෙනෙක් වුනත් තමන්ගේ දියණියට අවවාද දෙන්නේ ඒ විදිහටයි. බස් එකක එන කෙටි දුරක වෙන මේ සිදුවීම ගැන කෑ කෝ ගහන්න බොහොම දෙනෙක් ලැජ්ජයි. තවත් අයගේ බයක් තිබෙනවා. හදිසියේවත් මේ සිද්ධිය නිසා ඇති වෙන කලබගෑනියකදී අතවර කරන්න පැමිණි අයට හිරිහැරයක් වුනොත් තමන්ගෙන් පලිගනීවි කියලා. හැබැයි අද නම් බස්රථ ඇතුලත මොන හිරිහැර වුනත් කිසිම කෙනෙක් තවත් කෙනෙක් වෙනුවෙන් කතා කරන්නේ නැහැ. මේ නිසාම පොදු ප්රවාහන සේවාවන්හි සිදු වෙන ලිංගික හිරිහැර දවසින් දවස ඉහල නැගීමක් සිදු වෙනවා.
අම්මලා දියණිවරුන්ට මේ විදිහටත් අවවාද දෙනවා…
බස් රථයක වාඩි වෙනවා නම් කාන්තාවක් අසලින්ම වාඩි වෙන්න කියන අවවාදය ලබා දෙනවා. ඇතැම් දියණිවරුන් සෘජුවම ඒ ප්රශ්නය අහනවා. අම්මේ..ඔයා බහින්නේ කොහේද…? මෙතැන කවුරුත් ඉන්නවාද…? මේ රටාවත් නුවණට හුරුයි. සමහර අවස්ථාවලදී අපිට පෙරාතුව අපි ආරක්ෂාවට තබා ගෙන සිටි කාන්තාව බැස්සොත් එතැනට එන ආදේශකයා කොහොම වෙයිද දන්නේ නැහැ. එහෙම වුනොත් ඉතිරි ගමන්මග පුදුම පීඩනයකින් ගෙවන්න වෙනවා.
පැමිණිලි කරන්න පුලුවන්…
හැම දෙයක්ම දරා ගෙන හිටියත් මේ විදිහට ලිංගික හිංසනයන්ට පත් වෙනවා නම් පොලිසියේ සහය පතන්න කාන්තාවන්ට පුලුවන් බව පොලිස් ළමා සහ කාන්තා කාර්යාංශය දන්වා සිටිනවා. ඒ වුනත් 74 % ක්ම තමන්ට ලිංගික හිංසනයක් වුනොත් දැණුම් දෙන්නේ කාටද යන බවවත් දන්නේ නැහැ. අනවශ්ය විදිහට පැමිණිලි වෙනුවෙන් යොමු නොවුනත් අත්යවශ්ය අවස්ථාවකදී ඒ බව 119 හෝ 1938 යන අංක අමතා පොලිසියේ සහාය පැතිය හැකි බව පොලිස් ළමා සහ කාන්තා කාර්යාංශය දැනුම් දෙනවා. එහෙම දැනුම් දෙන විට පොලීසියට දැනුම් දෙන විට බස් රථයේ අංකය සහ මාර්ග අංකය ද සඳහන් කිරීම වැදගත්. එවිට ගමන් ගන්නා මාර්ගයේ පිහිටා ඇති පොලිස් ස්ථානයේ පොලිස් නිලධාරීන් ඒ වෙනුවෙන් සහයෝගයට ඉදිරිපත් වෙනවා.
-බී.බී.සී පුවත් වාර්තාවක් මගින් සකස් කරන ලදී.


රන්ජන්ගෙන් හරීන්ට උත්තරයක්. 12:14 PM Harin Fernando , news , Ranjan Ramanayake ආන්දෝලනාත්මක ඇවන්ගාඩ් ජාවාරම් සම්බන්ධයෙන් එක්සත් ජාතික පෙරමුණ තුළ මෙන්ම සන්ධානය තුළත් ඇතිවී තිබෙන ප්රහාරයන් තවදුරටත් උත්සන්න කෙරෙන ප්රකාශයක් නියෝජ්ය ඇමති රංජන් රාමනායක මහතා විසින් සිදු කර අතිබේ. Share on Facebook Share on Twitter Share on Google Plus RELATED POSTS රන්ජන්ගෙන් හරීන්ට උත්තරයක්. Reviewed by Vimukthi Dushantha Rawanasinghe on 12:14 PM Rating: 5


ලංකාවේ සතියකට එක වරක්වත් බොහෝ රූපවාහිණි නාලිකාවල අනාගත වාක්ය පවසන්නෙක් දක්නට ලැබේ. ලොව සියළුම සංවර්ධිත රටවල් අද එම ස්ථානයේ සිටින්නේ මීට කලකට පෙර ඔවුන් අනාගතය දුටු බැවිනි. ඒ හක් ගෙඩි, පහන් තිර මත රටේ අනාගතය සැලසුම් කිරීමෙන් නොව මනා විශ්ලේෂණයකින් පසු විද්යාවේ සහ තාක්ෂණයේ ඉදිරි පිමි පිළිබඳව දුරදක්නා නුවණින් පිරික්සීමෙනි.
රටකට විද්යා-තාක්ෂණය අවශ්යය වන්නේ ප්රධාන අරමුණු දෙකකටය. ඉන් මුලික වන්නේ රටේ මතුව ඇති සහ මතුවට මතුවිය හැකි ගැටලුවලට විසඳුම් ලබා දීම ය. අනෙක වැඩි දියුණු කළ තාක්ෂණය වෙනත් රටවලට අපනයනය කිරීම හෝ විද්යා-තාක්ෂණික දැනුම පිටරටවල ගැටලු නිරාකරණය කිරීම සඳහා ලබා දීම ය.
පසුගිය දශක කිහිපයේ දී ආර්ථික වශයෙන් පෙරමුණට පැමිණි සිංගප්පුරුව, දකුණු කොරියාව, මැලේසියාව වැනි රාජ්ය මෙහිදී අනුගමනය කළ මූලික ක්රමවේදය වූයේ මුළින්ම ජාතික විද්යා සහ තාක්ෂණ ප්රතිපත්තියක් නිර්මාණය කිරීමයි. ඉන්පසු එම ප්රතිපත්ති ක්රියාත්මක කිරීම සඳහා අවශ්ය ජාතික මාර්ගෝපදේශක ක්රියාවලියක් හෝ රාමුවක් ගොඩනැගීමයි.
අසල්වැසි ඉන්දියාව විද්යා හා තාක්ෂණික ප්රතිපත්තියකට මුල පුරන්නේ 1958 තරම් ඈත කාලයේදී ය. ඔවුන් වසර 2003 වන විට තම ප්රථම විද්යා-තාක්ෂණ ප්රතිපත්ති ප්රකාශය නිකුත් කරයි. විද්යාව මෙන්ම තාක්ෂණයත් ගතික ය. එනම් ඒවා කාලය සමග වෙනස් වේ. සමහර වෙනස්වීම් අපේක්ෂා කළ හෝ අනාවැකි පළ කළ ආකාරයට වඩා බොහෝ සෙයින් වෙනස් වේ. මේ අනුව යමින් ඉන්දියාව තම දැක්මෙහි හැරවුම් ලක්ෂයක් 2013 දී ඉදිරිපත් කළේ ජාතික විද්යා, තාක්ෂණ සහ නව නිපැයුම් ප්රතිපත්තිය එළි දක්වමිනි. පසුගිය දශකයේ දී ඉන්දියාව ලැබූ දැවැත්ත තාක්ෂණික පිම්මේ එක් මුලික හේතු සාධකයක් ලෙස බොහෝ දෙනෙක් මෙම ජාතික ප්රතිපත්ති ප්රකාශන පෙන්වා දෙයි.
ජාතික විද්යා සහ තාක්ෂණික කොමිසමෙහි (NASTEC) අප්රතිහත ධෛර්ය හරහා වසර 2008 වන විට “ශ්රී ලංකා ජාතික විද්යා හා තාක්ෂණික ප්රතිපත්තිය” එළි දැක්වුණි. එතැන් සිට වසර අටක් ඇතුළත එම කොමිසම මගින්ම “ජාතික පර්යේෂණ සහ සංවර්ධන රාමුව” නමින් ඉතා සවිස්තරාත්මක ප්රකාශණයක් නිකුත් කෙරුණි. ඒ ඒ විද්යා සහ තාක්ෂණික ක්ෂේත්රවල ඇති ගැටලු ද, එම ක්ෂේත්ර තුළින් රටේ සංවර්ධනයට ලබා දිය හැකි දායකත්වය සහ ගත යුතු ක්රියා මාර්ග ද සැකෙවින් නමුත් පැහැදිලිව මෙම ප්රකාශනයේ සඳහන්ව ඇත. ඉහත ලියවිලි දෙක ගොඩනැගීම වෙනුවෙන් රටේ සිටින ඉහළ විද්වතුන් රාශියක් තම කාලය සහ ශ්රමය උපරිමයෙන් වැය කර ඇති බව ඒවා කියවන කාටත් වැටහෙනවා ඇත.
එහෙත් පැනය වන්නේ, මේ දුරදක්නා නුවණින් සිදුකළ මහඟු කර්තව්ය ක්රියාත්මක කිරීමෙහිලා රටේ දේශපාලන ප්රතිපත්ති සම්පාදකයන් කෙතරම් දුරට ක්රියාකාරී වී ඇතිද යන්නයි. අවාසනාවකට රටේ මූලික ගැටලු වන අඩු මිල නිවාස, ගං වතුර, පානීය ජල හිඟය, අපද්රව්ය කළමනාකරණය, වකුගඩු රෝගය, කලින් කලට හිස ඔසවන ඩෙංගු රෝගය, උස් බිම් නාය යෑම ආදිය තවමත් අප ස්වභාව ධර්මයට ම භාර දී ඇත. අනාගතයේදීවත් මේ තත්වය වෙනස් වී බලවතුන්ගේ අවධානය විද්වතුන්ගේ ඉදිරි දැක්ම වෙත යොමුවේවා යැයි අපි ප්රර්ථනා කරමු.


ජනාධිපති අපේක්ෂකයන් ජනතාවට ලබාදෙන ප්රතිඥාවලදී සහ සිය මැතිවරණ ප්රකාශන තුළ පරිසර සංරක්ෂණය පිළිබඳ තම ප්රතිපත්තිය පැහැදිළිව ඉදිරිපත් කළයුතු බව ජනාධිපති මෛත්රීපාල සිරිසේන මහතා පවසයි.
ජනාධිපති පාරිසරික සම්මාන උලෙළ 2019 ජනාධිපති මෛත්රීපාල සිරිසේන මහතාගේ ප්රධානත්වයෙන් අද (29) පෙරවරුවේ කොළඹ නෙළුම් පොකුණ රංගශාලාවේ දී පැවැත්වුණු අතර එහිදී ජනාධිපතිවරයා මේ බව සඳහන් කළේය.
පරිසර සංරක්ෂණය පිළිබඳ පුළුල් ලෙස මහජන සහභාගිත්වය ගොඩ නැංවීමත්, සිවිල් සමාජ සහයෝගය ඇති කිරීමත් අරමුණු කර ගනිමින් වාර්ෂිකව ජනාධිපති පාරිසරික සම්මාන උලෙළ සංවිධානය කෙරේ.
පරිසර සංරක්ෂණ උද්යෝගය වඩවාලීම මෙන්ම ශ්රී ලංකාව තුළ පරිසර හිතකාමි කර්මාන්ත හා ව්යාපාර සංස්කෘතියක් ඇති කිරීම උදෙසා රාජ්ය හා පෞද්ගලික ආයතන, කර්මාන්ත, ව්යාපාර, වෘත්තීය ආයතන පුද්ගලයන් ඉලක්ක කර ගනිමින් ඔවුන්ගේ විශිෂ්ට පාරිසරික සේවාවන් අගයමින් ක්ෂේත්ර 20ක් යටතේ මෙවර සම්මාන ප්රදානය කිරීම සිදු විය.
රන් සම්මාන 12 ක් සහ ජාත්යන්තර සම්මාන ලාභීන් වෙනුවෙන් පාරිසරික සම්මාන 07 ක් පිළිගැන්වීම මෙහිදී ජනාධිපතිවරයා අතින් සිදු කෙරිණි.
රාජ්ය අමාත්ය අජිත් මාන්නප්පෙරුම, මහවැලි සංවර්ධන හා පරිසර අමාත්යාංශයේ ලේකම් අනුර දිසානායක, මධ්යම පරිසර අධිකාරියේ සභාපති ඉසුර දේවප්රිය යන මහත්වරුන් ඇතුළු පිරිසක් මෙම අවස්ථාවට එක්ව සිටියයහ.


සිංහල දෙමළ අලුත් අවුරුදු කාල සීමාවේ අධිවේගී මාර්ගය භාවිත කරන වාහන සංඛ්යාව එක් ලක්ෂ දස දහසක් දක්වා ඉහළ ගොස් ඇතැයි දක්ෂිණ අධිවේගී මාර්ගයේ මෙහෙයුම් හා නඩත්තු අධ්යක්ෂ එස්.ඕපනායක මහතා පවසයි.
මේ නිසා අධිවේගී මාර්ගවල හුවමාරු ආශ්රිතව ඇති විය හැකි වාහන තදබදය අවම කිරීමට විශේෂ වැඩපිළිවෙළක් සකස් කර තිබෙන බව ද ඕපනායක මහතා ප්රකාශ කළේය. ඒ අනුව පැයකට හුවමාරු මධ්යස්ථානවලින් පිටකරන වාහන ප්රමාණය 300ක් දක්වා වැඩි කිරීමට පියවර ගෙන තිබේ.


Ui නිර්මාණය මෙම ව්යාපෘතිය සැලසුම් කර ඇත්තේ තමන්ගේම ජංගම දුරකථනයක් මවුලින් රූජ් තේමාවෙන් සරසා ගැනීමට කැමති අය සඳහා වන අතර ඔවුන් කිසි විටෙක පැරීසියේ මවුලින් රූජ් වෙත නොපැමිණියේය. ප්රධාන අරමුණ වන්නේ වැඩි දියුණු කළ ඩිජිටල් අත්දැකීමක් ලබා දීම සහ සියලු සැලසුම් සාධක වන්නේ මවුලින් රූජ්ගේ මනෝභාවය දෘශ්යමාන කිරීමයි. තිරය මත සරල තට්ටු කිරීමකින් පාරිභෝගිකයින්ට ඔවුන්ගේ ප්රියතමයන් මත නිර්මාණ පෙර සැකසුම් සහ අයිකන අභිරුචිකරණය කළ හැකිය.
ව්යාපෘතියේ නම : Moulin Rouge, නිර්මාණකරුවන්ගේ නම : Yuri Lee, සේවාදායකයාගේ නම : Yuri Lee.
මෙම විස්මිත නිර්මාණය විලාසිතා, ඇඟලුම් සහ ඇඟලුම් නිර්මාණ තරඟයෙන් රිදී නිර්මාණ සම්මානයෙන් පිදුම් ලැබීය. තවත් බොහෝ නව, නව්ය, මුල් හා නිර්මාණාත්මක විලාසිතා, ඇඟලුම් සහ ඇඟලුම් නිර්මාණ කටයුතු සොයා ගැනීමට රිදී සම්මානලාභී නිර්මාණකරුවන්ගේ නිර්මාණ කළඹ ඔබ අනිවාර්යයෙන්ම දැක ගත යුතුය.


එළැඹෙන කම්කරු දිනය දා ගාලු මුවදොරට ගලන ඒකාබද්ධ විපක්ෂයේ දැවැන්ත ජන ගඟ සමඟ ජනාධිපති කාර්යාලය, අරලිය ගහ මන්දිරය වටලන බව ඒකාබද්ධ විපක්ෂයේ කැඳවුම්කරු, ගම්පහ දිස්ත්රික් පාර්ලිමේන්තු මන්ත්රි ප්රසන්න රණතුංග පවසයි.
ඒකාබද්ධ විපක්ෂයේ මැයි රැලියට සෙනඟ නැති වෙතැයි සිතමින් සිනාසෙන්නට බලා සිටින කාටත් එදාට සිදුවන්නේ සිනාසීමට නොව ඇඬීමට බව පැවසූ රණතුංග මහතා ඉතිහාසයේ කිසිදිනෙක විපක්ෂයේ කණ්ඩායමක් නොපැවැත් වූ ආකාරයේ දැවැන්ත මැයි රැලියක් මෙවර ගාලුමුවදොර දී පැවැත් වෙන බවත් පැවසීය.
ප්රසන්න රණතුංග මෙම අදහස් පළ කළේ බියගම ප්රාදේශීය සභා ශ්රවණාගාරයේ දී පෙරේදා (02) පැවැති ශ්රී ලංකා පොදුජන පෙරමුණේ බියගම බල මණ්ඩල රැස්වීමට සහභාගී වෙමිනි.
2015 ජනවාරි 08 වැනි දා ජනාධිපතිවරණයට පෙර රට පුරා රැස්වීම් පවත්වගෙන යන කොට මම ජනතාවට කිව්වා මෛත්රීපාල සිරිසේන මේ රටේ ජනාධිපති වුණොත් පැය 24ක් ඇතුළත රනිල් වික්රමසිංහ අගමැති කරවලා රට විනාශ කරනවා කියලා. දැන් ඒක වෙලා. අද රටම විනාශ මුඛයට ඇද වැටිලා ඉවරයි.
මම අද උදේ ගෙදරින් එළියට බැහැලා කැළණිය පන්සල හරහා කිරිබත්ගොඩින් මෙතැන ආවේ. එදා කිව්වේ හැම ලයිට් කණුවක් ගාණෙම මහින්ද මහත්තයාගේ පින්තූරයක් තියෙනවා කියලයි. අද මම එනකොට දැක්කා මෛත්රීපාල සිරිසේන ජනාධිපතිවරයා ලයිට් කණු ගාණේ අත උස්සගෙන ඉන්නවා. කොහොමද වැඩේ?
එදා මහින්ද මහත්තයා බලයේ ඉන්න කොට විපක්ෂයේ අය චෝදනා කළේ හොරා කියලයි. බඩු මිල වැඩියි කියලා කවුරුවත් කිව්වේ නැහැ. හොරු අල්ලනවා, ගස් බඳිනවා කියලා බලයට ආපු අය දැන් අවුරුදු දෙකක් ගෙවිලත් කරපු කෙංගෙඩියක් නැහැ. අල්ලපු හොරෙක් නැහැ.
මේ ආණ්ඩුව ඇවිත් අවුරුදු දෙකෙන් බැඳුම්කර හොරකමේ සිට හැම අමාත්යෘංශයකම හොරකම් ඒකාබද්ධ විපක්ෂෆය් මහින්දානන්ද මන්ත්රීතුමා ඇතුළු කණ්ඩායම ලිඛිතව ඔප්පු කරලයි තියෙන්නේ. හැබැයි රටේ නීතිය නමන පොලිස්පති කෙනෙක් ඉන්න නිසා ඒවට කිසිම පියවරක් අරන් නැහැ.
ඒකාබද්ධ විපක්ෂයේ අය ආණ්ඩුවට බනින කොට හිරේ දානවා. වාහන අවභාවිතා චෝදනාවකට අනුබල දුන්නා කියලා විමල් වීරවංශ මන්ත්රීතුමා රිමාන්ඩ් කරලා දවස් අසූවකට වැඩියි. හැබැයි ඒ චෝදනාවම තියෙන ලසන්ත අලගියවන්න නියෝජ්ය ඇමැතිවරයයි ආශු මාරසිංහ කියන මන්ත්රීවරයයි කිසිම පරීක්ෂණයක් නැතුව යහතින් ඉන්නවා.
ඒ දෙන්නම යහපාලන ආණ්ඩුවේ කොටස්කාරයෝ නිසා යහතින් ඉන්නවා. හැබැයි ඒකාබද්ධ විපක්ෂයේ කෙනෙක් වුණොත් ඉන්න වෙන්නේ හිරේ. මම ඊයේ ලංකාවට ආවාම ආදායම් බදු දෙපර්තමේන්තුවේ නිලධාරියෙක් කතා කරලා මගේ ආදායම් බදු ගෙවපු ඒවායේ විස්තර අහනවා.
අපි ඒකාබද්ධ විපක්ෂයේ ඉඳගෙන කෑගහන කොට මේවා කරලා තමයි අපිව බය කරන්න හදන්නේ.ආණ්ඩුව හිතනවා නම් ඒ විදියට අපිව බය කරන්න පුළුවන් කියල ඒක තමයි ලොකුම විහිලුව. 2015 ජනවාරි 08 වැනි දායින් පස්සේ තනතුරක් තියාගෙන එළියට බැහැපු එකම කෙනා ප්රසන්න රණතුංගයි. අනික් කාටවත් තනතුරු තිබ්බේ නැහැ.
තනතුරුවලට කෑදරකමේ අනෙක් මහ ඇමැතිවරුන් වගේ මහින්ද මහත්තයා පරදින කොට මමත් මෛත්රීපාල සිරිසේන ජනාධිපතිවරයා ළඟට ගියා නම් මටත් මහ අමැතිකමේ කිසිම කරදරයක් නැතුව ඉන්න තිබුණා. තනතුරු ගත්තා නම් මිනිස්සු අපිට නැති වෙනවා. අපිට වැදගත් වෙන්නේ තනතුරු නෙමෙයි මිනිස්සුයි.
සමහර අයට වරදාන වරප්රසාද නැතුව ජීවත් වෙන්න බැහැ. ඒ වගේම ප්රතිපත්ති මතම යැපෙන්නත් බැහැ. මේවා දේශපාලනයේ තියෙන දේවල්. නවුත් අපට එක හොඳක් වෙලා තියෙනවා. මහින්ද රාජපක්ෂ මහත්තයා නැවත මේ රටේ නායකත්වයට ගෙන ආ යුතු බව දැන් රටම විශ්වාස කරනවා.
රජයේ සේවකයෝ යහපාලනයට ඡන්ද දුන්නේ වැටුප වැඩි කර ගන්නයි, යතුරු පැදියට ගත්ත රුපියල් පනස්දහස කපා ගන්නයි. දැන් මොකද වෙලා තියෙන්නේ? මොනවත් නැතුව උඩ බලාගෙන ඉන්නවා. බදු පිට බදු වැටිලා පඩියට එකතු වෙන රුපියල් දස දහස වෙනුවට විසිදහසක් ගෙවන්න වෙලා තිබෙනවා.
ගෙදර පිරිමියා බීගෙන පිස්සු නටනවා නම් ගේ දොර විනාශ වෙනවා. මුදල් නැති නිසා ණ්යට අරන් කනවා. අන්තිමට මිනිස්සු ණය දෙන්නේ නැහැ. ණය දෙන්නේ නැති වුණාම ගෙදර බඩු ටික විකුණන්න වෙනවා. මේ ආණ්ඩුවටත් වෙලා තියෙන්නේ ඒක තමයි. මේක රටේ සම්පත් විකුණගෙන කන මස්තබාල්දු ආණ්ඩුවක්.
මේ අයට ආණ්ඩු කරන්න පුළුවන්කමක් නැහැ. ණය අරගෙන කාලා කාලා දැන් රාජ්ය සම්පත් විකුණනවා. වරායේ ඉඳලා විකුණනවා. වරායේ ඇමැති මගේ සහෝදරයෙක්. ඒක වෙනම කතාවක්. මම නම් හිතුවා එතුමා රෙජී රණතුංග ඇමැතිතුමාගේ පුතෙක් නම් වරාය විකුණනවට විරුද්ධව කෙළින්ම එළියට බැහැලා ගේමක් අදියි කියලා.
හැබැයි කිසිම සද්දයක් නැහැ. දැන් කියන්නේ මේවා විකුණන්නේ මහින්දගේ ණය හින්දා කියලයි. නමුත් මහින්ද කියන්නේ රට ණය කරපු නායකයෙක් නෙමෙයි. රට ගොඩනඟපු නායකයෙක්. ශ්රී ලංකා නිදහස් පක්ෂයේ බණ්ඩාරනායක ප්රතිපත්ති ඉදිරියට ගෙනියන්නේ මහින්ද රාජපක්ෂ ඇතුළු ඒකාබද්ධ විපක්ෂයයි.
ඒ නිසා තමයි පළාත් පාලන මන්ත්රිවරුන්ගෙන් සියයට 95ක්ම අපිත් එක්ක ඉන්නේ. පළාත් සභා මන්ත්රීවරුන්ගෙන් බහුතරය ඉන්නේ. පාර්ලිමේන්තුවේ නම් දිනපු මන්ත්රීවරුන්ගෙන් සියයට 50කටත් වඩා ඉන්නේ අපිත් එක්ක. අනික් අය වරප්රසාදවලට ගියා. ගිය මැති ඇමැතිවරුන් රටේ ජනමතය තේරුම් ගත යුතුයි.
අද මහින්ද රාජපක්ෂ මහතාගේ නායකත්වයෙන් ආණ්ඩුවක් හදන්න ආණ්ඩු විරෝධී සියලු බලවේග එකම තැනකට ඇවිත් තිබෙනවා. අද රටම කියන්නේ මේ ආණ්ඩුව ගෙදර යැවිය යුතු බවයි. තව වැඩි කලක් යන්න ඉස්සර අපි මේ රට ගොඩනඟන, රටට ආදරය කරන ආණ්ඩුවක් හදනවා.
මිනිස්සු නැතුව දේශපාලනයක් කරන්න බැහැ. මිනිස්සුගෙන් ඈත් වුණොත් දේශපාලනඥයා ඉවරයි. මහින්ද රාජපක්ෂ කියන්නේ හැමදාම මිනිස්සු එක්ක හිටපු නායකයෙක්. අද පාර්ලිමේන්තුවේ විපක්ෂයක් තියෙන්නේ මහින්ද මහත්තයා නිසයි. ජනතා විමුක්ති පෙරමුණ, දෙමළ සන්ධානය ආණ්ඩුවට කඩේ යනවා මිසක් කරන වැඩක් නැහැ.
නියම විපක්ෂයේ රාජකාරිය කරන්නේ ඒකාබද්ධ විපක්ෂය. ඊළඟ පළාත් පාලන මැතිවරණයෙන් තමයි පෙරළියක ඇරැඹුම පටන් ගන්නේ. එදා මහින්ද රාජපක්ෂ වට කරගෙන හිටපු අයම තමයි එතුමට වැඩියෙන් බනින්නේ. හැබැයි සමහරුන්ට නම් මහ මැතිවරණයේ දී ජනතාව හොඳ කනේ පාරක් දුන්නා. අනෙක් අයටත් ඒ ටිකම තමයි.
මැයි පළමුවැනි දා අපේ මැයි රැලිය තියෙන්නේ ගාලු මුවදොර පිටියේ. පොළොන්නරුවේ සිට රට පාලනය කරනවා කියපු අයත් ජනාධිපති ලේකම් කාර්යාලයේ ඉඳලා අපේ මැයි පෙලපාලිය දිහා බලයි. සෙනඟ දැක්ම මොකද වෙන්නේ කියලා තේරෙයි. අපිට ජනාධිපති ලේකම් කාර්යාලය වටලන්න බැරිකමකුත් නැහැ.


අල්ලස් ගත් හිටපු කලාප අධ්යාපන අධ්යක්ෂවරියකට වසර 10ක සිරදඬුවමක්
රුපියල් ලක්ෂ දෙකක අල්ලසක් ලබාගැනීමේ චෝදනාවට වරදකරු කෙරුණු හිටපු නිකවැරටිය කලාප අධ්යාපන අධ්යක්ෂවරියකට කොළඹ මහාධිකරණ විනිසුරු ආදිත්ය පටබැඳිගේ මහතා විසින් බරපතළ වැඩ සහිත වසර 10ක සිර දඬුවම් නියම කළේය.
නිකවැරටිය ප්රදේශයේ පදිංචි නිසංසලා ස්වර්ණමාලි නමැත්තියකට මෙසේ දඬුවම් නියම වුණි.
ඊට අමතරව රුපියල් විසි දහසක දඩයක් ද නියම කළ විනිසුරුවරයා එම දඩ මුදල ගෙවීම පැහැර හරිනු ලැබූවොත් අමතරව බරපතළ වැඩ සහිත වසර දෙකක සිර දඬුවම් නියම කරන බව ද තීන්දුවේ සඳහන් කළේය.
එමෙන්ම විත්තිකරු විසින් රුපියල් ලක්ෂ දෙකක දණ්ඩනයන් ද ගෙවිය යුතු බවත් එම දණ්ඩන මුදල ගෙවීම පැහැර හරිනු ලැබූවොත් අමතරව බරපතළ වැඩ සහිත එක් වසරක සිරදඬුවමක් නියම කරන බවත් තීන්දුවේ සඳහන් වුණි.
2016 වසරේ ජුනි මස 01 වනදා සහ එම වසරේ ජූලි මස 01 වනදා අතර කාලසීමාව තුළ නිකවැරටිය ප්රදේශයේ පාසලක සේවය කරන අභ්යාසලාභී ගුරුවරයෙකුගේ සේවය ස්ථිර කිරීම සඳහා විත්තිකාර හිටපු අධ්යාපන අධ්යක්ෂවරිය විසින් රුපියල් ලක්ෂ දෙකක මුදලක් අල්ලස් වශයෙන් ඉල්ලා තිබේ.
පසුව එම මුදල අදාළ ගුරුවරයාගෙන් අල්ලස් වශයෙන් ලබා ගත් අවස්ථාවේදී අල්ලස් කොමිසමේ නිලධාරීන් විසින් මෙම විත්තිකාරිය අත්අඩංගුවට ගෙන තිබුණි.
ඉන් අනතුරුව අල්ලස් කොමිසමේ නිලධාරීන් විසින් විත්තිකාරියට එරෙහිව නඩු පැවරූ අතර දීර්ඝ නඩු විභාගයකින් අනතුරුව තීන්දුව ප්රකාශයට පත් කළ මහාධිකරණ විනිසුරු ආදිත්ය පටබැඳිගේ මහතා විත්තිකාරියට එරෙහිව පැමිණිල්ල විසින් එල්ල කර තිබෙන චෝදනා හතරම සාධාරණ සැකයකින් තොරව ඔප්පු වී තිබෙන බව තීන්දු කළේය.
Helabima. All rights Reserved.
Copyrights protected: All the content on this website is copyright protected and can be reproduced only by giving due courtesy to 'helabima'


වර්ෂ 2023 ක්වූ November 29 වැනිදා Wednesday
සිනමා Master Class සමුළුව 13-14 දෙදින
ප්රවීණ චිත්රපට අධ්යක්ෂ බූඩී කීර්තිසේන විසින් මෙහෙයවනු ලබන සිනමා අධ්යක්ෂණය පිළිබඳ ඇකඩමි සම්මානයෙන් පිදුම් ලද pepe Danquart සහභාගි වන සිනමා Master Class සමුළුව මේ මස 13, 14 දෙදින පානදුර Barn House Studio හිදී පැවැත්වේ. සිනමාව පිළිබඳ උනන්දුවක් ඇති අයට මේ සඳහා සහභාගිවීමට හැකිය. සිනමා Master Class සමුළුව පිළිබඳ දැනුම්වත් කිරීමේ මාධ්ය හමුවක් පසුගිය දා මරදාන සිනෙ සිටි සිනමා සංකීර්ණයේ දී පැවැත්විණි.


ලෝක ළමා දිනය හා ලෝක වැඩිහිටි දිනය නිමිත්තෙන් හෙට (01) සියලුම ළමයින්ට හා අවුරුදු 60ට වැඩි වැඩිහිටියන්ට සත්වෝද්යාන වලට නොමිලේ ඇතුළු වීමට හැකි බව කෘෂිකර්ම, වනජීවී හා වනසම්පත් සංරක්ෂණ අමාත්ය මහින්ද අමරවීර මහතා පවසයි.
ලෝක ළමා දිනය මෙන්ම ලෝක වැඩිහිටි දිනය ද ඔක්තෝබර් 01දිනට යෙදී තිබේ.
මෙම දිනය සමරමින් පාසල් දරුවන්ට හා අවුරුදු 60 ඉක්ම වු වැඩිහිටියන්ට සියලුම සත්වෝද්යානවලට නොමිලයේ ඇතුලු වී විනෝද වීමට අවස්ථාව සළසන්නැයි කෘෂිකර්ම, වනජීවී හා වනසම්පත් සංරක්ෂණ අමාත්ය මහින්ද අමරවීර මහතා ජාතික සත්වෝද්යාන දෙපාර්තමේන්තුවට උපදෙස් දී ඇත.
ඒ අනුව සියලුම සත්වෝද්යානවලට දරුවන්ට හා වැඩිහිටියන්ට නොමිලයේ ඇතුල් වීමට අවස්ථාව ලබා දීමට ජාතික සත්වෝද්යාන දෙපාර්තමේන්තුව විසින් පියවර ගෙන තිබේ.
එමෙන්ම මෙම සත්වෝද්යානවල දී දරුවන්ට සතුන් පිළිබඳ අධ්යාපනික දැනුම ලබා දීමට අධ්යාපනික වැඩ සටහන් රැසක් සංවිධානය කර ඇති අතර දරුවන්ට හා වැඩිහිටියන්ට විනෝද වීමට අවස්ථාව ලබා දෙමින් සතුන්ට ආහාර දීමට හා සතුන් සමග ඡායාරූප ගැනීමට ද අවස්ථාව සලසා දී ඇත.
සත්වෝද්යාන වෙත පැමිණෙන දරුවන්ට විස්කෝතු වර්ග හා අයිස්ක්රීම් නොමිලයේ ලබා දීමට ද අනුග්රාහක ආයතන රැසක් මෙවර ඉදිරිපත්ව සිටින බව ද ජාතික සත්වෝද්යාන දෙපාර්තමේන්තුව පවසයි.


“අද අපි දකින දෙය නම් මෙරට ක්රීඩා පරිපාලන ක්රමය මුළුමනින්ම දූෂිත තත්වයකට පත්කරලා. මේ රටේ දේශපාලනඥයාට පසුව සිටින නරකම දූෂිතයන් වන්නේ ක්රීඩා පරිපාලකයන්. ඔවුන් තම රාජකාරිය කරන්නේ පිටරට ගොස් මුදල් ඉපයීමට සහ ක්රීඩාව ආදායමක් කරගැනීමටයි. ක්රීඩාවට පවා සහභාගී නොවූ එවන් සමහරුන් ඉන් පෙර කවදාකවත් නොවූ බලවත් අයෙකු වීමටත් ක්රීඩාව යොදා ගන්නවා. නමුත් මේ ඔරු පැදීමේ ක්රීඩාව හා පරිපාලනය ඊට වඩා වෙනස්. අද ඔරු පැදීමේ සංගමය මෙරට හොඳම ක්රීඩා පාලන ආයතනය වලින් එකක්.“ යනුවෙන් ශ්රී ලංකා ටෙලිකොම් – මොබිටෙල් සමූහ ව්යාපාරයේ සභාපති
රොහාන් ප්රනාන්දු මහතා පැවසීය.
ඔහු මේ බව පැවසුවේ පසුගිය සති අන්තයේ දියවන්නාවේදී පැවැති 37 වැනි කනිෂ්ඨ සහ අතරමැදි ජාතික ඔරු පැදීමේ ශූරතාවලියේ ප්රධාන ආරාධිතයා ලෙස සහභාගි වෙමිනි.
” කාර්ය සාධනය සඳහා වියදම් කරන අපේ අරමුදල් වලට වගකියන සැබෑ ක්රීඩා පරිපාලකයින් සිටින ක්රීඩා ආයතනවලට සහය දැක්වීමට සහ දිරිගැන්වීමට අපි, ශ්රී ලංකා ටෙලිකොම්-මොබිටෙල්, තීරණය කර තිබෙනවා,” යැයිද සභාපතිවරයා වැඩිදුරටත් පැවසීය.
ජාතික ඔරු පැදීමේ ශූරතාවලියේ සමාප්ති උත්සවයේදී ටෙලිකොම් සභාපතිවරයා කළ සම්පූර්ණ කතාව පහත දැක්වේ.
“මෙම අවස්ථාවට මට සහ මගේ බිරිඳට ආරාධනා කිරීම පිළිබඳව මුලින්ම මගේ ස්තුතිය සහ ප්රශංසාව ඔරු පැදීමේ සංගමයේ සභාපති ඇතුළු විධායක සභාවට පිරිනමනවා. මම අද මෙතනට ආවෙ වගකීම් දෙකක් හිස මත දරාගෙනයි. ඒ කියන්නෙ SLT-MOBITEL සමූහයේ ප්රධානියා ලෙස සහ ශ්රී ලංකා ඔරු පැදීමේ සංගමයේ හිටපු සභාපතිවරයෙකු ලෙසයි.
ශ්රී ලංකා ටෙලිකොම්-මොබිටෙල් අපි ජාතිය ගොඩනැගීම සඳහා එහි වගකීම් පිළිබඳව දැනුවත්. පරිසරය, සමාජයීය හා පාලන මූලෝපාංග වලට අනුව අපගේ කණ්ඩායම ජනතාවට සහ රටට දිගුකාලීන ප්රතිලාභ සහිත ජාතික අවශ්යතා ඇති ක්ෂේත්රවලට සම්බන්ධ විය යුතුයි.
ක්රීඩාව යනු තරුණ හා එතරම් තරුණ නොවන අය විනයගරුක, සහ අවංක පුරවැසියන් බවට පත් කිරීම මඟින් ජාතිය ගොඩනැගීම සඳහා යොදා ගත හැකි අත්යවශ්ය එක් අංශයකි.
අද ක්රීඩා ක්ෂේත්රය තුළ අප අවට දකින්න ලැබෙන්නෙ බලයට හා මුදලට ක්රීඩා සංගම්වල තනතුරුවල එල්ලී සිටින අයයි. වෙනත් වචන වලින් කිවහොත්, ක්රීඩා පාලනය මූලික වශයෙන් දූෂිත වෙලා කූඩැල්ලන් වැනි බොහෝ පරිපාලකයින් එම තනතුරු වල එල්ලී සිටින්නේ ක්රීඩාවේ දියුණුව සඳහා නොවෙයි ඔවුන්ගේම ස්වයං දියුණුව සඳහායි.
කාර්ය සාධනය සඳහා වියදම් කරන අපේ අරමුදල් වලට වගකියන සැබෑ ක්රීඩා පරිපාලකයින් සිටින ක්රීඩා ආයතනවලට සහය දැක්වීමට සහ ඔවුන් දිරිගැන්වීමට අපි, ශ්රී ලංකා ටෙලිකොම්-මොබිටෙල්, තීරණය කර තිබෙනවා. සෑම සතියකම අපට අනුග්රාහකත්ව ඉල්ලීම් ලැබෙනවා. අලෙවිකරණය පිළිබඳ ඒකාබද්ධ කමිටුවක් මගින් එම ඉල්ලීම්වල සත්යතාව සළකා බලල සහ අපගේ සංවිධානයට ලැබෙන ප්රතිලාභ තක්සේරු කරමින් පදක්කම් දිනන කාර්ය සාධනයක් කරා යන ගමනේදී අප ක්රීඩාවේ හවුල්කරුවන් ලෙස කටයුතු කරනව.
නිරායාසයෙන්ම අපි ඒ සඳහා ක්රීඩා අමාත්යාංශය සහ ජාතික ක්රීඩා සභාවේ මගපෙන්වීම් දෙස බලනවා. මේ වසරේ අපි දැනටමත් ක්රීඩා ආයතන කිහිපයක් සමඟ ක්රීඩාවේ සංවර්ධනයට සහාය වී තිබෙනවා.
දැන් නැවතත් මගේ හදවතට සමීප ඔරු පැදීම ක්රීඩාව ගැන කතා කළොත්, පසුගිය වසර 10 සිට 15 දක්වා කාලය තුළ එහි විශිෂ්ට වර්ධනයක් මම දුටුවා. වරප්රසාද ලත් සුළු පිරිසකට පමණක් සීමා වූ මෙම ක්රීඩාව අද හොඳ ශරීරයක් සහ අධිෂ්ඨානශීලී කැමැත්තක් ඇති ඕනෑම කෙනෙකුට ප්රවේශ විය හැකි මට්ටමකට ගෙනැවිත් තිබෙනවා. ජාතික ඔරු පැදීමේ සංගමය හෙවත් ශ්රී ලංකා ඔරු පැදීමේදී අපිට අපේම කියා ලිපිනයක්වත් නොමැතිවයි ගමන ආරම්භ කළේ.
වියදමට හරි හමන් මුදලක් තිබුනෙත් නෑ. දියුණුව ගැන බලාපොරොත්තුවක් තිබුනෙ නැහැ. උදව් කිරීමට පවා කිසිවෙකු සූදානම් වෙලා හිටියෙ නැහැ. ඊට පස්සේ අවුරුදු දහයකට මඳක් වැඩි කාලයක් තුළ අපි නැඟිටල ආවා. බොල්ගොඩ වැවේ කිලෝ මීටර් 2ක ඔරු පැදීමේ ජාත්යන්තර ආකෘතියට අනුව තරග තියන්න ගියාම අපිට බොහෝ බාධක ආව. ලැබුණ අපහාස සහ කඩාකප්පල්කාරී ක්රියා මැද අපි නව ගමනක් ආරම්භ කළා. අපි ආරම්භ කළ ඒ ගමනෙ ප්රතිඵල නිසා තමයි අද ඔරු පැදීමේ ක්රීඩාව මේ විදියට දියුණු වෙලා තිබෙන්නේ. ශ්රී ලංකා ඔරු පැදීමේ ක්රීඩාව සඳහා නිවහනක්, ලෝකයේ කිසිවකට නොදෙවෙනි පහසුකම් අද තියෙනවා. දිනෙන් දින වර්ධනය වන තරුණ සාමාජිකත්වය සහ ඇත්ත වශයෙන්ම සහයෝගිතාකරුවන්ගේ උනන්දුව සහ කැපවීම අද මේ ක්රීඩාව ලබා ඇති දියුණුවට පිටුවහළක්.
ක්රීඩාවකදී සහ ක්රීඩා පරිපාලනයේදී අධිෂ්ඨානයට සහ ආශාවට කළ හැකි දේ අද අපිට මෙහිදී අත්දැකීමට
හැකියාව ලැබුණා.
තරඟ 125කට වැඩි සංඛ්යාවකදී සම්පූර්ණ දින තුනක් පුරා තරඟ වදින ක්රීඩක ක්රීඩිකාවන් 300කට ආසන්න ප්රමාණයක් අපි මෙම වේදිකාවට ගෙන ආවේ ඔවුන්ට නිසි ඇගයීම පිරිනැමීමටයි. මට නම් එය මා දුටු සිහිනය සැබෑවීමක්. වත්මන් සභාපති දිමුත් ඇතුළු කණ්ඩායමට ජාත්යන්තරය සමඟ යාමට මෙම තරගාවලිය තවත් හොඳ ආරම්භයක්.
හොඳින් ව්යුහගත සංවර්ධන වැඩසටහනක් යටතේ දක්ෂ විදේශීය පුහුණුකරුවෙකුගේ අධීක්ෂණය යටතේ පුහුණු කටයුත් සිදුවන බව පෙනී යනවා. ශ්රී ලංකාව ඔරු පැදීමෙන් වසරක් පුරා අත්කරගත් දේ දැක බලා ගැනීමට ඉන්දීය ඔරු පැදීමේ සම්මේලනයේ බාලාජි මද්දප මහතා දියවන්නාවට පැමිණ සිටීම ගැනත් මම සතුටු වෙනවා. ඔරු පැදීම ක්රීඩාවෙන් ලෝකයේ පැරණිතම රෙගට්ටා වලින් එකක් වන මැඩ්රාස්-කොළඹ ඔරු පැදීමේ තරගය (Madras Colombo Regatta)හරහා රටවල් දෙකක් ඒකාබද්ධ කර තිබෙනවා.
ශ්රී ලංකා ටෙලිකොම්-මොබිටෙල් සමූහය ඔරු පැදීමේ ක්රීඩාවට අඛණ්ඩව සහයෝගය ලබා දීම ගැන මම සතුටු වනවා වගේම නුදුරු අනාගතයේ දී අපට සාර්ථක සහ ජයග්රාහී සංයෝජනයක් අපේක්ෂා කළ හැකි වනු ඇතැයි විශ්වාසය පළකරනවා.“
“අද අපි දකින දෙය නම් මෙරට ක්රීඩා පරිපාලන ක්රමය මුළුමනින්ම දූෂිත තත්වයකට පත්කරලා. මේ රටේ දේශපාලනඥයාට පසුව සිටින නරකම දූෂිතයන් වන්නේ ක්රීඩා පරිපාලකයන්. ඔවුන් තම රාජකාරිය කරන්නේ පිටරට ගොස් මුදල් ඉපයීමට සහ ක්රීඩාව ආදායමක් කරගැනීමටයි. ක්රීඩාවට පවා සහභාගී නොවූ එවන් සමහරුන් ඉන් පෙර කවදාකවත් නොවූ බලවත් අයෙකු වීමටත් ක්රීඩාව යොදා ගන්නවා. නමුත් මේ ඔරු පැදීමේ ක්රීඩාව හා පරිපාලනය ඊට වඩා වෙනස්. අද ඔරු පැදීමේ සංගමය මෙරට හොඳම ක්රීඩා පාලන ආයතනය වලින් එකක්.“ යනුවෙන් ශ්රී ලංකා ටෙලිකොම් – මොබිටෙල් සමූහ ව්යාපාරයේ සභාපති


නීති දැනුම සමාජ ගත නොකරන්නේ ඇයි?
නීතිය යනු කුමක්ද? යන්නට ලබාදිය හැකි නිශ්චිත පිළිතුරක් නොමැත. එබැවින් නීතිය යන්නට ලබාදිය හැකි අර්ථ නිරූපණ රාශියකි. එය අතීතයේ සිට අද දක්වා කාලාන්තරයක් තිස්සේ නීතිවේදීන් හට හමුවූ ප්රධානතම ගැටලු ව වේ. නීතිය යන්නට දියහැකි අර්ථ කථනයන්ගේ ප්රමාණය ලෝකයේ ජීවත් වූ නීති විද්යාඥයන්ගේ ගණනට සමාන යැයි කිව හැක. නීතිය මිනිසාගේ දෛනික ජීවිතයේ සුමට යහපැවැත්මට අත්යවශ්ය අංගයකි. මේ අනුව නීතිය යනු කුමක්ද යන ගැටලුවට විවධ ආකාරයේ දෘෂ්ඨිකෝණයන්ගෙන් විවිධ අර්ථනිරූපණයන් ඉදිරිපත් වී ඇත. මේ අනුව නීතිය යනු පොදු සමාජ සහපත උදෙසා මෙන්න මානව සමාජය ශිෂ්ට සම්පන්න කිරීම උදෙසාල යුක්තිය හා සාධාරණත්වය ඉටුකිරීම උදෙසා සමාජයේ ගැටෙන අයිතිවාසිකම් තුලනය කිරීම උදෙසා සමාජය තුළින්ම බිහිවූ කාර්යක්ෂම උපකරණයක් ලෙස සැලකිය හැක.
යුක්තිය හා සාධාරණත්වය සමාජය තුළ සංස්ථාපනය වීමට නම් අනිවාර්යයෙන් ම නීතියේ යහපැවැත්ම තහවුරු විය යුතුය. නීතියක් නොමැති සමාජයක් තුළ යුක්තියක් හෝ සාධාරණත්වයක් බලාපොරොත්තු විය නොහැක. මන්දයත් නීතිය නොමැතිවීම සමාජය අස්ථාවර කිරීමට හේතු සාධක වේ. අරාජික රාජ්යයක් තුළ යුක්තියක් හෝ සාධාරණත්වයක් බලාපොරොත්තු විය නොහැක. ඒ අනුව නීතිය තුළ අවශෝෂිත යුක්තිය හා සාධාරණත්වය යන සංකල්පයන් සිවිල් සමාජයක යහපැවැත්ම තහවුරු කිරීමට අනිවාර්ය අංගයන් ය. යුක්තිය හා සාධාරණත්වය යනු නීතිය තුළ හඳුනාගත හැකි ප්රභල සංකල්ප ද්විත්වයකි. මෙම සංකල්පයන්ට ලබාදිය හැකි අර්ථකථනයන් නිශ්චිත නොවන අතර ඒවා පුද්ගලානුබද්ධ වේ. අයෙක් යුක්තිය යනු නඩුවකදී අගතියට පත් පාර්ශවයන්ට සාධාරණ තීන්දුවක් ලබාදීම වේ’ යනුවෙන් අර්ථ ගැනිවිය හැකි අතර තවකෙක් එය සමස්ත සමාජයට ම පොදු ආර්ථික, දේශපාලන සාධාරණත්වය ලෙස අර්ථ ගැන්වීමට ද හැක.
නීතිය මඟින් සමාජය ශිෂ්ඨ සම්පන්න කිරීම සිදු කරන තවත් එක් ආකාරයක් වන්නේ ගැටෙන සමාජ අයිතිවාසිකම් තුලනය කිරීමට කටයුතු කිරීමයි. එනම් එකිකනෙකට වෙනස් අයිතීන් බලාපොරොත්තු වන්නා වූ විවිධත්වයකින් යුතු ජන සමාජයකට යුක්තිය හා සාධාරණත්වය උපරිමයෙන් ඉටුවන පරිදි කටයුතු කිරීමයි. නීතිය මඟින් අයිතීන් හිමිකර දීම තුළින් අයිතීන් දිනාගැනීමට සමාජයේ එකිනෙකා අතර ඇති වන ගැටුම් පාලනයකට ලක්වේ. මේ සඳහා වන හොඳම උදාහරණය වන්නේ 1978 ශ්රී ලංකා ආණ්ඩුක්රම ව්යවස්ථාවේ තුන්වන පරිඡේදයයි. මෙම පරිච්ඡෙදයේ ලාංකික පුරවැසියකුට හිමිවිය යුතු මූලික අයිතීන් දක්වා ඇත. මෙම ආණ්ඩුක්රම ව්යවස්ථාවේ දක්වා ඇති එම අයිතීන් විධායක හෝ පරිපාලන ක්රියාවක් මඟින් හෝ ඛණ්ඩනය වීමකදී ඊට එරෙහිව ශ්රේෂ්ඨාධිකරණය වෙත පෙත්සම් ගොනු කිරීමට එම පරිඡේදයේම 17 ව්යවස්ථාව තුළින් හා ආණ්ඩුක්රම ව්යවස්ථාවේ 126 ව්යවස්ථාව තුළින් ඉඩකඩ සපයා ඇත. මේ අනුව පැහැදිලි වන කරුණක් වන්නේ අයිතීන් තහවුරු කිරීම හා ඒවා අතර සිදුවන ගැටීම් තුලනය කිරීම මඟින් ජන සමාජය ශිෂ්ඨසම්පන්න කිරීමට නීතිය ප්රභල දායකත්වයක් සපයන බවයි.
කෙසේ වුවද ලංකාව වැනි තෙවන ලෝකයේ රටවල් වල නීතිය පිළිබඳව ජනතාව තුළ පවතින දැනුම ඉතා අල්ප මට්ටමක පැවතීම සෝචනීය තත්වයකි. නීතිය නොදැනීම නිදහසට කරුණක් නොවේය යන්න නෛතිකව බලාත්මකව පවතින ප්රකාශයක් වුවද සත්ය වශයෙන් බැලූ කල දිනකට උසාවි වල තම නඩු වාරය වෙනුවෙන් පෙනී සිටීමට පැමිණෙන පුරවැසියන් ලක්ෂ සංඛ්යාත පිරිසකට තම නඩු කටයුත්ත පිළිබඳව අවබෝධයක් නොමැත. මෙයට දිගුකාලීනව වැදගත් වන අනාගත විසදුමක් වශයෙන් නීතිය යන්න විෂයයක් වශයෙන් පාසල් පෙළ පොතට එක් කළ යුතුය යන මතය සමාජයේ විද්වතුන්ගෙන් දැඩි ලෙස ප්රකාශ වුවද රටේ දේශපාලනඥයින්ට ඒ පිළිබඳව කිසිදු හැගීමක් නොමැති බව පෙනී යයි.
- හිරෝශාන් ලක්ෂාන් -
2019-07-24


මඟ නැඟුමේ යන්ත්රෝපකරණ සමාගමේ මුල්ය වංචාවක් සිදු කිරීමේ චෝදනාවක් සම්බන්ධයෙන් රක්ෂිත බන්ධනාගාරගත කර සිටින මහින්ද රාජපක්ෂ මහතාගේ හිටපු රියදුරු හා පුත්තලම ප්රාදේශීය සභාවේ හිටපු ප්රාදේශීය සභා මන්ත්රීවරයා තවදුරටත් ලබන මස 18 වන දින දක්වා රක්ෂිත බන්ධනාගාරගත කරන ලෙස කොළඹ අතිරේක මහෙස්ත්රාත් චානිමා විජේබණ්ඩාර මහත්මිය ඊයේ (11) නියම කළාය.මෙසේ බන්ධනාගාරගත කරනු ලැබුවේ පුත්තලම ප්රාදේශීය සභාවේ හිටපු ප්රාදේශීය සභා මන්ත්රී එම්.ලාල් ප්රියන්ත පිරිස් මහතා හා රියදුරු කැප්ටන් තිස්ස විමලසේන යන අයයි.සැකකරුවන්ට කවර කොන්දේසි මත හෝ ඇප ලබා දෙන ලෙසට මෙහිදී නීතිඥයන් කරන ලද ඉල්ලීම ප්රතික්ෂේප කළ මහෙස්ත්රාත්වරිය සැකකරුවන් තවදුරටත්මේ මස 18 වන දින දක්වා රක්ෂිත බන්ධනාගාරගත කිරීමට නියෝග කළාය.තවද එක් එක් සැකකරුවන්ට කවර පනත් මඟින් චෝදනා ගොනු කරන්නේ ද? යන්න සම්බන්ධයෙන් වාර්තාවක් කැඳවීමට අධිකරණය පොලිසිය වෙත මෙහිදී නියම කෙළේය.මෙහිදී දෙවන සැකකරු වන හිටපු පුත්තලම ප්රාදේශීය සභාවේ මන්ත්රීවරයා සිද්ධිය සම්බන්ධයෙන් පාපොච්චාරණයක් සිදු කිරීමට අවස්ථාව ලබාදෙන ලෙසට කරණු ලැබූ ඉල්ලීම සම්බන්ධයෙන් ප්රතිචාර දැක්වූ මහෙස්ත්රාත්වරිය පවසා සිටියේ තවදුරටත් කල්පනා කර බලන ලෙසය.2011 වර්ෂයේ මඟ නැඟුම මාර්ග ඉදිකිරීම් යන්ත්රෝපකරණ සමාගම විසින් අයථා අන්දමින් ඇමරිකානු ඩොලර් 679753ක් වැය කර කොන්ක්රීට් ඇතිරීම, මිලියන 10ක් වැය කර ස්කැවෙටර් යන්ත්රයක් මිල දි ගැනීම එම යන්ත්රයෙන් කඩුවෙල කොරතොට වත්ත ඉඩමේ පිහිටි කළු ගලක් කැණීම් කටයුතු සඳහා සැකකරු වෙත ලබා දීම යන චෝදනා මත මුල්ය අපරාධ කොට්ඨාසය විසින් සැකකරු අධිකරණය වෙත ඉදිරිපත් කර තිබිණ.2011 අංක 92,900 කොන්ක්රිට් ජේටර් රථයක් ඇඩින් ඉන්ටනැෂනල් ආයතනය මඟ නැඟුමට මිල දී ගැනීම රු 73,907,243.55 ගෙවා ඇති ඉහත ආයතනය මෙම රථයට 36,506,995.35 ඇස්තමේන්තු කර එම මුදල රුපියල් 37.370,248.00 වැඩිපුර ගෙවා මඟනැගුම බැංකු ගිණුමෙන් ලබා ගෙන මුදල් අක්රමිකතා සිදු කිරීම හා ශ්රී ලංකා වරාය අධිකාරියේ ඩෙන්ජරස් කාගෝ ඇහිරිමක් සම්බන්ධයෙන් රුපියල් 1,096,000 මඟ නැඟුම මාර්ග ඉදිකිරීම ශ්රී ලංකා වරායට නොගෙවීම යන සිද්ධි සම්බන්ධව ද මුල්ය අපරාධ කොට්ඨාසය හිටපු ජනපති මහින්ද රාජපක්ෂ මහතාගේ රියදුරු කැප්ටන් තිස්ස විමලසේන යන අය හා පුත්තලම ප්රාදේශීය සභා හිටපු මන්ත්රි එම්.ලාල් ප්රියන්ත පිරිස් යන අය අත්අඩංගුවට ගැනීමෙන් අනතුරුව අධිකරණයට ඉදිරිපත් කිරීමෙන් අනතුරුව මෙලෙස රක්ෂිත බන්ධනාගාරගත කර ඇත.
(දිනමිණ පුවත්පත ඇසුරෙනි)
හදවතක් බද්ධ කිරීමෙන් පමණක් ජීවිතය බේරා ගැනීමට හැකි තත්ත්වයෙන් මහනුවර මහ රෝහලේ හෘද රෝග
මහනුවර ගන්නොරුව ප්රදේශයේ මංගල උත්සවයකදී මනමාලියගේ ඔසරි පොට උස්සාගෙන සිටීමට පාසල්
උතුරු පළාත් ධීවර, ප්රවාහන, වෙළෙඳ සහ වාණිජ, ග්රාමීය සංවර්ධන, මාර්ග සංවර්ධන අමාත්යාංශ ධුරයෙන් තමා ඉවත්
ජාතික ඩෙංගු මදුරු මර්දන සතියක් හෙට (20) සිට 26 වැනිදා දක්වා ප්රකාශයට පත් කිරීමට සෞඛ්ය, පෝෂණ හා
වැලිකඩ බන්ධනාගාර රෝහලේ සේවයේ නියුතු වෛද්යවරුන් 19 කගේ ඉල්ලීම පරදි එහි වැඩබලන ප්රධාන
විදුලි සැපයුම අඛණ්ඩව පවත්වාගෙන යෑම සඳහා සහය වීමට ත්රිවිධ හමුදාව සූදනාමින් සිටි.
අතුරුදන් වූවන් පිළිබඳ ජාත්යන්තර සම්මුති පනත ලබන 21 වැනිදා පාර්ලිමේන්තුවට ඉදිරිපත් කිරීමට නියමිතය.
පොලිස් දෙපාර්තමේන්තුවේ පහළ ශ්රේණිවල රාජකාරි කරන පොලිස් නිලධාරීන්ට උසස්වීම් ලබාදීමේ ක්රම
ඩී. ඒ . රාජපක්ෂ මහතාගේ සහ එම මහත්මියගේ සොහොන් කොත් නවීකරණය කිරීම සඳහා රජයේ මුදල්
ආරක්ෂක අමාත්යාංශයට යාබද ෂැංග්රිලා හෝටලය ඉදිකිරීමේ භූමියේ තිබී හමුවූයේ මිනිස් අස්ථි කොටස් බවත්
ශ්රී ලංකා යුද හමුදාව අඛණ්ඩව අටවන වරටත් සංවිධාන කළ බහු ජාතික ක්ෂේත්ර යුද අභ්යාස පුහුණූවක් වන දියකාවා
සයිටම් ආයතනය පිළිබඳව මතු වී ඇති ගැටලුව සම්බන්ධව සමථයක් ඇති කර ගැනීමේ හැකියාවක් තිබෙන බව


රෝම ලන්දේසි නීති ක්රමය
රෝම ලන්දේසි නීතිය[සංස්කරණය කරන්න]
රෝම ලන්දේසි නීතිය යනු රෝම නීතිය පදනම් කරගෙන නෙදර්ලන්තයේ ඇරඹුණු නීති පද්ධතියකි. 17 හා 18 වන සියවස්වල ආරම්භ වූ මෙය යුරෝපීය සිවිල් නීතියේ අත්තක් ලෙස සැලකිය හැක. නෙදර්ලන්තයේ 19 වන සියවසෙන් පසුව රෝම ලන්දේසිය යොදා නොගැනුණ අතර දකුණු අප්රිකාව, ලෙසතෝ, ස්වාසිලන්තය, නැමීබියාව, සිම්බාබ්වේ හා ශ්රී ලංකාවේ දැනුදු රෝම ලන්දේසි නීති මුලධර්ම යොදා ගැනේ.
ඉතිහාසය[සංස්කරණය කරන්න]
මද්යතන යුගයේ මුල් කාලයේ දී රෝම නීතිය අමතක කර දැමුණු අතර නැවතත් මේ පිලිබඳ අවධානය යොමු වූයේ ජස්ටීනියන් අධිරාජයා විසින් විරචිත නීති ග්රන්ථයක් නැවත සොයා ගැනීමෙන් පසුව ය.


English
தமிழ்
කර්තෘ Staff writer
19 Jul, 2019 | 7:19 am
(News 1st): ගල්ෆ් මුහුදට ඉහළ ගුවන් අවකාශයේදී ඉරාන ඩ්රෝන යානයක් වෙඩි තබා බිම හෙලූ බව අමෙරිකානු ජනාධිපති ඩොනල්ඩ් ට්රම්ප් පවසයි.
ධවල මන්දිරයේ පැවති උත්සවයකදී ඔහු සඳහන් කළේ, ජාත්යන්තර මුහුදු සීමාවට අයත් හෝමූස් සමුද්ර සන්ධියේදී සිය නෞකාවකට බලපෑම් කළ ඩ්රෝන යානයක් එලෙස බිම හෙලූ බව ය.
ජාත්යන්තර මුහුදු සීමාවේ යාත්රා කරන නෞකාවලට එරෙහිව ඉරානය සිදු කරන ප්රකෝපකාරී ක්රියාවල නවතම සිදුවීම මෙය වන බව ද අමෙරිකානු ජනාධිපතිවරයා පවසයි.
අමෙරිකාව එම ප්රහාරය එල්ල කර ඇත්තේ සිය නෞකාව ආරක්ෂා කරගැනීමේ අරමුණිනි.
ඉරාන විදේශ අමාත්ය මොහොමඩ් ජාවඩ් සරීෆ් සඳහන් කළේ, සිය ඩ්රෝන යානයක් විනාශ වූ බවට මෙතෙක් කිසිඳු තොරතුරක් වාර්තා වී නොමැති බව ය.
කෙසේ වෙතත් මේ සමග දෙරට අතර ගැටුම් උත්සන්න වනු ඇතැයි දේශපාලන විචාරකයින් පවවසයි.
05 Feb, 2020 | 08:17 PM
18 Dec, 2019 | 08:59 PM
අපගේ වෙබ් අඩවියේ හෝ වීඩියෝ නාලිකාවේ දැන්වීම් ප්රචාරය කිරීමට ඔබටත් අවශ්යයද ?
කරුණාකර අපව අමතන්න [email protected]


අයියෝ අදත් මේවද? ඔබේ පවුලේ අය නිතර මේ පැමිණිල්ල කරනවාද? එහෙනම් මේක තමයි හොඳම විසඳුම. Meal Plan කියන සංකල්පය තවම ගොඩක් දෙනෙක් නොදන්නා සහ අවධානය නොකරපු සංකල්පයක්. සරලවම මෙහදී සිදුවන්නේ සතියකට පමණ අදාළ පවුලටම හෝ තමාට අවශ්ය කෑම වේල් තීරණය සහ සැලසුම් කිරීමයි. ඔබ කුඩා කලදී අත්තම්මලා මෙය වෙනත් අයුරකින් සිදුකරනවා ඔබ දැක ඇති. පොළොස්, අඹ වාරයට කොයි තරම් වේල් කෙපමණ ප්රමාණයකට එකතු කර මාළු ඇඹුල් තියල් වේල් කීයකට කොයි විදිහටද දෙන්නෙ, සමහර මැල්ලුම් හැම සතියෙම කන්න හොඳ නෑ වගේ දේවල් ඔබ අසා ඇති. නමුත් කාර්ය බහුල ඔබට එවැනි දෑ ගැන අවධානය යොමු කරන්න වෙලාවක් නැතිව ඇති. මේ පිළියම smart ඔබටයි.
ආහාර වේල සැලසුම්කරණයෙන් ලැබෙන වාසි:
- අයියෝ අදත් මේවද? ඔබේ පවුලේ අය නිතර මේ පැමිණිල්ල කරනවාද? එහෙනම් මේක තමයි හොඳම විසඳුම. අලුත් කෑම වර්ග එකතු කරගන්න වගේම එක වගේ කෑම හැදෙන එක නතර වනවා.
- ඔබේ පවුලේ පෝෂණ අවශ්යතා හඳුනාගෙන නිසි ලෙස ඒවා එකතු කරගන්න පුළුවන් වගේම ආහාර නිසා ඇතිවන රෝග පහසුනේම පාලනය කරගන්න පුළුවනි.
- කලින්ම අවශ්ය බඩු ලැයිස්තුව තීරණය කරගන්න පුළුවන් නිසා මිලදී ගන්නා ආහාර ද්රව්ය අපතේ යාම වළක්වා ගන්න පුළුවන්.
- එකවර අවශ්ය බඩු ගන්න පුළුවන් නිසා කාලය, ශ්රමය සහ වියදම ඉතිරියි.
- කල්තියා ගන්න පුළුවන් කෑමක් හැදුවොත් කොයි කෑම වේලට කොයි විදියටද කියල තීරණය කරන්න ලේසියි.
- සති දෙකකට හෝ මාසයකට එකවර සැලසුම් කළොත් වෙලාව ඉතිරියි. අමුතුවෙන් සති ගණන් කල්පණා කරන්න ඕන නෑ. යමින් එමින් ගමන් ලියල තියා ගන්න. ඔබ විනෝදාංශයක් වශයෙන් ප්රහේළිකා පුරවන්න කැමති නම් මෙන්න ගැලපෙන ප්රයෝජනවත් ප්රායෝගික විනෝදාංශයක්.
- ඹබ රෝගී තත්ත්වයක් හෝ බර පාලනය කිරීමට කෑම පාලනය කරනවා නම් මෙම ක්රමය අනුගමනය කිරීමෙන් නිසි පිළිවෙලට කැලරි හා පෝෂණ තත්ත්වයන් සමබර කරගන්න පුළුවන්.
ඊළඟ කොටසින් පහසු Meal Plan එකක් සකසා ගන්නීමේ කළාව පිළිබඳ දැනුවත් වෙමු.
– කල්හාරි –


ඉතින් අතිශයින්ම කාන්තාවන්ට පමණක් වැදගත් වන. විශේෂයෙන්ම තරුණ සහ මැදිවියේ කාන්තාවන්ට ඉතා වැදගත් රහස් දේවල් ටික්ක් තමයි මේ
අද වෙද්දි යෞවනියන්, තරුණියන් වගේම මැදි වයසේ කාන්තාවන් බොහෝ දෙනෙක් කැමතියි තමන්ගේ ශරීරයේ අනවශ්ය රෝම ඉවත් කරන්න
ඒ අතරේ තවත් පිරිසක් තමන්ගේ රහසිගත ප්රදේශවල ඒ කියන්නේ ස්ත්රී ලිංගය වටා ප්රදේශයේ රෝම ඉවත් කරගන්න කැමැත්තක් තිබෙනවා එයට සාර්ථක සහ දිගු කාලීන ක්රම තියන නිසා බොහෝ දෙනෙක්ට මේක සාමාන්ය දෙයක් වෙලා තියනව
බොහෝ දෙනෙක් මේ විදිහට රහස් ප්රදේශයේ රෝම ඉවත් කරන්නේ හේතු කීපයක් නිසාම
බටහරි රටවල කාන්තාවන් නම් මේ විදිහට කරන්නේ තමන් බිකිනි වගේ ඇඳුම් අඳිනවිට බිකිනි පෑන්ට් එකේ දෙපැත්තෙන් රෝම එළියට ඇවිත් පෙනෙද්දි කැතට පේන හන්දයි ලංකාවේ බිකිනි සංස්කෘතිය එතරම් ප්රචලිත නැති නිසා කාන්තාවන් බොහෝ දෙනෙක් රහස් ප්රදේශයේ රෝම ඉවත් කරන්නේ ඒක පහසුයි කියලා හිතන හන්දා
ඒත් රහස් ප්රදේශවල රෝම පැවතීම ඔබ නොහිතන ප්රයෝජන සහ අවදානම් අවම කිරීම් ගණනාවකට හේතු වනවා
01 මේ විදිහට ඔබගේ ලිංගික ප්රදේශයේ රෝම තිබීම නිසා ආසාදන සිදුවීම පාලනය වැලකෙනවා බොහෝවිට ආසාදන, කුෂ්ට හෝ දිලීර බැඳීම් සිදුවෙන්නේ මේ ප්රදේශයේ තෙතට පැවතුනාම තමයි ඒත් රෝම තියෙද්දි බොහෝවිට මේ ප්රදේශ ඉක්මණින් වේලී යනවා
02 තවත් හේතුවක් තමයි Sඨෛ හෙවත් ලිංගිකව ආසාදනය වෙන රෝග පැතිරීම පාලනයටත් රහස් ප්රදේශයේ රෝම පැවතීම උපකාර වනවා ඒ කියන්නේ ඇතැම් සමාජ රෝග නිසා ලිංගික ප්රදේශයේ ඇතිවෙන ආසාදන, තුවාල මේ රෝම නිසා සමට ලංවීම සහ පැතිරීම පාලනය කරනවා
03 රහස් ප්රදේශයේ සංවේදීතාවය අඩුවීමත් රෝම ඉවත් කිරීම එක්ක සිදුවෙනවා මොකද රෝම කියන්නේ ස්පර්ශයෙන් ඉතා ඉක්මණින් සංවේදීතාවය ඇතිවෙන දෙයක් නිසා රෝම ඉවත් කිරීම නිසා රහස් ප්රදේශවලට ලිංගිකව එක්වීමේදී වගේම වෙනත් අවදානම් අවස්ථාවකදී ඇතිවිය හැකි සංවේදීතාවය අඩුවී යනවා ඒ නිසා රෝම තියන කොට මේ සංවේදීතාවය ඉතා හොඳ මට්ටමක පවත්වා ගන්න පුළුවන්
04 රහස් ප්රදේශය සහ ඉකිලි කියන්නේ ඉක්මණින් දහඩිය දාන තැන් විශේෂයෙන්ම කාන්තාවන්ගේ. නමුත් රෝම පැවතීම නිසා මේ දහඩිය දැමීම සහ වේගයෙන් දහඩිය උරාගැනීම පාලනය වනවා රෝම ඉවත්කරාම වෙන්නේ දහඩිය ඉතා අධිකව පිටවීම වගේම දෙපා දිගේ බේරීම
05 ලිංගිකව ආකර්ශණයේ යම් අඩුවක් ඇතිවීමත් එක් හේතුවක් වනවා බොහෝ කාන්තාවන් හිතනවා රෝම ඉවත්කලාම රහස් ප්රදේශ පිරිසිදු සහ ආකර්ශණීය වෙනවා කියලයි නමුත් ඇත්තම කතාව බොහොමයක් පිරිමි පාර්ශවය කැමති රෝම සහිතව තිබීමටයි
මේ වගේ හේතු නිසා රහස් ප්රදේශවල රෝම ඉවත් කිරීම නොකළ යුතුයි කියලා මතයක් තියෙන්නෙ හැබැයි ඉතින් තීරණය ඔබේ අතේ තමයි තියෙන්නෙ
උපුටා ගැනීම අන්තර්ජාලයෙන්


සිවිල් යුද ගැටුම් හේතුවෙන් අස්ථාවර වූ යේමයේ ජාතික ලේ බැංකුව වැසී යෑමේ අවදානමක් පවතින බව යේමන පුවත් සේවා වාර්තා කරයි.
යේමන ජාතික ලේ බැංකුවේ ප්රධානී අයිමාන් අල් ෂිහාරී පවසා ඇත්තේ ඉදිරි දින කිහිපය ඇතුළතදී ලේ බැංකුව වසා දැමීමට සිදුවනු ඇති බවය.
ඊට හේතු වී ඇත්තේ ලේ බැංකුව හිස් වීම යැයි ද අයිමාන් අල් ෂිහාරී මාධ්ය හමුවේ පවසා ඇත.
ලේ බැංකුව වසා දැමීමට සිදුවුවහොත් මාසයකට 3,000 ක පිරිසක් ජීවිතක්ෂයට පත් වීමේ ඉඩක් ඇතැයි ද අයිමාන් අල් ෂිහාරී වැඩි දුරටත් කියා සිටී.
(ප්රෙස් ටීවී)


ඔන්න යාළුවනේ පහුගිය දිනවල ඉතාමත්ම ජනප්රිය සිංදුවක් උන “කොලවරි” ගීතය අඩංගු දමිල චිත්රපටිය ඔයාලට සිංහල උපසිරැසිත් එක්කම අපි අරගෙන ආවා තේරෙන භාෂාවෙන්ම බලන්න.. ඔයාලට මතක ඇතිනේ මේ සින්දුව කොච්චර උන්මාදයක් උනාද කියලා.. භාෂා ගණනකින්ම මේ ගීතය ප්රතිනිර්මාණය උනේ මේ ජනප්රියතාවය නිසාමයි.
IMDB රේටිවන් වල 6.8/10ක් අරගෙන තියෙන මේ චිත්රපටියේ ප්රධාන නලුවා විදිහට රඟපාන්නේ රජිනිකාන්ත් නැමති සුපිරි දමිල නලුවාගේ බෑනා වන ධනුෂ්. ඒ වගේම නිලිය විදිහට රඟපාන්නේ කමල් හසන් නැමති සුපිරි දමිල නලුවාගේ දියණිය වන ස්රුති කේ හසන්. ධනුෂ් “රාම් “ විදිහටත් ස්රුති “ජනනි“ විදිහටත් තමයි චරිත නිරූපනය කරන්නේ. රාම් සහ ජනනිගෙ ආදරයේ අදියර තුනක් මේ කතාවෙන් කියවෙනවා.. ඒකයි මේ කතාවට Three හෙවත් “තුන“ කියලා නම දාලා තියෙන්නේ..
කතාව ගැනත් ටිකක් කියන්නම්. චිත්රපටිය පටන් ගන්නේ රාම් ගෙ මළ ගෙදරින්.. රාම් සියදිවි හානි කරගෙන හෝ කවුරුහරි විසින් මරලා දාලා විදිහට තමයි පේන්න තියෙන්නේ. රාම්ගෙ මරණෙට මුල් උන සිද්ධි මාලාව ගැන තමයි චිත්රපටියෙන් පෙන්නන්නේ.. රාම් ඉස්කෝලෙ ගිහින් එන ගමන් වැස්සක් වෙලාවේ ජනනිව දකිනවා පාරෙ ඉඳගෙන බයිසිකලේ චේන් එක දාගන්න බැරුව ඉන්නවා.. ඉතින් රාම් ගිහින් ජනනිට උදව් කරනවා. ඒ වෙලාවේ රාම්ට ජනනි ගැන හිත යනවා.. කොහොමහරි රාම් ජනනිගෙ පස්සෙන් ගිහින් ජනනිව යාළු කරගන්න හදනවා.. ජනනි නම් මුලින් අකමැතියි.. එක දවසක් මෙහෙම පස්සෙන් ගිහින් රාම්, ජනනිගෙ තාත්තටත් අහු වෙනවා. ජනනි යන භෞතික විද්යා උපකාරක පන්තියට රාම් යන්නේ ජනනිව කොහොම හරි යාළුකරගන්නයි. අන්තිමට රාම්ට අනිත් හැම විශයටම වඩා භෞතික විද්යාවට වැඩි ලකුණු ගණනකුත් ලැබෙනවා. කොහොම හරි මේ දෙන්නා යාළු වෙලා දෙමාපිය විරෝධතාවය මැද කසාදත් බඳින්වා.. මේ දෙන්නගෙ ආදරේ හරිම සුන්දරයි.. රාම් සහ ජනනි එකිනෙකා වෙනුවෙන් කොඩක් කැපකිරීම් කරනවා.. හැබැයි කසාද බැඳලා ටික කාලෙකට පස්සේ මේ දෙන්නා අතර ප්රශ්ණ ඇතිවෙන්න පටන් ගන්නවා. ඒ ප්රශ්ණ ඇති වෙන්නෙත් මේ දෙන්නගෙ තියෙන අප්රමාණ ආදරය නිසයි.
ඉතින් යාළුවනේ.. ඇයි මේ විදිහට මේ දෙන්නා අතර ආදරය නිසා ප්රශ්ණ ඇති වෙන්නේ? ඔවුන් කොහොමද මේ ප්රශ්ණ විසඳගන්නේ? රාම්ගෙ මරණය ඇත්තටම සියදිවි නසා ගැනීමක්ද? එහෙම නැත්නම් කවුරුහරි රාම්ව මරණවද? මේ දෙන්නගෙ ආදරේට කණකොකා හඬන්න මූලිකම හේතුව මොකක්ද? වගේ දේවල් චිත්රපටිය බලන්නෙ නැතිව ඉතින් දැනගන්න විදිහක් නැහැ.. (ඒ වගේම කෙල්ලෙක්ව යාළු කරගන්නෙ කොහොමද කියලා මේ චිත්රපටියෙන් හොඳ අදහසක් ගන්නත් අපේ මල්ලිලාට පුළුවන්.)
ඒ වගේම දිවිය පුරා වෙබ් අඩවියේ පලවුන “කොලවරි“ ගීතයේ සිංහල අනුවාදයකුත් මම ඔයාලට ඉදිරිපත් කරන්නම්. හරිම සරල හරිම ලස්සන තේරුමක් තියෙන මේ ගීතය සහ චිත්රපටිය කවදාවත් අපේ හිත් වලින් මැකිලා නොයාවි..
ආදරය පැරදුනු විට,
මෙතරම් හදවත ගිනිගන්නේ ඇයිද?
සඳ ඇත්තේ බොහෝ දුරිනි.
සඳෙහි පැහැය සුදුය.
සුදු පැහැය පිටුපසින් ඇත්තේ රාත්රියයි.
රාත්රියේ පැහැය කලුය.
ඇගේ සමෙහි පැහැය සුදුය.
ඇගේ හදවතෙහි පැහැය කලුය.
ඇසට ඇස මුණගැසුණි.
මගේ අනාගතය අඳුරුය.
අතෙහි වීදුරුව ඇත.
වීදුරුවේ විස්කි ඇත.
ඇස් කඳුලින් පිරී ඇත.
ජීවිතය හිස්ය.
ඇය පැමිණිදා සිට ජීවිතය රිවර්ස් ගියරයට වැටී ඇත.
ආදරය,මගේ ආදරය…,
මට කොකා පෙන්වා ඇත.
දෙවියනි,
මට මෙය ඔබට ඇසෙන්නට කියන්නට උවමනාය.
මම ටිකෙන් ටික මියයමින් සිටිමි.
ඇය සතුටින් සිටින්නේ කෙසේද?
Due to copyright issues, we do not provide any torrent links.


සිවිල් ආරක්ෂක දෙපාර්තමේන්තු අධ්යක්ෂ ජනරාල්ගේ සංකල්පයකට හා මඟපෙන්වීම අනුව සිවිල් ආරක්ෂක දෙපාර්තමේන්තුවේහි ගරුත්වය හා ප්රතිරූපය නගා සිටුවීම සඳහා සේවයේ යෙදී සිටින සාමාජික/ සාමාජිකාවන් වෙතින් සිදුවන විනය විරෝධීක්රියා හා අක්රමිකතා මඟහරවා ගැනීමේ අරමුණ පෙරදැරිව සහ විනය විරෝධී හා අක්රමිකතා විමර්ශණය කිරීම සඳහා පෙර පැවති සිවිල් ආරක්ෂක විමර්ශණ ඒකකය ප්රතිව්යුහගත කර පිහිටුවන ලද විශේෂ විමර්ශණ එකකය සඳහා වූ නවීකරණය කරන ලද ගොඩනැගිල්ල විශේෂ විමර්ශණ එකකයේ අණභාර නිලධාරි කපිතාන් එන්සීපීඑන් නානායක්කාර ජ්යෙෂ්ඨ නිලධාරිගේ ආරාධනයෙන්, 2023 දෙසැම්බර් මස 21 වන දින සිවිල් ආරක්ෂක දෙපාර්තමේන්තු අධ්යක්ෂ ජනරාල් එයාර් වයිස් මාර්ෂල් ආර්එස් බියන්විල වීඑස්වී යූඑස්පී එම්බීඒ(එක්සත් රාජධානිය) එන්ඩීසී(ඉන්දියාව) පීඑස්සී ජ්යෙෂ්ඨ නිලධාරි විසින් විවෘත කොට නිල වශයෙන් රාජකාරි කටයුතු ආරම්භ කරන ලදී.
සිවිල් ආරක්ෂක සාමාජිකයින්ට සිවිල් ආරක්ෂක පොලිස් රාජකාරි පිළිබඳ න්යායාත්මක හා ප්රායෝගික දැනුමක් ලබා දීම තුලින් විනය කඩකරන්නන්ට එරෙහිව විනය ක්රියාමාර්ග ගනිමින් රාජකාරිමය කටයුතු සිදුකිරීමේදී සිදුවන අක්රමිකතා අවම කරගනිමින්, අභිමානවත් විනයගරුක සිවිල් ආරක්ෂක සාමාජිකයෙකු බිහි කිරීම තුලින්, සිවිල් ආරක්ෂක දෙපාර්තමේන්තුවේ ප්රතිරූපය වර්ධනය කර ගැනීම සඳහා මෙම පොලිස් ඒකකය ස්ථාපිත කරන ලදී. සිවිල් ආරක්ෂක දෙපාර්තමේන්තු අතිරේක අධ්යක්ෂ ජනරාල් රියර් අද්මිරාල් ඩබ්ඩීඊඑම් සුදර්ශන ආර්එස්පී යූඑස්පී එන්ඩීයූ පීඑස්සී ජ්යෙෂ්ඨ නිලධාරි, දෙපාර්තමේන්තු අධ්යක්ෂ මණ්ඩලයේ නිලධාරින් හා මාණ්ඩලික නිලධාරින් අතුළු ජ්යෙෂ්ඨ නිලධාරින් මෙම අවස්ථාව සඳහා සහභාගී විය.
සිවිල් ආරක්ෂක දෙපාර්තමේන්තු නව විශේෂ විමර්ශණ ඒකකයට අනුයුක්තව සිවිල් ආරක්ෂක දෙපාර්තමේන්තු පොලිස් සාමාජිකයින් දිවයින පුරා විහිදී ඇති බලකා / පුහුණු පාසල් වෙත අනුයුක්ත කර බලකායන්හි රාජකාරි සිදුකිරීමේදී සාමාජිකයින්ගෙන් සිදුවන අක්රමිකතා හා විනය විරෝධී ක්රියාවන් අවම කර ගැනීම සඳහා සිවිල් ආරක්ෂක පොලිස් රාජකාරි පිළිබඳව දැනුම අවබෝධය ලබා දීම වෙනුවෙන් සිවිල් ආරක්ෂක සාමාජිකයින් 75 දෙනකුගේ සහභාගීත්වයෙන් පොලිස් පුහුණු පාඨමාලාවේ පළමු අදියර 2024 ජනවාරි මස 03 වන දින සේරුපිට පුහුණු පාසලේදී අරම්භ කිරීමට නියමිතව ඇත.


ජීවිතේ ලැබෙන සමහර දේවල් ඔයාගේ වාසනාව, එහෙමත් නැත්නම් ඔයාගේ ළඟම නෑදෑයෙක් ගේ, එහෙමත් නැත්නම් ඔයා ගොඩක් ආදරේ කරන කෙනෙක් ගේ වාසනාව නිසා ඔයාට ලැබුනා කියලා ජීවිතේ එක වතාවක්වත් හිතිලා ඇති. මං දන්නවා, මේ අත්දැකීමටත් වඩා තවත් කෙනෙක්ට අවාසනාව ගැන හිතිලා ඇති. අවාසනාව, වාසනාව… මේ මොන අත්දැකීමක් ලැබුනත් අපි හැමෝටම ඕන කරලා තියෙන්නේ ඉන්න තැනින් අඩියක් හරි ඉස්සරහට යන්නයි. Kismat Konnection (2008) කියන්නේ වාසනාව, අවාසනාව අතර දෝලනය වෙන රාජ් මල්හෝත්රාගේ කතාන්තරයයි.Yes Boss (1997), Phir Bhi Dil Hai Hindustani (2000), Chalte Chalte (2003) මේ කියන ජනප්රිය චිත්රපට අධ්යක්ෂණය කළ Aziz Mirza තමයි මේ චිත්රපටයත් අධ්යක්ෂණය කරලා තියෙන්නේ. ඒත් එක්කම Shahid Kapoor, Vidya Balan ප්රධාන චරිතත්, Juhi Chawla ආරාධිත රංගනේනුත් දායක වෙනවා. එතකොට මේ කතාව පටන් ගද්දිම ඇහෙන්නේ Shah Rukh Khan ගේ කටහඬ. රොමෑන්ස්, කොමඩි ගණයට අයත් වෙන මේ ලස්සන චිත්රපටිය, ලස්සන ගීත කීපෙකින් තවත් ලස්සන වෙලා තියනවා. මගේ උපරිමයෙන් ඒ ගීතත් පරිවර්තනය කරේ කම්මැලි නැතිව බලන්න ඉන්න පුලුවන් විදියේ ලස්සනක් ඒවයේ තියෙන නිසා. ගීත වල හින්දි වගේම ඉංග්රීසි භාෂාවට අයත් වචන තිබුන නිසාත්, ගීතයේ රසයට හානියක් නොවෙන්න ඕන නිසාත්, හින්දි වචනයෙන් ගායකයා ගයන වචන විතරක් සිංහලට පරිවර්තනය කරා. මං දන්නවා ගොඩක් අය චිත්රපටිය බැලුවට, ගීත බලන්නේ, රස විඳින්නේ නෑ කියලා. පුලුවන් නම් ගීතත් මග නෑර බලන්න. මොකද මේ කතාව කම්මැලි නැතුව එක දිගට බලා ගෙන යන්න පුලුවන් චිත්රපටියක් වගේම, ඒකේ රසය තවත් වැඩි වෙන්නේ එක කොටසක්වත් මග නෑර බලද්දියි.
අවසාන වශයෙන් මට මේ චිත්රපටිය කරන්න අවස්ථාව ලබා දුන්න අසංක අයියට බොහොම ස්තූතියි කියලා කියන්න ඕන. විභාග වැඩ කටයුතු තිබුන නිසා, අසංක අයියා මේ වැඩේ භාර දීලා දවස් ගානක් ගියාට පස්සේ තමයි මං මේ වැඩේට අත ගැහුවේ. ඉස්සරහට තවත් ලස්සන නිර්මාණයකින් හමුවෙන්න බලාපොරොත්තු වෙනවා. එහෙමනම් චිත්රපටිය බලලා, හිනාවෙලා, සතුටින් ඉන්න ගමන් ඇවිත් පොඩි ප්රතිචාරයක් දීලා යන්න.
හෑෂ් (hash) එක google හි සෙවුමක් කරන්න. එවිට ලැබෙන ඕනෑම ටොරන්ට් අඩවියකින් එම ටොරන්ට් එක බාගත කරගන්න.
Torrents Download
| BluRay | x264 | 1CD | 1.2GB |
998949d2f7a5c1a6fee9cae3cb0f20720a98dcd9
| BluRay | x264 | 720p | 2.2GB |
46ee7fdff0b367b425026280cd2216acc15f8a56
Direct Download
අප වෙබ් අඩවිය වෙතින් ලබා දෙන චිත්රපට සඳහා උපසිරැසි නොගැලපේනම් අදාල ලිංක් එක සමග අදහස් පහළින් දක්වන මෙන් දන්වා සිටිමි. උපසිරැසියට ගැලපෙන විදියට නිවැරදි කිරීමට අප සූදානම්.